
PAPINA RIJEČ 

Mučenici su osobiti 
dionici Kristova 
pashalnog misterija 

U nedjelju 9. studenoga 1997. u tijeku euha- 
ristijskog slavlja na Trgu sv. Petra u Vatikanu 
proglašeni su blaženima Sluge Božji: Vilmos 
Apor, Giovanni Battista Scalabrini i Mana Vi- 
centa de Santa Dorotea Chavez Orozco. 

Sveti otac Ivan Pavao II. je u propovijedi 
prigodom beatifikacije trojice novih blaženi- 
ka, 9. studenoga 1997. govoreći o biskupu 
Aporu, mučeniku potaknuo sve vjernike na 
odvažno, požrtvovno i dosljedno nasljedo¬ 
vanje Isusa Krista u osobnom i javnom živo¬ 
tu. Taj poticaj, utemeljen na liturgijskim čita¬ 
njima odabranima za svetkovinu posvete 
Lateranske bazilike koja govore o Isusu Kri¬ 
stu, novom i savršenom hramu u kojem će se 
ljudi klanjati Bogu, Sveti Otac je izgovorio s- 
ljedećim riječima: 

»Potpuno sudjelovanje na Kristovom miste¬ 
riju, novom i savršenom Hramu u kojem se 
ostvaruje puno zajedništvo između Boga i čo¬ 
vjeka (usp. Iv 2,21), odsijeva u pastirskoj službi 
blaženoga Vilmosa Apora čiji je život okrunjen 
mučeništvom. On je bio »župnik siromaha« i tu 
je službu nastavio kao biskup za vrijeme mrač¬ 
nih godina Drugoga svjetskog rata, djelujući 
kao velikodušni dobročinitelj potrebnih i bra¬ 
nitelj svih koji su bili progonjeni. Nije se bojao 
podići glas u ime evanđeoskih načela, protiv ži- 
gosanja, protiv nepravdi i nasilja nad manjina¬ 
ma, osobito nad Židovima. 

Prema slici Dobroga pastira koji polaže ži¬ 
vot za svoje ovce (usp. Iv 10,11) novi blaženik 
je u svojoj vlastitoj osobi živio sjedinjenje s 
pashalnim Otajstvom sve do žrtvovanja vlasti¬ 
tog života. Njegovo se ubojstvo dogodilo upra¬ 
vo na dan Velikoga petka: bijaše smrtno ranjen 
upravo u času kad je štitio svoje stado. Tako je 
i on iskusio, po mučeništvu, zbilju osobne Pas- 
he, prolazeći iz junačkog svjedočanstva ljubavi 
prema Kristu i solidarnosti s braćom do vijenca 
slave obećanog vjernim slugama. Junačko svje¬ 
dočanstvo biskupa Vilmosa Apora na diku je 
povijesti plemenitog mađarskog naroda i danas 


Na naslovnoj stranici: Mons. Alojz i je Stepinac kao novopo- 
svećeni nadbiskup koadjutor zagrebački; jedna od prvih slika 
Sluge Božjega u boji. 



Papa Ivan Pavao II. u pratnji kardinala Franje Kuharica 
pohodio je grob Sluge Božjega Alojzija Stepinca i na 
njemu molio 10. rujna 1994. 


je stavljeno na divljenje cijeloj Crkvi. Neka to 
svjedočanstvo bude poticaj i ohrabren je vjerni¬ 
cima za odlučno nasljedovanje Isusa Krista u 
vlastitom životu. To je svetost na koju je pozvan 
svaki krštenik.« 



Slika u emajlu na pokaznici, koja prikazuje 
Majku Božju s tekstom: SLAVA CRKVE 
ZAGREBAČKE (vidi str. 8) 




















PAPINA 


RIJEČ 


VILMOS APOR je 

rođen kao šesto dijete u 
plemićkoj mađarskoj obi¬ 
telji u Segesvaru 29. velja¬ 
če 1892. Zaređen je za sve¬ 
ćenika biskupije Nagyva- 
rad 24. kolovoza 1915. 
Kroz više godina bio je 
kapelan, vojni dušobriž¬ 
nik, sjemenišni odgojitelj i 
župnik. Pio XII. imeno¬ 
vao gaje 21. siječnja 1941. 
biskupom Gyora. Za na¬ 
čelo svoga biskupskog 
služenja odabrao je riječi: 
»Križ jača slabe i mekša 
jake.« U teškom ratnom 
vremenu gorljivo je vršio 
svoju pastirsku službu, osobito braneći, i uz pogibelj 
vlasitog života, žrtve nasilja, rata i rasnog progona. 

Na Veliki petak, 30. ožujka 1945. u Biskupski dvor 
upali su pijani ruski vojnici s namjerom da odvedu u 
svoje vojarne mlađe žene i djevojke koje su se bile 
sklonile u Biskupski dvor. Mons. Apor je odlučno od¬ 
bio njihov zahtjev, nakon čega je nastala ne malena ra¬ 
sprava. Kad mu je jedan od ruskih časnika zaprijetio 
oružjem, biskup ga je zamolio da napusti palaču. Ča¬ 
snik je zapucao i pogodio metkom mons. Apora u če¬ 
lo, u ruku i u trbuh. 

Prevezen je u bolnicu i podvrgnut operaciji. Kad 
se osvijestio nakon operacije, zahvaljivao je Bogu čuv¬ 
ši da niti jedna žena nije bila oskvrnjena. Hvalio je Bo¬ 
ga što je primio i žrtvu njegova života. Umro je na 
Uskrsni ponedjeljak, 2. travnja 1945. Odmah nakon 
smrti njegov je ispovjednik (karmelićanin) proslijedio 
nadležnoj crkvenoj vlasti molbu za pokretanje postup¬ 
ka beatifikacije mons. Apora, sveca i mučenika. Ko¬ 
munistički režim je zabranio da se njegovo tijelo pre¬ 
nese i svečano pokopa u pripremljenom grobu u ka¬ 
tedrali u Gyoru, što je učinjeno tek 23. svibnja 1986. 

Mons. GIOVANNI BATTISTA SCALABRI- 

NI rođen je na sjeveru Italije, u mjestu Fino Mornasco 
(Como) 1839. Za svećenika je zaređen 30. svibnja 1863. 
Bio je profesor, odgojitelj u sjemeništu i od 1870. žu¬ 
pnik. U 36. godini života, 30. siječnja 1876. posvećen 
je za biskupa u Piacenzi. 

Bijaše neumoran u radu, vjeran i postojan, odlu¬ 
čan u nastupima, zauzimao se za socijalno ugrožene, 
bio je brižljivi apostol iseljenika i migranata. On je za¬ 
četnik katehetskog pokreta u Italiji. Pokrenuo je prvi 
katehetski časopis i organizirao prvi nacionalni kate¬ 
hetski kongres. 

Nadahnut Isusovim riječima: »Bio sam stranac i 
primiste me!« utemeljio je dvije Kongregacije za dušo¬ 
brižništvo iseljenika u domovini i u svijetu: Kongre¬ 
gaciju misionara (1887.) koji danas djeluju u 25 zema¬ 
lja na svih pet kontinenata i Kongregaciju misionarki 
sv. Karla (1895.) koje djeluju u preko 20 zemalja. 


MARIA VICENTA DE SANTA DOROTEA 
CHAVEZ OROZCO rođena je u mjestu Cotija u 
Meksiku 6. veljače 1867. kao najmlađa od četvero dje¬ 
ce. Odrasla je i odgojena u jednostavnoj i siromašnoj 
kršćanskoj obitelji. Od djetinjstva je zavoljela pobož- 
nost prema djetetu Isusu. Ozdravivši nakon teške 
plućne bolesti u 25. godini života, odlučila se posvetiti 
Bogu u redovničkom životu. 

Tako je, osobno okusivši patnju, posvetila ostatak 
svoga života služeći Bogu, »Gospodinu i Spasitelju 
našemu, u osobi siromašnih bolesnika«. Nakon što je 
neko vrijeme pomagala gospođe Udruge sv. Vinka 
Paulskog, godine 1905. utemeljila je redovničku zajed¬ 
nicu kojoj je svrha rad u bolnicama. Tako je prema Pa¬ 
vlovim riječima »Kristova nas ljubav oživljuje« nastala 
kongregacija Služavki Presvetoga Trojstva i siromaha. Tu 
je zajednicu vodila preko 30 godina, svjesna da »siro¬ 
mašne treba dvoriti duhom vjere, slatkoćom ljubavi, 
osjećajem poniznosti i radosti srca, podnoseći ih strp¬ 
ljivo, tješeći ih i hvaleći Boga«. 

U teškim danima progona Crkve u Meksiku, oso¬ 
bito 1926. njezine su sestre njegovale velikom ljubavi 
upravo vojnike, progonitelje, uopće ne misleći na či¬ 
njenicu da su neprijatelji Crkve. Iz proživljenog slav¬ 
ljenja Euharistije, koju je učinila središtem svoga du¬ 
hovnog života, i pobožnosti prema presvetoj Djevici 
Mariji, Majci utjelovljene Riječi hrabrila je sebe i svoje 
sestre: »Nastavite gorljivo koracati putem Križa; sve 
ga prihvatite kao osobiti znak Božje volje«. 

Umrla je 30. srpnja 1950. u trenutku podizanja sve¬ 
te Hostije, u tijeku mise koju je slavio mons. Jose Ga- 
ribi Rivera, nadbiskup Guadalajare. 



Sluga Božji u molitvi pred svetohraništem u župnoj crkvi 
u Krašiću, sjedinjen s Bogom i svojim stadom 



Blaženi Vilmos Apor , 
biskup i mučenik 

UREDNIKOVA RIJEČ 


Alojzije Stepinac - ponos Katoličke Crkve 


Brojne su novine u Hrvatskoj 26. 
studenoga 1997. prenijele vijest tali¬ 
janske agencije »Ad-n-Kronos« da je 
Zbor konzultora Kongregacije za ka- 
uze svetaca na svojem zasjedanju do¬ 
nio jednoglasnu odluku o mučeniš- 
tvu Sluge Božjega Alojzija Stepinca. 
Budući da Crkva još nije donijela 
svoj konačni pravorijek o mučeniš- 
tvu kardinala Stepinca, ne pridajemo 
toj vijesti nikakovo značenje. 

U ovom značajnom povijesnom 
trenutku želimo upozoriti na zbilju 
osvjedočenja Božjeg naroda, koji je 
još za Kardinalova života i onda 
osobito nakon njegove smrti javno, 
unatoč prijetnjama i zastrašivanji¬ 
ma koja je provodio komunistički 
režim, ispovijedao i svjedočio o 
svetom i mučeničkom životu i smr¬ 
ti zagrebačkog nadbiskupa Alojzija 
kard. Stepinca. Njegov život i nje¬ 
gova smrt promatrani u svjetlu 
Evanđelja imaju neprolaznu vrijed¬ 
nost i snagu trajnog nadahnuća za 
vjerno nasljedovanje Isusa Krista i 
vjernost Katoličkoj Crkvi. A upravo 
su to oznake prepoznatljive za kr¬ 
šćanina koji je svoj hod uskladio sa 
stopama Kristovim i čije su vrline 
zasjale u natprosječnom stupnju. 
Zbog sjaja tih evanđeoskih vrlina u 
njegovoj osobi i u njegovom djelu. 
Crkva ih želi još bolje upoznati i 
predložiti ih za nasljedovanje svim 
svojim vjernicima. A činjenica da je 
on, oplemenjen tim krepostima, do 
smrti neustrašivo naviještao i svje¬ 
dočio Boga, te u naletu bezbožnih 
ideologija i neprijateljski djelujućih 
prema pravome Bogu postao nevi¬ 
na žrtva, obvezuje svakog Kristova 
vjernika na proživljeniji vjernički 
život i ponos što pripada zajednici 
Kristovih učenika, koji su svojim ži¬ 
votom omogućili da jače zasja Kri¬ 
stovo svjetlo u danima političkog i 
ideološki satkanoga mraka. 

Kristova Crkva danas živi po¬ 
vlašteni trenutak dovršetka 2. tisuć¬ 
ljeća otkako ju je Isus Krist postavio 
da u svijetu bude »stup i utvrda« 
njegove istine (usp. 1 Tim 3, 15). 
Dapače, upravo u zakoračaju pre¬ 
ma 3. tisućljeću ona u svom dijelu 
zasađenom u hrvatskom narodu, 
proslavlja 100. obljetnicu rođenja 
kardinala Stepinca, ne kao čisto us¬ 


putnu obljetnicu. On je naime, 
premda pastir Zagrebačke nadbi¬ 
skupije i hrvatski metropolita, svo¬ 
jim životom i primjerom stekao za¬ 
sluge za cijelu Crkvu, a kao promi¬ 
catelj i zaštitnik ljudskih prava i 
sloboda postao baština cijelog čo¬ 
vječanstva, koje se u 20. stoljeću su¬ 
očilo s tako bezočnim gaženjem 
ljudskih prava i sloboda. I upravo u 
toj borbi on je postao nevina žrtva. 



Biskupski grb Sluge Božjega 
Alojzija Stepinca 


Mi smo danas svjedoci, na vre¬ 
menskom razmaku od samo 45 go¬ 
dina, kako je bila tendenciozna i ne¬ 
istinita tvrdnja Frane Barbierija, no¬ 
vinara »Vjesnika«, koju je on zapisao 
promatrajući premještaj bolesnog 
nadbiskupa Stepinca iz Lepoglave u 
Krašić, iz jednog zatvora u drugi: 
»Automobil koji je odvezao Alojzija 
Stepinca iz kaznenog zavoda Lepo- 
glava u župni dvor u Krašiću, osta¬ 
vio je za sobom prašinu, koja je pala 
po jednom lažnom i propagandnom 
aureolu mučeništva i zastrla ga.« 
(Vjesnik, 7.X 11.1951.) 

Svetačku i mučeničku aureolu 
kardinala Stepinca nije potamnila ni 
obeskrijepila prašina lažnih objeda, 
jer je satkana od vjere, nade i ljubavi, 
koje snagom Kristove pobjede u sva¬ 
kom njegovom učeniku dobivaju ne¬ 
prolazni sjaj i trajnu vrijednost. 

Upravo poradi te neprolazne 
vrijednosti njegovih vrlina. Crkva 
je pokrenula kanonski postupak za 
njegovo proglašenje blaženim i sve¬ 
tim. A proglašenjem jednoga Sluge 


Božjega blaženim Crkva ne dobiva 
samo novog, službeno proglaše¬ 
nog, nebeskog zaštitnika, već i je¬ 
dan osebujan uzorak kršćanskog 
života, zasvjedočena u određenim 
povijesnim okolnostima i zbiljama 
života. Važno je to naglasiti upravo 
u svjetlu činjenice što ove, 1998. go¬ 
dine, slavimo 100. obljetnicu rođe¬ 
nja kard. Stepinca. 

U Božjem je narodu još za Kar¬ 
dinalova života, a osobito nakon 
njegove smrti, zajamčen glas sveto¬ 
sti i mučeništva. Dapače, taj glas bi¬ 
va sve veći, sve snažniji i prodorni¬ 
ji. Papa Ivan XXIII. je glas Kardina¬ 
love svetosti sažeo u propovijedi 
prigodom svečanih zadušnica u ba¬ 
zilici sv. Petra u Vatikanu, 18. velja¬ 
če 1960., ovim riječima: »Ostavio 
nas je naš pastir, izvor žive vode, za 
čijeg je umiranja sunce pomrčalo ... 
Bio je doista vjerna i pobudna slika 
Dobrog Pastira. Ponajprije u neu¬ 
mornu i gorljivu apostolskom ra¬ 
du.« (Usp. BENIGAR A., Alojzije 
Stepinac..., Zagreb 1993, str. 792s.) 

Kardinal G. B. Montini, nadbi¬ 
skup Milana (godine 1963. izabran 
za Papu te si uzeo ime Pavao VI.), 
progovorio je prigodom smrti kar¬ 
dinala Stepinca, veličajući njegovu 
hrabrost i postojanost u zastupanju 
ljudskih prava i Božje časti, te ju¬ 
naštvo nasuprot ponižavajućoj i ne¬ 
pravednoj osudi politički pristra¬ 
noga suda, naglasivši: »Da je Stepi¬ 
nac htio od slobodna i ponosna 
čovjeka postati slijepo poslušnim 
slugom marksizma, mogao je po¬ 
stati 'velik' predstavnik svoga naro¬ 
da. On to nije htio, i zato je morao 
pasti. To je tražio sistem (...). Vjera, 
koja traži žrtve, izgleda, da nije su¬ 
vremena. A ipak naša je vjera takva. 
Ona traži nasljednike, spremne, da 
izgube, a ne ljude, koji hlepe za do¬ 
bitkom, ona traži junake, a ne ku¬ 
kavice (...); Stepinac neka nas uči!« 
(BENIGAR A., Alojzije Stepinac..., 
nav. dj., str. 796s.). 

Veličina kardinala Stepinca nije 
zbroj povijesnih datosti i uvjetova¬ 
nosti. Ona je izrasla, razvila se i pre¬ 
dočila u vjeri u Bogočovjeka Isusa 
Krista. Vjerom ga spoznavši i pri¬ 
hvativši ga kao Spasitelja svijeta, za 
»svoga Boga i Gospodina«, on je 

UREDNIKOVA RIJEČ 



Sluga Božji nosi križ ulicama grada Je¬ 
ruzalema prigodom hrvatskog nacio¬ 
nalnog hodočašća u Svetu Zemlju 1937. 


nepokolebivo u njega vjerovao i 
hrabro za nj svjedočio. U najpre- 
sudnijem trenutku svog života, na¬ 
kon završenih ispitivanja suca 
istražitelja i na njegov izričiti zah¬ 
tjev, Nadbiskup je vlastoručno za¬ 
pisao: »Ako mi nećete dati pravo vi 
u ovome što navodim, dat če mi 
povijest, i kao što su svi nebrojeni 
Hitlerovi procesi protiv katoličke 
Crkve poslužili na njezino dobro, 
tako če sasvim sigurno u zadnjoj li¬ 
niji biti i s ovim. Iza katoličke Crkve 
stoji konačno Krist, njezin ugaoni 
kamen o kojem je pisano: Tko pad¬ 
ne na ovaj kamen, razbit če se, i na 
koga on padne, smrvit če ga.'« 
(Usp. Mt 21, 44; ALOJZIJE KARDI¬ 
NAL STEPINAC NADBISKUP ZA¬ 
GREBAČKI, Propovijedi , govori i po¬ 
ruke 1941-1946 , Zagreb 1996). 

Zasužnjen u Krašiču i suočen s 
izazovima, poniženjima i zastraši¬ 
vanjima, on sam »stojeći čvrsto u 
Gospodinu« (usp....), napisao je 29. 
travnja 1958. ove riječ utjehe jed¬ 
nom svećeniku: »Medjutim sve če 
to proći, dragi prečasni! Mogu ja 
ostaviti i kosti u Krašiču (nemam 
baš ništa protiv toga, ako je volja 
Božja), ali, ako misle ovakovim 
mjerama slomiti Katoličku Crkvu, 
onda su velike naivčine, jer Crkva 
se Katolička ne upire niti na kardi¬ 
nala Stepinca niti bilo kojeg čovje¬ 


ka, nego na Isusa Krista, kojega za¬ 
mjenjuje na zemlji Petar, Sveti Otac. 

A Petar ne umire, kako piše na 
jednoj svjetiljci u rimskim katakom¬ 
bama, dok su pomrli i Neroni i 
Henriki i Hitleri i Staljini, a tako če 
i drugi. Podržavajte dakle vedar 
duh optimizma kod tamošnjeg kle¬ 
ra! Neka se ni najmanje ne boji, ne¬ 
ka i dalje čuva svoje svečeničko do¬ 
stojanstvo i čast, ali i moli za progo¬ 
nitelje, da nadju put k Bogu, dok 
imaju vremena.« 

Slično je napisao i u pismu što 
ga je 25. srpnja 1958. uputio sveće¬ 
niku, čije ime je do danas ostalo ne¬ 
poznato: »Kao što znadete, bio sam 
na rubu groba, te po izjavi prof. Ri- 
esnera g. župniku Vranekoviču, 
medicina ne može protumačiti ka¬ 
ko sam ostao na životu. Ali, gdje 
čovjek svrši, tamo Bog istom poči¬ 
nje. Ja nisam imao nikakve posebne 
želje za životom. 

Međutim, eto mogu opet služiti 
sv. Misu u župnoj crkvi, i ako se sta¬ 
nje bude dalje popravljalo kao do 
sada, moči ču opet da vršim, što mi 
je u ovim okolnostima moguće. 

Nadam se, da nitko nije klonuo 
duhom radi moje bolesti. To ne bi 
bilo dobro. Crkva se Božja ne upire 
na kardinala Stepinca, jer bi več 
davno propala, nego na Isusa Kri¬ 
sta, koji nikada ne umire.« 

Vjernička osobnost kardinala 
Stepinca nedjeljiva je od sakrame¬ 
nata euharistije i pomirenja. U sva¬ 
kom obliku biskupske brige, doi¬ 
mao se kao biskup i Božji čovjek, 
nikada kao neki »vođa« naroda. 
Upravo radi Alojzijeve skrovitosti i 
dosljednosti, možemo ga ubrojiti 
među najtipičnije predstavnike 
onih ljudi koji su duboko proživlja¬ 
vali svoju savjest koja je »najskrovi- 
tija jezgra i svetište čovjeka gdje je 
on sam s Bogom, čiji glas odzvanja 
u njegovoj nutrini« (GS 16). Mo¬ 
žemo reci da je kardinal Stepinac 
bio eminentan čovjek savjesti. 
Toma Morus XX. stoljeća. I dok sv. 
Tomu Morusa možemo prozvati, 
prema istoimenom filmu: »Čovjek 
za sva vremena«, dotle za Slugu 
Božjega Alojzija Stepinca možemo 
slobodno reci da je »čovjek za ovo 
vrijeme«, kad svojim glasom može 
pomoći u nadvladavanju svakovr¬ 
snih kriza i nedoumica u zbilji vjer¬ 
skog života, osobito kršćanskog 


morala, uslijed teških ekonomskih, 
društvenih i političkih kriza. 

Sazdan na biblijskom temelju, 
Alojzije je postao čovjek odlučnog 
karaktera, s izrazitim osjećajem za 
istinu i pravdu prema ljudima, bez 
obzira na vjersku, nacionalnu ili ne¬ 
ku drugu razliku. Bijaše vjernik, 
svećenik i biskup Katoličke Crkve, 
koji je sve proživljavao i prosuđi¬ 
vao kroz Istinu sv. Pisma i Učitelj- 
stva Crkve. Trudio se da bude 
objektivni i nepokolebljivi prosu¬ 
ditelj dobrih i zlih događaja u kru¬ 
gu svojega djelovanja i svoga vre¬ 
mena. Gajio je samozatajni duh u 
službi istine, pravde i ljubavi, sve 
do posvemašnje spremnosti da za 
svete ideale žrtvuje i vlastiti život. 
Postao je Božji čovjek sretne ravno¬ 
teže, povezivanja i nužne odvoje¬ 
nosti izmedju vjere i nacije, izmedju 
Crkve i politike, držeći se Kristova 
načela: Bogu Božje, a caru carevo. 

A jer pravednik, kako kaže Sveto 
pismo, smeta bezbožnicima, ukloni- 
še ga. I on je prihvatio to smaknuče 
radostan da Crkva živi i da Božje dje¬ 
lo napreduje, kako je to više puta po¬ 
novio: »Neka ide i moj život! Dao bih 
i stotinu života samo da živi sv. Cr¬ 
kva, da stvar Božja napreduje.« 

Neka zrno njegove vjere i mu- 
čeništva, o 100. obljetnici njegova 
rođenja i u pripremi za proslavu 
zakoračaja u treće tisućljeće navje- 
štanja Kristova evanđelja, donese 
obilne plodove Crkvi i cijelom svi¬ 
jetu, boljem svijetu. 


Povodom proslave 100. ob¬ 
ljetnice rođenja Sluge Božjega 
Alojzija Stepinca sastali su se 3. 
siječnja 1998. godine u Župnom 
uredu u Krašiču zagrebački nad¬ 
biskup mons. Josip Bozanič, 
kardinal Franjo Kuharič, postu - 
lator kauze mons. Juraj Bate- 
lja, župnik sv. Petra u Zagrebu 
mons. Mati ja Stepinac te doma¬ 
ći župnik vlč. Josip Balog. Na 
skupu je odlučeno da se prosla¬ 
vi 100. obljetnice rođenja Sluge 
Božjega, što če je pripremiti Za¬ 
grebačka nadbiskupija, dadne 
odgovarajući duhovni sadržaj. 
Bit če ustanovljen Odbor koji 
če koordinirati sve djelatnosti 
vezane uz obilježavanje te zna¬ 
čajne obljetnice. 

Alojzije Stepinac - branitelj 
Crkve i ljudske osobe 


Iz bogate književne i svećeničke 
ostavštine mons. Rozaria Šutrina 
donosimo čitateljima homiliju ko¬ 
ju je on kao župnik prigradske žu¬ 
pe Ploče u Zadru i župe Dračevac 
izgovorio o 35. obljetnici smrti 
kardinala Stepinca (1995. godine). 

Upravo spominjemo 35. obljet¬ 
nicu smirenog odlaska u blaženu 
vječnost vjernoga sluge Božjega, 
zagrebačkog nadbiskupa i hrvat¬ 
skog metropolite, kardinala Alojzi- 
ja Stepinca. Preminuo je 10. veljače 
1960. u rodnom Krašiču u 62. godi¬ 
ni života, u 30. godini svečeništa i 
26. godini biskupstva. Zadnje su 
mu riječi bile: »Budi volja Tvoja!« 

1. Svetačka smrt 

»Držeči čvrsto goruču sviječu 
koja mu je ujedno bila simbol uskr- 
sloga Spasitelja, točno u 2 sata i 15 
minuta poslije podne preminuo je 
blaženom smrti pravednika. Tako 
je tiho i sveto završio život nepoko¬ 
lebljivog branitelja vjere, neustraši¬ 
vog čuvara pravovjerja i jedinstva 
Crkve, neumornog zaštitnika čo¬ 
vjeka, osobito siromašnih i progo¬ 
njenih. U Božje ime branio je slobo¬ 
du Crkve, ... s iskrenim rodoljub¬ 
ljem tumačio pravo hrvatskog 
naroda i svakog naroda pod sun¬ 
cem na dostojan život u miru, slo¬ 
bodi i pravednosti. U Božje ime za¬ 
uzimao se za prava i dostojanstvo 
svake ljudske osobe bez obzira na 
nacionalnost, vjeru i opredjeljenje. 
Sva ta prava izvodio je iz Božje ri¬ 
ječi, iz Božje volje. Neprolazni etič¬ 
ki principi bili su stijena na kojoj je 
stajao kao svjetionik, koji u sveop- 
čem potopu mržnje pokazuje put 
spasenja.« (Franjo kardinal KUHA- 
RIĆ, Poruke sa Stepinčeva groba, , str. 
120 ). 

Biskup Đuro Kokša izjavio je 
jednom za blagopokojnog kardina¬ 
la Alojzija Stepinca da je bio »prvi 
čovjek Crkve u Hrvata u ovom sto- 


lječu, ali i jedna od največih osob¬ 
nosti koje je hrvatski narod u svojoj 
povijesti iznjedrio«. Doista je ime 
nadbiskupa Stepinca jedno od naj¬ 
večih imena naše mučeničke Hrvat¬ 
ske. Poput neugaslih zvijezda stal¬ 
no blista na nebu naše nacionalne 
povijesti. »On je za nas učitelj nade 
i dobrote« - izjavio je u povodu 
Kardinalove smrti, kao milanski 
nadbiskup, kard. G. B. Montini, ka¬ 
sniji papa Pavao VI. I svoje biskup¬ 
sko služenje proživio je pod ge¬ 
slom: »In Te, Domine, speravi! - U 
Tebe se. Gospodine, pouzdajem!« 
(Ps 31, 1) 

2. Ljubio je Crkvu 

Među brojne odlike nadbisku¬ 
pa Stepinca možemo istaknuti da je 
bio čovjek vjere, neustrašivi brani¬ 
telj Božje Crkve i Božje časti, zaštit¬ 
nik čovjeka i dostojanstva njegove 
osobe, posebno siromašnih i progo¬ 
njenih. 

Kao pravi Pastir dobri nadasve 
je ljubio Crkvu, ljubio svoja sjeme¬ 
ništa, ljubio svečenike. Bogoslovno 
i Dječačko sjemenište smatrao je 
najvažnijim crkvenim ustanovama 
Nadbiskupije. Rado ih je posječivao 
i često držao pobudne govore sje- 
meništarcima i bogoslovima. Nama 
bogoslovima na Kaptolu često je, 
ratnih godina, držao nagovore pri¬ 
godom mjesečnih rekolekcija. 

Još kao mladi nadbiskup koa- 
djutor promicao je »Djelo za sveče- 
nička zvanja« i okružnicom od 3. 
prosinca 1939. odredio 3. advent- 
sku nedjelju kao dan promicanja 
svečeničkih zvanja. 

Nastojao je da svečenici budu 
međusobno povezani bratskom lju¬ 
bavi, da se zajednički susreču, mole 
i izgrađuju okupljeni na duhovnim 
obnovama i dekanatskim sastanci¬ 
ma kao suradnici na istom djelu; da 
jačaju u vjeri, pobožnosti i odanosti 
Majci Crkvi i njezinu vrhovnom 
poglavaru Rimskomu Papi. »Dola¬ 
zimo rado na svečeničke sastanke - 
pisao je - jer če nas oni poticati na 
rad i red u svemu, ... na neokaljan 

svečenički život, na vjerno održa¬ 
vanje crkvenih propisa i zakona, na 
djelotvornu ljubav i strpljivost, rev¬ 
nost za dom Božji i Katoličku akci¬ 
ju...« /Aleksije BENIGAR, Alojzije 
Stepinac , hrvatski kardinal , str. 225). 

Ozbiljno shvačajuči svoju uzvi¬ 
šenu natpastirsku službu, sve je 
svoje sile i sposobnosti posvećivao 
kanonskim vizitacij ama i pučkim 
misijama, radu Caritasa i katoličkih 
društava po načelima crkvenog 
učiteljstva, katehizaciji i vjerskom 
odgoju obitelji i mladih. Još je mar¬ 
no promicao katolički tisak, na¬ 
knadne pobožnosti za grijehe psov¬ 
ke i čedomorstva, posebno pobož- 
nost prema Euharistiji i sinovsku 
odanost presvetoj Bogorodici. 

Prigodom čestitanja Nove go¬ 
dine 1938. naglasio je da je »Crkva 
Božja milenijska i božanska ustano¬ 
va ... Ona znade da če sve neprilike 
oko nas proči, ali Riječ Božja ostaje 
do vijeka. Zato Vas molim, gospo¬ 
do i bračo svečenici, da ne klonete 
pod teretom svoje službe. Znam na¬ 
pose sve teškoće pastoralnog klera. 
Njegove poteškoče bit če i moje po- 
teškoče. Zajedno čemo trpjeti i za¬ 
jedno se radovati. Neka vas nijedna 
poteškoća ne slomi. Naprotiv, neka 
vas sve više jača, imajuči na umu 
obečanje Krista Gospodina: »Blago 
vama kad vas budu grdili i progonili 
zbog mene!...« 

Boriti se za istinu o Bogu i za 
istinu o čovjeku smatrao je bitnim 
poslanjem Crkve. Crkvu je ljubio 
Kristovim srcem - jer je ona »Crkva 
Boga živoga, stup i uporište istine« 
(1 Tim 3, 15). »Kad bih mogao dao 
bih i stotinu života da živi Sveta Cr¬ 
kva, da stvar Božja napreduje« - 
Kardinalove su riječi. 

Kad je 5. prosinca 1951. iz lepo- 
glavskog zatvora premješten u žu¬ 
pnu kuću u Krašiću, upitaše ga 
strani novinari: »Kako se osjeća?« 
On im je odgovorio: »Meni je sve¬ 
jedno gdje sam, da li u Lepoglavi, 
Krašiću ili Zagrebu - jer gdje god 
bio da bio, ondje vršim svoju 
dužnost.« 

»A koja je vaša dužnost?« - upi¬ 
tao ga je na to američki novinar. 

»Trpjeti i raditi za Crkvu!«, od¬ 
govorio je sluga Božji. (usp. BENI- 
GAR, nav. dj., str. 675). 

Povijesna je istina da je nadbi¬ 
skup Alojzije Stepinac bio žrtva 
bezbožne hajke na svetu Crkvu 
Božju i na njezine vječne istine, po¬ 
sebno na nauk o ćudoređu. Proživ¬ 
ljavajući Crkvu kao Otajstveno Ti¬ 
jelo Kristovo i nepokolebljivo vje¬ 
rujući u njezinu spasenjsku misiju, 
svom se odlučnošću borio za njezi¬ 
nu slobodu i dostojanstvo. I kada 
zbog vjernosti svojoj savjesti nije 
dopustio da Crkva u Hrvata posta¬ 
ne ropkinjom bezbožnoga komuni¬ 
stičkog režima i da se otcjepljenjem 
od Rima stvori nekakva »Hrvatska 


nacionalna crkva«, montiran mu je 
politički proces na kojem ga je ko¬ 
munistički sud 11. listopada 1946. 
osudio na šesnaest godina robije u 
Lepoglavi. 

Kardinalove su odlučne riječi 
bile: »Na Crkvu katoličku udaraju 
valovi sa svih strana, valovi krivo¬ 
vjerja i bezboštva. Svi ti udarci 
smjeraju k jednom cilju - da poruše 
Rimokatoličku Crkvu. Hoće da nas 
otcijene od prave Kristove Crkve i 

njezine glave - Sv. Oca Pape. Sto će¬ 

mo mi na sve to? Učinit ćemo ono 
što radi bršljan. Kad ga vjetar uda¬ 
ra, on se još jače pričvrsti uz tvrdi 
hrast. Tako i mi uz Crkvu Katoličku 
i njezinu vrhovnu glavu - Svetog 
Oca...«. 

Potičući hrvatske svećenike da 
uza sve pritiske i nevolje ostanu 
vjerni Crkvi i Papi, pisao im je iz za¬ 
točeništva u Krašiću ovako: »Ako 
misle ovakvim mjerama slomiti 
Katoličku Crkvu, onda su velike 
naivčine, jer se Crkva ne upire ni na 
kardinala Stepinca, niti bilo kojeg 
čovjeka, nego na Isusa Krista kojeg 
na zemlji zamjenjuje Petar, Sveti 
Otac. A Petar ne umire ... Ostanite, 
dakle, vjerni svojoj misiji i držite oči 
uvijek usmjerene prema pećini Pe¬ 
trovoj, jer »Gdje je Petar - tamo je i 
Crkva!...«. 

Rimski su pape visoko cijenili 
takvu odlučnost i odanost zagre¬ 
bačkog nadbiskupa Alojzija Stepin¬ 
ca, pa ga je papa Pio XII. imenovao 


1953. kardinalom, a papa Ivan XXIII., 
Dobri, poslao mu u Krašić brzojav 
s posebnim Apostolskim blagoslo¬ 
vom. On je u povodu Kardinalove 
smrti izjavio: »Bio je doista vjerna i 
pobudna slika dobrog Pastira.« 

U svojoj oporuci, nekoliko mje¬ 
seci prije svetačke smrti, kardinal 
Stepinac je iskreno i ponizno pri¬ 
znao: »Svetom Ocu, namjesniku 
Kristovu, nastojao sam biti vjeran 
do smrti... /Svomu/ Hrvatskom 
narodu stavljam ponovno na srce 
da ostane uvijek čvrst u svetoj vjeri 
katoličkoj i vjeran Svetoj apostol¬ 
skoj Stolici Petrovoj.« 

3. Branitelj 
čov j ekol j ubij a 
i domoljublja 

Nadbiskup zagrebački Alojzije 
Stepinac bio je iskreni branitelj do¬ 
stojanstva ljudske osobe. Gotovo u 
svim svojim nagovorima i propovi¬ 
jedima, on je, kao veliki prijatelj čo¬ 
vjekov, u svjetlu Božje objave, dozi¬ 
vao u svijest svojih slušatelja dosto¬ 
janstvo ljudske osobe. Bijaše vrlo 
osjetljiva srca za patnju i probleme 
bližnjega, zauzimao se za osnovna 
prava svakog čovjeka bez obzira na 
njegov svjetonazor, na njegovu kla¬ 
snu i nacionalnu pripadnost. 

Odvažno se hrvao s moćnima 
da zaštiti nemoćne. Zbog toga će ga 
povijest Crkve i svijeta upisati u niz 
najhrabrijih biskupa Europe tadaš¬ 
njega tragičnog vremena. Hrabro je 
osuđivao svaku zabludu i mržnju: 
rasnu, klasnu, vjersku, političku i 
nacionalnu. 

Osuđujući suvremene ideologi¬ 
je rasizma, nacional-socijalizma, fa¬ 
šizma i komunizma koji izazivahu 
strašne ratne eksplozije, a Crkvi za¬ 
mjerahu što neće da padne na ko¬ 
ljena pred njihovim kumirima sile, 
jednoumlja i diktature. Nadbiskup 
je na Papin dan teške ratne 1943. 
godine naglasio da »svaki čovjek, 
bez obzira kojoj rasi ili naciji pri¬ 
padao, (...) jednako nosi u sebi pe¬ 
čat Boga Stvoritelja i ima sva neo¬ 
tuđiva prava, kojih mu ne može 
oteti ili samovoljno ograničiti ni¬ 
jedna ljudska vlast«. »Naime, mo¬ 
ramo znati« - naglasio je Nadbi¬ 
skup - da »svi narodi i rase pot- 

ječu od Boga. Stvarno, postoji samo 
jedna rasa, a to je Božja rasa (...). 
Svaki narod i svaka rasa (...) ima- 
de pravo na život dostojan čovje¬ 
ka (...). Zato je Katolička Crkva 
uvijek osuđivala, a i danas osuđu¬ 
je, nepravdu i nasilje koje se po- 
činja u ime svih klasnih, rasnih i 
narodnosnih teorija (...). A u Evan¬ 
đelju uz Boga prvo mjesto zauzima, 
i zapravo jedino mjesto - ljudska 
osoba. I ta ljudska osoba, koju je 
ovo naše moderno doba degradira¬ 
lo na nivo roba, (...) nosi u sebi 
pečat Boga živoga, neumrlu dušu.« 
(Poruke sa Stepinčeva groba , nav. dj., 
str. 123-4). 

U tamu nasilja i ponor mržnje 
totalitarnih društvenih sustava ono¬ 
ga vremena trebalo je unijeti poru¬ 
ku svjetla i utjehe, poruku pravde i 
mira. Trebalo je jasno naglasiti da je 
čovjek najveća vrednota, a njegovo 
dostojanstvo neopozivo, jer je čo¬ 
vjek slika i prilika Božja, Božjeg ro¬ 
da i plemena. Svoj rodni list, do¬ 
movnicu, primio je od samoga Bo¬ 
ga Stvoritelja. Sav zauzet za Božju 
stvar, nadbiskup Stepinac bijaše 
zauzet i za obranu najdražega stvo¬ 
renja Božjega, čovjeka i njegova do¬ 
stojanstva. 

Načela koja je propovijedao i 
sam je živio trpeči s onima koji trpe. 
Gledajući oko sebe i po svijetu toli¬ 
ke zablude, nepravde i nasilja nad 
ljudima, dokazivao je da su upravo 
te zablude dovele čovječanstvo na 
rub katastrofe i ratova. Suvreme¬ 
nim zabludama podjele ljudi na 
više i niže rase, razaranju obitelj¬ 
skih svetišta, ubijanju još nerođenih 
i sistematskom kvarenju mladeži 
nadbiskup Stepinac je suprostavio 
istinu o Bogu i čovjeku. Mržnji i na¬ 
silju suprotstavljao je ljubav i opra¬ 
štanje, pomirenje svih sa svima. 

U onim teškim vremenima dik¬ 
tature i brutalne sile, pogubnima za 
pojedince i čitave narode, bio je 
iskreni branitelj i otac, zaštitnik i 
tješitelj. Pomagao je svima kojima je 
mogao pomoči. Ratne 1943. godine 
piše jednom svećeniku: »Čudim se 
da su moji živci još na mjestu s ob¬ 
zirom na to što sve svaki dan mo¬ 
ram proživjeti. Napokon, najljepše 
je i najljudskije trpjeti i raditi za do¬ 
bro onih koji trpe i rade.« 


K tome uočimo i ove njegove 
riječi: »U ljubavi prema hrvat¬ 
skom narodu ne dam se od nikoga 
natkriliti.« Što nam svjedoči živo 
cviječe, ukrasne svijeće i tople mo¬ 
litve brojnih vjernika na grobu 
ovog velikana vjere i domovine, hr¬ 
vatskog kardinala Alojzija Stepin- 
ca? Svjedoče nam da je njegova us¬ 
pomena u srcima milijuna hrvat¬ 
skih katolika i danas zanosna i 
trajna, jer ga je njegov apostolski 
rad i trpljenje nosilo u ljubavi pre¬ 
ma Bogu, zalažući se za dobro sva¬ 
koga čovjeka. Na blagdan Svih Sve¬ 
tih rekao je u zagrebačkoj katedrali: 
»Moja je politika bila i bit če uvijek 
- spašavati duše.« 



Već teško bolestan kardinal Stepinac 
pristao je na fotografiranje , na želju 
brojnih štovatelja u svijetu 


Briga prema siromašnima i 
svim ugroženima potakla ga je još 
prije 2. svjetskog rata da se aktivira 
kao predsjednik Caritasa Zagrebač¬ 
ke nadbiskupije. Osobito je to činio 
za vrijeme rata kad su u Zagreb sti¬ 
zali brojni prognanici i izbjeglice iz 
različitih dijelova Hrvatske, okupira¬ 
nih od Talijana ili Titovih partizana. 
U svoju nadbiskupiju primio je tri 
stotine slovenskih svečenika koje je 
okrutni Gestapo protjerao iz Mari¬ 
borske biskupije. Istodobno razbo¬ 
rito je svjetovao svoje svečenike 


glede vjerskih prijelaza osoba ži¬ 
dovske i pravoslavne vjeroispovije¬ 
sti u Katoličku Crkvu, samo da im 
spasi ugrožene živote - jer je »uloga 
i zadaća kršćana u prvom redu - 
spašavati ljude«. To su riječi nadbi¬ 
skupa Alojzija Stepinca koji je ljubi- 
o svakoga čovjeka u Isusu Kristu. 

Proteklo je 35 godina od blaže¬ 
ne smrti sluge Božjega, hrvatskog 
kardinala Alojzija Stepinca, ali nje¬ 
govo djelo, poruka i misao ne blije¬ 
de, ne stare. I danas su svježe i za 
naš hrvatski narod koji jobovski 
odolijeva udarcima okrutnih oku¬ 
patora, jer želi biti samo svoj i Božji. 
»Suvremen je /naš Kardinal/ svo¬ 
jom ljubavlju prema Crkvi. Suvre¬ 
men svojom vjernošću prema Papi. 
Suvremen svojom zauzetošču za 
čovjeka koji trpi. U /ovom našem/ 
vremenu punom nesigurnosti i 
sumnje suvremen je čvrstoćom i 
cjelovitošču svoje vjere. Stoga nam 
on ostaje /uzorom/ i nadahnućem 
i danas!« (Franjo, kardinal, Kuha- 
rič). 

Več 35 godina na Kardinalovu 
grobu svijeće se ne gase i cviječe ne 
vene. Svakodnevno ih donosi naš 
vjerni narod Božji. Što nam svjedo¬ 
če te žive svijeće, nikad uvelo cvije¬ 
če i tople molitve vjernih na grobu 
velikana vjere i domovine, hrvat¬ 
skog naroda, dra Alojzija Stepinca? 
Svjedoče nam da je njegova uspo¬ 
mena u srcima milijuna hrvatskih 
katolika i danas časna i trajna, jer ga 
je u njegovom apostolskom radu i 
trpljenju nosila ljubav prema Bo¬ 
gu i zalaganje za dobro svakoga 
čovjeka. 

Naš hrvatski narod, koji je u 
ovomu brutalnom ratu prolio more 
krvi i suza, mora se i danas nadah¬ 
njivati na primjeru vjere i nade vjer¬ 
noga sluge Božjega, svoga uzoritog 
kardinala Alojzija Stepinca. U svo¬ 
joj teškoj borbi za časno mjesto pod 
suncem treba izdržati do konačne 
pobjede u pravednom miru i slobo¬ 
di, prema kardinalovu geslu »In Te , 
Domine, speravi! - U Tebe se. Gospo¬ 
dine, uzdam!« Neka časna osoba 
čovjeka Božjega Alojzija bude svi¬ 
ma nama poticaj na dobro, na opra¬ 
štanje i ljubav prema Bogu, Crkvi i 
ljudskoj braci! Amen. 

Rozario ŠUTRIN 

Slava Crkve 
zagrebačke 

Majka Božja, na nebo uznesena, 
zaštitnica je Zagrebačke katedrale 

»Devetsto godina povijesti Za¬ 
grebačke biskupije zaista je knjiga u 
koju su svoja imena upisivali toliki 
poznati ljudi, ali i toliki nepoznati. 
Život jedne zajednice jest gradnja, 
gradilište na kojem rade svi koji su 
uključeni u zajednicu: svaki na svo¬ 
jem mjestu, u svojoj odgovornosti, 
na svom položaju, sa svojom savje¬ 
šću, sa svojim srcem. Tako ostvaru¬ 
je povijest jedna zajednica. Zagre¬ 
bačka je biskupija zajednica, zajed¬ 
nica vjere, mjesna Crkva u velikom 
zajedništvu jedne svete Katoličke 
apostolske Crkve, i ona je ispisana 
imenima tolikih graditelja te naše 
povijesti. 

Simpozij koji se sada održava 
baš prigodom 900. obljetnice naše 
Nadbiskupije otkrivat će i otkriva 
razne dimenzije tih odnosa unutar 
same zagrebačke Crkve kao i odno¬ 
sa prema ostalima. Analizira se pri- 



Pokaznica na kojoj se nalazi slika Maj¬ 
ke Božje »zaštitnice Zagrebačke kate¬ 
drale«; u vrijeme biskupa Jurja Bran ju¬ 
ga dao ju je izraditi kustos Stjepan Putz, 
u Beču 1747. 



Fotografija kipa Majke Božje s Isusom i anđelima na timpanonu Katedrale , prema 
kojoj je obnovljen cijeli timpanon 1996. godine. Nacrt za reljef izradio je josef 

Beyer 1889. godine. 


sutnost Crkve u povijesti hrvatsko¬ 
ga naroda, u povijesti grada Zagre¬ 
ba.« 1 Dok ovdje analiziramo ovu 
zajednicu vjere u smislu gradnje i 
njezinih graditelja, zaustavit ćemo 
se na analizi tih odnosa i prema 
glavnim zaštitnicima katedrale. 

Budući da nam u tom dugom 
povijesnom hodu nedostaje bitni 
dokaz utemeljenja te zajednice. Za¬ 
grebačke nadbiskupije, tj. njezin 
materijalni dokument, a što temelji¬ 
mo na kasnijem pisanom iskazu 
nastalom nakon četrdeset godina 
utemeljenja, ovdje bismo naveli tek 
najvažnija vidljiva vrela koja su 
nam ostavili sami graditelji. 

Prema tim kasnijim dokazima 
doznajemo da je Zagrebačku bisku¬ 
piju utemeljio kralj Ladislav. Sam 
potječe iz obitelji svetaca, rođen 
1045. godine od roditelja Bele I. i 
poljske kneginje Richese u Poljskoj, 
u progonstvu koje će ga pratiti i u 
mladenačkoj dobi. 

U kasnijem razdoblju dobiva 
vojvodstvo Bihar, a 1068. godine 
postaje slavan pobjedom nad Huni¬ 
ma. Godine 1074. je vojvoda u Njitri, 
a 1077. godine postaje mađarskim 
kraljem. Osim što je vršio svoju dr¬ 
žavničku službu, kralj Ladislav je 
osnivao samostane i biskupije. Spo¬ 
menimo ovdje benediktinski samo¬ 


stan u Somogyvaru, osnovan 1091. 
godine koji je djelovao kao filijala 
samostana iz Saint Gillesa u južnoj 
Francuskoj. 

Za razliku od sv. Stjepana Kra¬ 
lja koji je utemeljivao biskupije u 
svom kraljevstvu i tadašnji crkveni 
prostor podijelio u deset nad/bi¬ 
skupija, Ladislav je osnivao nova i 
premještao već postojeća sjedišta 
biskupija. Tako je biskupiju iz Biha- 
ra preselio u Varad gdje je prvo dao 
sagraditi samostan, a zatim kate¬ 
dralu na obali Korosa. Kasnije kro¬ 
nike govore o veličanstvenoj bazili¬ 
ci s četiri tornja čiju gradnju je sam 
često nadgledao. 

Srijemsku biskupiju je dao pre¬ 
seliti u Bač i osnažio ju pravima. 2 U 
Baču je utemeljio i školu za buduće 
svećenike koja je osim odgojne 
ustanove bila i administrativno sre¬ 
dište tako da je na neki način pre¬ 
thodnica kasnijih upravnih sredi¬ 
šta. 

Za Zagrebačku biskupiju bismo 
isto tako mogli reći da ju je preselio 
iz Siska u Zagreb, jer biskupija u Si¬ 
sku nikada nije bila dokinuta, a u 
desetom stoljeću imala je već i svog 
biskupskog kandidata, Grgura Nin¬ 
skog koji je međutim izabrao Skra¬ 
din za sjedište svoje biskupije. Tada 
je na tom prostoru Sisačko-zagre- 

Početna stranice Bule pape Pia IX. kojom je Zagrebačka biskupija uzdignuta 
na Nadbiskupiju, u kojoj se spominje Uznesenje Blažene Djevice Marije kao 
titular Zagrebačke katedrale. 


bačke biskupije bilo puno svećeni¬ 
ka i vjernika. 

Naslućuje se da je i prvi zagre¬ 
bački biskup Duh, benediktinac po¬ 
znavao i neki slavenski jezik, i tako 
ugrađivao već u vjerničku praksu 
zajedništvo vjere unutar mjesne Cr¬ 
kve, pa i izvan nje jer je Zagrebačka 
biskupija pripala u novim okolno¬ 
stima nadbiskupiji u Ostrogonu 
(Esztergom) do 1180. godine, 3 a 
otada do 1852. Kaloči (Kalocza). 

God. 1092. održao je kralj Ladi- 
slav crkvenu Sinodu u Szabolcsu s 
ciljem obnavljanja vjerskog života 
koji je bio oslabljen poganskim obi¬ 
čajima. U tu svrhu uredio je i crkve¬ 
ni kalendar. Religiozni napredak je 
nastojao postići po uzoru na samo¬ 
stane i kaptole. 

God. 1083. dao je napisati živo¬ 
topise sv. Stjepana i biskupa Gellerta, 
i otvorio njihove grobnice u Szekes- 
fehervaru i započeo njihovu kano¬ 
nizaciju. Tako su Stjepan, Emerik, biskup Gellert te 
pustinjaci Zobora, Zoerard i Benedek, uzdignuti me¬ 
đu svece mađarske Crkve. (Sv. Ladislav je umro 1095. 
godine, a kanoniziran 1192. godine.) Posve je razum¬ 
ljivo da je kralj Ladislav širio kult novih svetaca, po¬ 
sebice sv. Stjepana Kralja i da je njemu u čast i osnovao 
Zagrebačku biskupiju pod zaštitom Majke Božje koju je 
sv. Stjepan toliko štovao i cijelu kraljevinu preporučio 
Majci Božjoj, zaštitnici svega naroda, pod naslovom: »S. 
Maria Patrona Regni Hungariae«. Na njezin blagdan 
Uznesenja BDM, 15. kolovoza 1000. godine, svečano 
je bio okrunjen za kralja u Ostrogonu, a na isti blagdan 
1038. godine preselio se u vječnost. Tako su se i blag¬ 
dan Uznesenja Marijina kao i spomendan svetog Stje¬ 
pana neko vrijeme slavili istog dana, tj. 15. kolovoza. 
U kasnijim kalendarima nalazimo spomendan sv. Stje¬ 
pana 16. kolovoza, zatim 20. kolovoza, a u svečanom 
misalu zagrebačke katedrale iz 1872. godine, koji nema 
zagrebačkog proprija (K 14), spomendan sv. Stjepana 
se slavio 2. rujna. 

Ako pogledamo i sam naziv Uznesenja BDM, koji 
nam pod nazivom Velika Gospa, Magna Domina, po¬ 
tječe iz mađarske crkvene zajednice, može nam i to biti 
jedan od dokaza. U svim kalendarima svih jezika na¬ 
lazimo naziv: Uznesenje BDM. Tako latinski: Assum- 
ptionis BeataeMariae Virginis ; tal. La Beata Vergine Maria 
Assunta in cielo; eng. The Virgin Mary Assumpted ; njem. 
Maria Himmelfahrt, itd. U hrvatskom narodu je naziv 
»Velika Gospa« došao upravo iz mađarskog vjernič¬ 
kog poimanja povezanog s narodnim nazivljem, kojim 
su Majku Božju nazivali Velika Gospodarica prema 
svom povijesnom vladarskom nazivlju, od čega dolazi 
i kod nas već tako uvriježen naziv Velika Gospa za Uzne¬ 
senje Marijino. 

Vjernička je pobožnost od 9. st. naovamo bila usre¬ 
dotočena na slavljenje Presvetog Trojstva što je popri¬ 


malo vidljive simbole u pobožnosti prema Kristu na 
Kraljevskom prijestolju, a zatim pobožnost prema 
Raspetom Kristu, što se odražavalo i u umjetnosti u 
krasnim romaničkim raspelima, kojima se zatim pri¬ 
družuju i likovi sv. Ivana Apostola i Majke Božje pod 
križem. Uz te pobožnosti naglašava se štovanje reli¬ 
kvija mučenika. 

U početku novog, drugog tisućljeća, vjerski život 
traži unutarnju toplinu te štovanje BDM sve više zau¬ 
zima svoje mjesto među mučenicima i nad njima. Ve¬ 
lik broj novih crkava i kapelica posvećenje njoj u čast, 
a u samostanima je barem po jedna kapelica posveće¬ 
na BDM. 

U 11. st. je dnevni ojficium parvum Beatae Mariae 
Virginis već veoma raširen. Sve veći je utjecaj himana 
koji utječu na marijansko pjesništvo u svim oblicima. 
Evo jednog tropa, umetka u liturgijskom tekstu, INVI- 
OLATA, INTEGRA iz 10. st., koji je kasnije poznat kao 
sekvenca, posljednica BDM: 

»Neporočna si Marijo, bez ljage i sva čista; 
Nebeskih dvora ti si dver, puna blista; 

O Majko nježna, Isusa Gospoda, 

Poslušaj molitve svojega naroda! 

Srcem, ustima sad smjerno tebe zovemo, 

Čisti da vijekom dušom i tijelom budemo. 

Blago za nas dostoj se moliti, 

Daj nam postići život vjekoviti. 

O ti blaga! O ti slavna! O sva sveta! 

Što od grijeha jedina si izuzeta /« 4 

Misni tekstovi Uznesenja BDM, i pod tim nazivom 
u zagrebačkim misalima, kako u Misalu Jurja iz Topu- 
skog iz 1495. godine tako i u Zagrebačkom misalu iz 
1511. godine, vrlo su lijepo, svečano oslikani. 


8 

U Zagrebačkom misalu iz 1511. godine, uz grbove 
tadašnjeg kralja i biskupa, nalazi se vrlo lijepa slika 
Majke Božje na prijestolju, u središtu, dok su sveci su- 
zaštitnici sv. Stjepan, sv. Ladislav i sv. Emerik u dru¬ 
gom planu, a nad slikom je i zaziv: Kraljice neba, raduj 
se! 

U najstarijem sačuvanom Inventaru zagrebačke 
nadbiskupije iz 1394. godine, među najstarijim i na- 
jodličnijim relikvijama nalaze se uz čestice sv. Križa, 
zatim razne svetinje BDM kojima se častila, a bogat¬ 
stvo i raznolikost bogoslužja zapisani su u više litur¬ 
gijskih knjiga. Relikvije-moči sv. Ladislava pribavljene* 
su u vrijeme biskupa bi. Augustina Kažotiča, a relikvi¬ 
ja sv. Stjepana još kasnije, za vrijeme kralja Ludovika 
1342.-1382. 

Značajna je pokaznica iz 1747. godine, koju je u 
vrijeme biskupa J. Branjuga nabavio kustos S. Pucz 
gdje Blažena Djevica Marija ima naziv »Slava Crkve 
Zagrebačke - BV MARIA - GLORIA ECCLAE ZAGR.« 

Najstariji pečatnjaci zagrebačkog Kaptola iz 1297. 
i 1371. godine ukrašeni su likom Majke Božje s Isu¬ 
som, a sv. Stjepan klečeći predaje njoj Zagrebačku ka¬ 
tedralu. 

Glavni oltari Zagrebačke katedrale, do danas ih je 
bilo sveukupno osam, bili su posvećeni Majci Božjoj. 5 
Biskup Timotej, koji je na ruševinama iza Tatara ob¬ 
navljao katedralu, dao je izraditi 1284. godine u apsidi 
južne lađe oltar u čast BDM i na zidu ispod apsidnog 
prozora je stavio natpis: »Altare Sanctae Mariae«. Na 
sjeverni apsidni zid dao je uklesati natpis: »Honori tuo, 
consecrata Maria, dicatum sit altare cum clero cum grege 
gratum« (»Tvojoj časti, posvećena Marijo, neka je žr¬ 
tvenik prikazan iz zahvalnosti - sa svećenstvom i sta¬ 
dom«).^ 

God 1496. namjesto starog Timotejevog oltara po¬ 
dignut je novi oltar Majke Božje. Oltar je imao kameni 
stol poput sarkofaga. 7 

God. 1503. nabavio je biskup Luka Baratin oltar 
Uznesenja Marijina te ga je smjestio uz južni zid glav¬ 
nog svetišta. Taj je oltar 1624. godine izgorio, te je 1632. 
podignut novi oltar s likom Majke Božje i Isusom u 
naručju i natpisom: »Sveta je Bogorodica uznesena 
nad anđeoske zborove u nebesko kraljevstvo«. 

Srebrni antependij iz 1720. godine u središtu ima 
Svetu Obitelj, dok su likovi sv. Stjepana i sv. Ladislava 
na postranim pločama, a svi su našli svoje mjesto na 
novom »Koncilskom oltaru«. Isto se tako kao preslika 
»vratila« u katedralu slika Uznesenja BDM, koju je bio 
nabavio biskup A. Alagovič 1832. No, svima su vidlji¬ 
vi slikani prozori sa središnjim prozorom Uznesenja 
BDM, a sv. Stjepan i sv. Ladislav su također u drugom 
planu. 8 

Prozori su nabavljeni g. 1847-1851. 

Kroz to vrijeme niču i prošteništa i Marijina sveti¬ 
šta po čitavoj Zagrebačkoj biskupiji ali i čitavoj domo¬ 
vini. Javljaju se i pjesmarice s pučkim pjesmama i na 
hrvatskom jeziku kao što je Pavlinska pjesmarica 
(1644.) i Cithara Octochorda 1701. koje če poslije od 


pučke pobožnosti doci na prave izvore - na Sv. Pismo 
i liturgijske tekstove. 

Nije umanjeno ni slavljenje svetaca, kod nas sv. 
Stjepana i sv. Ladislava, čiji se spomendani manifesti¬ 
raju i izvanjskim slavljem, kao što je to bila procesija 
s nošenjem relikvijara - močnika sv. Stjepana, ali uz to 
su povezani i profani sadržaji - održavanje sajmova 
na sam svečev spomendan. 

To je vrijeme teških povijesnih događaja kad su se 
pastiri Zagrebačke Crkve morali boriti i za slobodu i 
za opstanak na tim prostorima, a onemogučeni su i 
pravi štovatelji Marijini kao što su to bili redovnici - 
isusovci te posebice pavlini koji su i veliki štovatelji 
Majke Božje na mađarski način, a sakralni predmeti i 
simboli su također večim dijelom uništavani. Ali vjer¬ 
nički duh ostao je neuništiv, jer su crkve ostajale, vjer¬ 
nici ustrajali, a zagrebački biskupi su pak na posjedi¬ 
ma dokinutih samostana osnivali nove župe i otvarali 
škole u bivšim smostanskim zgradama. Tako je u vri¬ 
jeme biskupa M. Vrhovca osnovano oko stotinu novih 
župa, a tijekom 19. i 20. stoljeća niklo je mnogo novih 
redovničkih zajednica, koje su u svom nazivu uzele 
Mariju za zaštitnicu. Tu se odrazila duhovnost Marije 
i Krista u središtu u postizanju kršćanskog savršen¬ 
stva. To je bila nova duhovska sila s naglaskom na 



Fresko slika Marijina Navještenja, otkrivena prigodom obno¬ 
ve unutrašnjosti Katedrale 1983. godine; potječe iz druge 
polovice 13. st. Slikar je nepoznat , a slikana je istovremeno 
kad i freske u sakristiji Katedrale. 

Kipovi na sjevernom zidu svetišta Zagrebačke katedrale: 
Majka Božja s Isusom u naručju i anđelima sviračima. Kipovi 
su dijelovi glavnoga oltara iz 1632. godine koji je podigao 
biskup Franjo Ergeljski; kipar je bio Hans Ludwig Ackermann. 

službu čovjeku, koji u tom razdoblju prolazi kroz naj¬ 
teže kušnje, osobito radnici. 

Ali ne samo ti teški događaji, več i razne bolesti, 
kuge, ratovi i dr., poticali su još jače pastire Zagrebač¬ 
ke Crkve i same vjernike na prave pobožnosti, te je 
tako zabilježena velika procesija iz Katedrale u Reme¬ 
te koju je vodio biskup E. Esterhazy kao molitvu za 
zaštitu protiv kuge. To se nastavilo u svim teškim vre¬ 
menima, osobito za vrijeme Drugoga svjetskog rata 
kada se vruće zauzimao za mir i prava svakog čovjeka 
sadašnji Sluga Božji kardinal Alojzije Stepinac, te u no¬ 
vije vrijeme, kad smo hodočastili tražeči zagovor radi 
nadolazećeg Domovinskog rata, također u Remete u 
svibnju 1991. godine. Ali zato smo upravo u Katedrali 
i u našemu nacionalnom prošteništu Mariji Bistrici do¬ 
živjeli i održavanje Mariološkog i Marijanskog kon¬ 
gresa 1971. godine, kao i »promociju« međunarodnog 
priznanja naše domovine 15. siječnja 1992. godine. 

Katedrala je devetstoljetno proštenište Majci Bož¬ 
joj, odakle se pravi izrazi pobožnosti i narodnog biča 
razlijevaju po svim crkvama u Nadbiskupiji i Domo¬ 
vini. Ona je tako odlikovana i u samoj Buli Zagrebačke 
nadbiskupije, UBI PRIMUM PLACUIT, pape Pija IX., 
od 11. prosinca 1852. godine, riječima: 

»Et quoniam oporteat metropolitanam istius provinciae 
civitatem et ecclesiam congruenter desingnare ideo Zaga- 
briensem urbem quae perhibetur esse praeminens Croatiae 
et Slavoniae metropolis ac potioribus prerogativis reperta et 
celebrata ad archiepiscopalis nomen et honorem cum omni- 
bus et singulis iuribus indultis et privilegiis quibus aliae 
vicionores metropolitanae civitates archiepiscopales residen- 
tia insignare potitur atque adeo cives earundem uti solent 
et gaudere sitnili apostolica auctoritate perpetuo item extol- 
limus. 


Propterea templum quod Zagabriae praefulget sub in- 
vocatione BEATAE VIRGINIS MARIAE IN COELUM 
ASSUMPTAE sanctorumque Stephani et Ladislavi Hun- 
gariae regum (prisco cathedralis titulo extincto) ad excel- 
lentiorem metropolitanae ecclesiae gradum ita ut in ea Za- 
gabriensi metropoli et ecclesia constituta sit sedes et cathe- 
dra et dignitate archiepiscopale metropolitana pro uno eius 
ordinario antistite Zagabriensi nuncupante qui de vicino- 
rum archiepiscoporum et metropolitanorum more usum ha- 
beat palii et crucis.« 9 

Taj tekst papine odluke u hrvatskom prijevodu 
glasi ovako: 

»I jer treba primjereno označiti metropolitanski grad i 
crkvu te pokrajine, stoga grad Zagreb, koji se smatara na- 
jodličnijom metropolom Hrvatske i Slavonije te poznat i 
slavljen većim odlikama, na naslov i nadbiskupsku čast sa 
svim i pojedinim pravima, indultima i povlasticama koje 
uživaju drugi okolni metropolitanski gradovi, odličnijim 
nadbiskupskim sjedištem a tako i njihovi građani običavaju 
služiti se i uživati, sličnim apostolskim auktoritetom zauvi¬ 
jek jednako uzdižemo. 

Stoga hram koji lje/ u Zagrebu pod nazivljem BLAŽE¬ 
NE DJEVICE MARIJE NA NEBO UZNESENE i svetih 
ugarskih kraljeva Stjepana i Ladislava (dokinuvši stari na¬ 
slov katedrale) na uzvišeniji stupanj metropolitanske crkve 
/ uzdižemo / tako da u toj zagrebačkoj metropoli i crkvi bude 
postavljen tron i katedra i nadbiskupsko metropolitansko do¬ 
stojanstvo za jednog njegova ordinarija prvosvećenika zva¬ 
nog Zagrebački koji po običaju obližnjih nadbiskupa i me¬ 
tropolita neka upotrebljava polij i svoj križ.« 

Papa Pijo IX. je tako samo svečano potvrdio tada 
osamstoljetno iskustvo štovanja Majke Božje na nebo 
uznesene, i Božjih ugodnika u službi graditelja na 
ovom gradilištu devetstoljetne povijesti te vjernika i 
pastira zagrebačke Crkve, isto kao što je i nakon pro¬ 
glašenja dogme o Uznesenju Marijinu 1. studenog 
1950. godine, gotovo stotinu godina kasnije, katedrala 
trajno odlikovana njezinom zaštitom. 10 

Znakovito je da se i enciklika pape Pija IX., potpi¬ 
sana u Gaeti blizu Rima 2. veljače 1849. godine, naziva 
UBI PRIMUM. Njome se tražilo mišljenje svjetskog 
episkopata s namjerom da se čuje autentično mišljenje 
sveopče Crkve o mogučnosti definiranja dogme o Bez¬ 
grešnom Začeču BDM. U tu je svrhu papa Pijo IX. iza¬ 
brao neke vrijedne i teološki izobražene crkvene ljude 
zajedno s nekim kardinalima, da prema svojoj razbo¬ 
ritosti i znanju brižljivo i svestrano prouče taj ozbiljni 
predmet te da svoja mišljenja dostave Vrhovnom sve¬ 
ćeniku. 

U samom tijeku toga mariološkog procesa potpi¬ 
sana je i papina povelja UBI PRIMUM PLACUIT ko¬ 
jom Zagrebačku biskupiju uzdiže na Nadbiskupiju, a 
u kojoj se spominje i Blažena Djevica Marija na nebo 
uznesena kao zaštitnica Zagrebačke katedrale. Dogma 
o Bezgrešnom Začeču je proglašena 8. prosinca 1854. 
godine, a sama Majka Božja »potvrdila« ju je u Lour- 
desu 1858. 

Uznesenje BDM slavi se još od apostolskog vreme¬ 
na pod nazivom Dormitio ili Paussatio Mariae. Prva cr¬ 
kva njoj u čast posvečena je u Efezu, a sagrađena je na 

temeljima starodrevne manje crkvice, u kojoj su slavili 
Boga sv. Ivan Apostol i prvi efeški biskup sv. Timotej. 
Na tim temeljima sagrađena je veličanstvena crkva- 
katedrala Majke Božje u Efezu, u kojoj je održan i Efeš¬ 
ki sabor od 22. lipnja do 31. srpnja 431. godine. 


Papa Leon IV- (847. -855.) odredio je da se blagdan 
Uznesenja Marijina u bazilici San Lorenzo slavi s 
osminom i bdijenjem. Osmina Uznesenja Marijina sla¬ 
vila se i u Zagrebačkoj katedrali, jer ima svoju sekven- 
cu. 11 


Slavljenjem toga blagdana po čitavom svijetu tije¬ 
kom jednog tisućljeća, u vrijeme koje je obilježeno bi¬ 
blijskom, patrističkom i liturgijskom obnovom, a Ma¬ 
rija je bila u središtu kršćanskog života. U samo pred¬ 
večerje Drugoga vatikanskog sabora proglašena je i 
vjerska istina o Uznesenju BDM, 1. studenoga 1950. 
godine. 

Marija je nazvana u našem dobu »biserom svemi¬ 
ra«. Proglašenjem Marijine godine 1988. godine raspa¬ 
lo se komunističko bezboštvo. 

S takvom ulogom dočekala je Zagrebačka katedra¬ 
la i proglašenje dogme Uznesenja BDM 1. studenoga 
1950. godine. Tako je predstavio zagrebačku prvostol¬ 
nicu zagrebački nadbiskup Franjo kardinal Kuharić 
pred Kristovim namjesnikom sv. Ocem, Ivanom Pa- 
vlom II. 10. rujna 1994. godine, prigodom 900. obljet¬ 
nice Zagrebačke nadbiskupije i katedrale. 

Tako nas je Sveti Otac povjerio u samoj katedrali 
»Majci Božjoj koju hrvatski narod voli zazivati kao 
svoju Kraljicu. Pravi odnos čovjeka s Isusom Kristom 
mora biti praćen iskrenom pobožnošću prema Mariji, 
Njegovoj i našoj najdražoj Majci. Neka vas Marija prati 
uvijek i neka vodi vaše korake u službi Crkve i naro- 
da«. 12 

Zagreb. 1. svibnja 1997. 



I na novom grobu kardinala Stepinca postavljen je lik Majke 
Božje Bistričke da se počasti titular katedrale i marijanska 
duhovnost Sluge Božjega 


BILJEŠKE 

1. Usp. Propovijed kardinala Franje Kuharića na 
Misi u katedrali 4. studenoga 1994, u: Zagrebačka bi¬ 
skupija i Zagreb 1094-1994., str. 69. 

2. Šematizam iz 1939. godine navodi, da su u Baču 
stolovali nadbiskupi od 1092. godine, koja se god. 
1135. ujedinjuje s Kaločkom nadbiskupijom. U Felici- 
janovoj povelji iz 1134. godine spominje se već u vri¬ 
jeme osnivanja Zagrebačke biskupije bački nadbiskup 
Fabijan. 

3. Ovo je bila tema i zadaća spomenutog Simpozi¬ 
ja 1994. godine, ali i Sv. Otac Ivan Pavao II. posvuda 
naglašava proučavanje i istraživanje povijesti. Tema je 
doista preširoka, a ovdje želimo navesti osnivanje Za¬ 
grebačke biskupije s obzirom na njezina glavnog 
zaštitnika, od početka do danas. 

4. Crkveni himni, preveo M. Pavelić, Dl, Zagreb 
1945, str. 344. 

5. »U prvoj katedrali bio je po svoj prilici podignut 
žrtvenik u čast BDM.«, navodi dr. J. KOCIJANIĆ u: 
Zagrebačka katedrala, Zagreb (1946) str. 187. 

6. J. KOCIJANIĆ, nav. dj. str. 188. 

7. U starodrevnoj bazilici Majke Božje u Efezu, u 
prvoj crkvi na svijetu posvećenoj Majci Božjoj, u kojoj 
je bio održan i Efeški sabor 431. godine, u prezbiteriju 
su vidljivi ostaci mramornog bloka u obliku groba 
»tumbae« s masivnim križem u sredini, a koji je služio 
za menzu oltara ove katedrale (VLAŠIĆ O.P., U gra¬ 
dovima apokalipse, SI. Požega 1938, str. 46.), i sliku 
Majke Božje slikanu na drvu. 

8. Nedavno je u Budimu u kraljevskoj palači odr¬ 
žana prigodna izložba, koja je bila i tematska, te su bile 
prezentirane crkve kojima je titular sv. Stjepan Kralj. 
Kako među njima nije bila i Zagrebačka katedrala, za¬ 
grebački posjetitelji su se zanimali kod djelatnika mu¬ 
zeja kako to da nema i zagrebačke katedrale, na što im 
je odgovoreno da sv. Stjepan nije patron zagrebačke 
katedrale. Ovo je rizničarki, s. Lini, osobno posvje¬ 
dočila prof. Maja Šercer, tada djelatnica u Hrvatskom 
povijesnom muzeju, ali postoji i Katalog izložbe koji 
to može potvrditi. 

9. Povelja-Bula pape Pija IX. UBI PRIMUM PLA- 
CUIT od 11. prosinca 1852, kojom je Zagrebačka bisku¬ 
pija proglašena nadbiskupijom. Original sadrži 50 folija 
pergamene veličine 34 x 24 cm. Pisana je scriptura curiali 
19. st. i ima olovni pečat. Transkripcija od dr. Antuna 
Ivandije. U prilogu 1 faksimil gornjeg teksta. 

10. Odluka Kongregacija obreda koja je izdana 
pod br. Z/2.g.l9-51. Calendarium je pohranjen u Pre- 
sidijalu Nadbiskupskog Duhovnog Stola pod brojem 
96/1951. 

11. M. DEMOVIĆ, Zagrebački sekvencijar, Zagreb 
1994, br. 64, Salve Mater Salvatoris. Inače se osmina 
Uznesenja BDM slavila kao spomendan BDM Kraljica 
i Prečisto Srce Marijino. 

12. Iz govora Svetog Oca Ivana Pavla II. u Zagre¬ 
bačkoj katedrali, 10. rujna 1994. 

S. Lirta Slavica Plukavec 

Blaženi Augustin Kažotić (o. 1260/65 -1323) 


Katolička Crkva u Hrvata već niz godina posvećuje osobitu pozornost onim svojim kćerima i sinovima 
koji su prošli zemljom »čineći dobro« i preselili se Gospodinu na glasu svetosti ili mučeništva. Iz bogate 
duhovne baštine Crkve u Hrvata pokušat ćemo u svakom broju Glasnika prikazati barem jednoga od kan¬ 
didata za čast oltara. Sluge i Službenice Božje, kao i hrvatske blaženike čijoj bismo se kanonizaciji istinski 
obradovali, kao pobudu na radostan kršćanski život, zauzeto apostolsko djelovanje, svjedočenje kršćanskih 
istina i primjenu vjerničkih načela u svagdanjem životu. Sigurno će mnogi od nas, po zagovoru tih pleme¬ 
nitih i Bogu dragih duša, osjetiti zbilju njihova nasljedovanja Krista Gospodina i moć njihova zagovora. 
U ovom broju upoznajmo blaženoga Augustina KAŽOTIĆ A, dominikanca, biskupa zagrebačkoga. 


Bio je zrcalo čistoće 
i škola kreposti! 

Sluga Božji Alojzije Stepinac bio je 
uzor svome stadu u brojnim kršćanskim 
vrlinama među kojima svakako treba 
spomenuti i njegovo duboko štovanje 
svetaca i blaženika, osobito onih naše¬ 
ga roda i krvi. Dovoljno je prisjetiti se 
Stepinčeva štovanja blaženog Augusti¬ 
na Kažotića, izraženog u više navrata, 
od kojih spominjemo tek neke: 

Nadbiskup Alojzije Stepinac, ušavši u 
III. franjevački red, uzeo je i novo ime, ime 
bi. Augustina Kažotića svog davnog pret¬ 
hodnika na zagrebačkoj biskupskoj stolici. 

Nakon svečane audijencije kod pape 
Pia XII. 16. studenoga 1939. uz zamolbu 
da Sveti Otac proglasi Nikolu Tavelića 
svetim, nadbiskup Stepinac zajedno sa 
splitskim biskupom Kvirinom Bonifači- 
ćem poveo je (17. XI. 1939.) prvo službeno 
hodočašće novijega datuma na grob bi. 
Augustina Kažotića u Luceri. 

Uz samostan karmelićanki u Brezo¬ 
vici kod Zagreba podignuta je crkvica 
veličine 17 x 7 metara, ukrašena s 8 
umjetnički oslikanih prozora koji prika¬ 
zuju hrvatske blaženike i neke karmeli- 
ćanske svece. Na istočnoj strani crkve, 
drugi po redu je veliki prozor sa slikom 
blaženog Augustina Kažotića. Djelo je 
1942. izveo akad. slikar Pavao Sušilo- 
vić, a samostanu ga je darovao sam 
nadbiskup Alojzije Stepinac. Ispod slike 
je natpis: »BI. Augustine, moli za zagre¬ 
bačku nadbiskupiju«. 

Potaknuti željom da štovatelji Sluge 
Božjega Alojzija Stepinca i u tome nas¬ 
ljeduju svetog nadbiskupa za njih i za 
sve čitaoce Stepinčeva glasnika dono¬ 
simo kratki životopis našeg prvog i naj¬ 
starijeg blaženika. 



Slika bi. Augustina Kažotića u kapelici 
hrvatskih blaženika i mučenika u pri¬ 
zemlju sjevernog tornja Zagrebačke ka¬ 
tedrale. Slikao ju je Ivan Šimetić, po¬ 
vodom 660. obljetnice imenovanja bi. 
Augustina Kažotića zagrebačkim bisku¬ 
pom. Kapelica je uređena 1964. godine , 
a posvetio ju je 3. kolovoza te godine , 
zagrebački pomoćni biskup , sadašnji 
kardinal Franjo Kuharić. 


Augustin Kažotić se rodio 
oko 1260/65. u Trogiru od oca Ni¬ 
kole i majke Radoslave rođene Sa- 
ladini. Kao mladić ulazi u domini¬ 
kanski red te u samostanskoj školi 
u Splitu stiče prva znanja. Prvi put 
se spominje u oporuci Stane Saladi- 
ni koja 28. listopada 1286. »ostavlja 
svom unuku Augustinu iz Reda 
braće propovjednika 50 zlatnika za 
knjige«. Ljeti 1287, nakon uzbudlji¬ 
va putovanja, stiže u Pariz. Više 
studije završava na fakultetima »ar- 
tium« i teologije tada najslavnijeg 
europskog sveučilišta u »Gradu 
svjetlosti«. 

Kao mladi doktor »artium« i 
doktor teologije Augustin se 1301. 


uključuje u papinsko poslanstvo 
koje bivši dominikanski general 
kard. Nikola Boccasini vodi u Hr¬ 
vatsku i Ugarsku s ciljem da se smi¬ 
re sukobi oko crkvene desetine i 
pripremi dolazak Anžuvinca Karla 
Roberta na hrvatsko-ugarsko prije¬ 
stolje. Kada je kard. Boccasini 22. li¬ 
stopada 1303. izabran za papu (Be- 
nedikt XI.) sjetio se svog suradnika 
i redovničkog subrata Augustina 
Kažotića te ga 9. prosinca iste 
(1303.) godine postavlja na čelo za¬ 
grebačke biskupije. 

Kao zagrebački biskup Kažotić 
neumorno radi na obnovi vjerskog 
i kulturnog života u svojoj prostra¬ 
noj dijecezi. Provodi obnovu bogo¬ 
služja u prvostolnici, uvodi obvezu 
zajedničkog časoslova za članove 
stolnog kaptola i unapređuje crkve¬ 
no pjevanje, reorganizira Kaptol i 
ustrojava katedralnu školu, ener¬ 
gično brani prava crkve siromaš¬ 
nih, financira gradnju i uzdržava¬ 
nje ustanova kršćanske ljubavi 
(hospicij). 

Svjestan da je znanje izvor sva¬ 
kog napretka i da studij vodi k upo¬ 
znavanju istine, Kažotić se po dola¬ 
sku u Zagreb svestrano zalaže za 
temeljit moralni odgoj i intelektual¬ 
nu izobrazbu klera. U tu svrhu a u 
duhu 27. kanona Trećeg lateran- 
skog sabora (1179.), Augustin 
ustrojava katedralnu školu u Za¬ 
grebu. Učeni biskup strogo zabra¬ 
njuje voditelju škole, kanoniku lek¬ 
toru, da išta uzima od »siromašnih 
učenika koji prose ili bi prosili za 
svoje uzdržavanje da im drugi iz 
milosrđa ne pomažu«. Katedralna 
škola u gradu podno Medvednice 
prva je viša škola u srednjovjekov¬ 
noj Hrvatskoj, namijenjena podjed¬ 
nako kandidatima za klerički stalež 

i studentima slobodnih laičkih pro¬ 
fesija, čiji »ratio studiorum« obu¬ 
hvaća literarni i znanstveni smjer. 
Prema svjedočanstvu Ivana arhiđa- 
kona Goričkog u literarnom smjeru 
zagrebačke katedralne škole (tzv. 
triviumu) učila se gramatika, reto¬ 
rika i dijalektika, dok je znanstveni 
smjer ili »quadrivium« pretpostav¬ 
ljao studij aritmetike, geometrije, 
astronomije i glazbe. Za potrebe 
studija biskup Kažotić je nabavio i 
dragocjena djela klasičnih, arap¬ 
skih (Avicenna) i kršćanskih auto¬ 
ra, kodekse koji predstavljaju teme¬ 
ljni fundus današnje Metropolitan¬ 
ske knjižnice. 

Augustin Kažotić je autor dviju 
kraćih teoloških rasprava napisa¬ 
nih za boravka na papinskom dvo¬ 
ru u Avignonu (1318. - 1322.), koje 
ga smještaju u sam početak razvoja 
teološke misli u Hrvata: O pitanji¬ 
ma krštavanja slika i drugim pra¬ 
znovjerjima i O materijalnim dobri¬ 
ma Krista i njegovih apostola. 

U raspravi O pitanjima krštava¬ 
nja slika i drugim praznovjerjima, 
koja je nastala prije 22. kolovoza 
1320., zagrebački biskup analizira 
pojam »krivovjerja«, tumači znače¬ 
nje riječi »gatanje«, »zazivanje du¬ 
hova« i opširno govori o pojmu 
»svetogrđa« i svetogrdnim činima. 
Kao pastir povjerenih mu vjernika 
Augustin se mogao uvjeriti koliko 
je vjera običnog kršćanskog puka 
isprepletena praznovjerjem koje on 
u spomenutoj raspravi opravdava 
ponajviše neukošću i neznanjem. 

Druga rasprava, nastala potkraj 
1321. ili na početku 1322., sadrži 
Augustinovo mišljenje O materijal¬ 
nim dobrima Krista i njegovih uče¬ 
nika. Uz pomoć brojnih svetopi- 
samskih tekstova i navoda crkve¬ 
nih otaca dokazuje da su Krist i 
apostoli stvarno posjedovali mate¬ 
rijalna dobra kao njihovi puno¬ 
pravni vlasnici unutar zajednice. U 
duhu naučavanja sv. Tome Akvin¬ 
skoga Kažotić naglašava da siro¬ 
maštvo nije savršenstvo po sebi, 
nego samo sredstvo za postizava¬ 
nje savršenstva. 

Biskup Kažotić pokazuje mno¬ 
go ljubavi i razumijevanja prema 
odbačenima, siromasima i nezbri¬ 


nutima koji se nisu imali kome ute¬ 
ći za pomoć i zaštitu. Da ublaži bi¬ 
jedu naroda, Augustin nedaleko 
katedrale gradi hospicij, neku vrstu 
prihvatilišta za prijam i njegu put¬ 
nika i siromašnih. 

Augustin Kažotić pripada kru¬ 
gu učenjaka koji na razmeđu 13. i 
14. stoljeća proučavaju prirodne 
znanosti i medicinu sa željom da 
stečenim iskustvima budu od kori¬ 
sti svojim suvremenicima. 



Lik bi. Augusti na Kažotić a iz ka pitu la 
dominikanskoga samostana sv. Nikole u 
Trevisu (Italija); djelo slikara Tome iz 
Modene (1348- 1350); ispod slike piše: 
»Blaženi brat Augustin iz Trogira , iz 
Ugarske provincije , Reda braće propo - 
vijednika, lucerski biskup , bio je ogle¬ 
dalo čistoće , škola kreposti , gorLjiv i 
najrevniji propovijednik , proslavio se 
brojnim čudesima.« 

Valja se podsjetiti da Augusti- 
nova redovnička subraća Jordan iz 
Saske i Albert Veliki sa suradnicima 
u Parizu udaraju temelje razvoju 
prirodnih znanosti i medicine na 
kršćanskom Zapadu, pa nije nika¬ 
kvo čudo da se mladi dominikanski 
student iz Hrvatske na sveučilištu 
u »gradu svjetlosti« upoznao s os¬ 
novama egzaktnih znanosti i medi¬ 
cine. O Kažotićevom afinitetu prema 
medicinskim znanostima svjedoči 
učeni magistar Arnold iz Bamber- 


ga. Ovaj na njegovu molbu sastav¬ 
lja Raspravu o brizi za zdravlje koju 
1317. posvećuje zagrebačkom bi¬ 
skupu. Prosvjetitelj naroda i uteme¬ 
ljitelj višeg hrvatskog školstva, bis¬ 
kup Kažotić se obilno koristi svojim 
prirodo-znanstvenim i medicinskim 
saznanjima kako bi poboljšao higi¬ 
jenske i zdravstvene uvjete žitelja 
svoje prostrane dijeceze. U tom 
kontekstu treba shvatiti narodnu 
predaju o Kažotićevoj »čudotvor¬ 
noj lipi i zdencu« u Cerniku, o lipi 
u Vugrovcu, zdencu u Zagrebu itd. 

Da je naš Blaženik bio poštiva¬ 
na i ugledna ličnost vidi se i po to¬ 
me što je u više navrata dragovolj¬ 
no pozivan za suca i posrednika u 
raznim građanskim sporovima i 
parnicama. Knezovi Babonići, koji 
se nisu mogli složiti kod diobe svoje 
imovine, pozvali su biskupa Kažoti- 
ća u Topusko da im bude savjetnik i 
sudac. Augustin vrlo uspješno rješa¬ 
va spor između zagrebačkih cister- 
cita sv. Marije i zagrebačkih redov¬ 
nica glede nekih posjeda uz crkvu 
sv. Jakova na Savi. 

Augustin Kažotić je čovjek koji 
nadilazi okvire Hrvatske i pred¬ 
stavlja nam se kao ličnost europ¬ 
skog značenja. U potvrdu toga spo¬ 
minjemo samo nekoliko činjenica. 
Kardinal Nikola Boccasini uvrštava 
Kažotića u papinsko poslanstvo 
koje je 1301. pošlo u Hrvatsku i 
Ugarsku. Papa Klement V. 1308. go¬ 
dine poziva ga na opći crkveni sa¬ 
bor koji se je održao u Francuskom 
gradu Vienne od 1311-1312. Magi¬ 
star Arnold iz Bamberga na Kažoti- 
ćevu molbu sastavlja i posvećuje 
njemu djelo iz medicine Rasprava o 
brizi za zdravlje. U kodeksu 263 
knjižnice Kraljevskog sveučilišta u 
Utrechtu (Nizozemska) nalazi se li¬ 
turgijski obrazac: Molitva bi. Augu- 
stina iz Reda braće propovjednika, 
nekadašnjeg biskupa crkve sv. Ma¬ 
rije u Luceri koju je molio pripre¬ 
majući se za misu: »Ako pred tvoje 
oči. Gospodine, iznesemo grijehe«. 
Premda Kažotić nije autor ove mo¬ 
litve, ona nam pokazuje da je za sa¬ 
stavljača ovog liturgijskog teksta 
Augustin bio poznata ličnost te mu 
stoga pripisuje njegovo autorstvo. 

Od 1318. do 1322. Augustin Ka- 
žotić upravlja biskupijom iz papin¬ 
skog Avignona gdje nalazi utočište 
pred osvetoljubivim kraljem Kar¬ 
lom Robertom. Kako se ovaj ener¬ 
gično usprotivio Augustinovu po¬ 
vratku u Zagreb, papa Ivan XXII. 
šalje ga ljeti (22. kolovoza) 1322. u 
Luceru (Južna Italija) gdje će neu¬ 
morni pastir u nepunu godinu da¬ 
na steći nepodijeljene simpatije na¬ 
roda i 3. kolovoza 1323. napustiti 
ovaj svijet na glasu svetosti. 

Prema svjedočanstvu brojnih 
suvremenika Augustin Kažotić je 
već za života, a naročito poslije smrti, 
uživao glas svetosti. Radi ilustracije 
spominjemo samo neka svjedočan¬ 
stva: 

Najstarije svjedočanstvo o Ka- 
žotićevoj svetosti potječe iz 1322. 
godine. Na putu iz Avignona u sje¬ 
dište svoje nove biskupije (Lucera) 
Augustin se kratko zadržao u tali¬ 
janskom gradu Paviji. O tome svje¬ 
doči njegov suvremenik Opicinus 
de Canistris koji 8. listopada 1322. 
bilježi u svoj »Dnevnik«: »Prolazeći 
kroz Paviju vrlo sveti muž brat Au¬ 
gustin, Reda propovjednika, pre¬ 
mješten iz zagrebačke u lucersku 
biskupiju, predobrostivo me primi- 
o, opomenuo i odobrio moja pisana 
djela«. 

Karlo, vojvoda Kalabrije i pot¬ 
kralj Napulja 20. listopada 1325. 
upućuje molbu papi Ivanu XXII. za 
pokretanje kanonskog postupka o 
svetačkom životu i čudesima koja 


su se dogodila po zagovoru Augu- 
stina Kažotića: »Uzvišeni Oče i Go¬ 
spodine, da ne zamaram dugim go¬ 
vorima prezauzete uši Vaše Sveto¬ 
sti, vidio sam da na ovoj stranici 
treba prestati nabrajati vrlo veliku 
hvalu što ju je u ovim krajevima 
(Italije) blaženi otac Augustin, ne¬ 
koć biskup grada Svete Marije a od¬ 
nedavna prozvana Lucera, stekao 
mnogim čudesima koja je nakon 
njegove smrti pokazala Božanska 
blagost, vrlo bogata u svom milosr¬ 
đu i darežljiva u nagradi, ali i na te¬ 
melju njegovih zasluga te ih još 
svakodnevno pokazuje«. 

Splićanin Miho Madijev de Bar- 
bezanis (umro oko 1353.) u 27. po¬ 
glavlju svoje kronike O djelima 
rimskih careva i papa posvećuje 
dosta prostora uspomeni našeg pr¬ 
vog blaženika. Njegov nekrolog o za- 
grebačko-lucemskom biskupu 
Augustinu završava riječima: 
»Mnogi pobožno hodočaste na Au- 
gustinov grob uz koji su vezana 
brojna čudesa«. 

Ovaj kratak osvrt na svjedočan¬ 
stva prošlosti o Kažotićevoj svetosti 
zaključujem svjedočanstvom Tom- 
masa iz Modene, koji je fresko-por- 
tretima između 1348. i 1350. ukrasi- 
o kapitul bivšeg dominikanskog sa¬ 
mostana sv. Nikole u Trevisu. U 
tekstu ispod Kažotićeve slike govo¬ 
ri se o njegovoj svetosti i čudesima: 
»Blaženi brat Augustin Trogiranin, 
iz Ugarske i Hrvatske provincije. 
Reda braće propovjednika, lucerski 



Fotografija 'Svetih moći bi. Augusti na Kažotića , biskupa zagrebačkogapohranjene 
su u novosagrađenu kapelicu prema nacrtu arhitekta Aleksandra Freudenreicha 

1963.- 1964. godine 

biskup. Bio je zrcalo čistoće, škola 
kreposti, oduševljen i veoma revan 
propovjednik koji se proslavio 
mnogobrojnim čudesima«. 

I u naše vrijeme događaju se 
čudesna milosna uslišanja po zago¬ 
voru blaženog Augustina Kažotića, 
a kojima je javnost upoznata preko 
glasila Blaženi Augustin Kažotić. 

Pomažući sirotinji, ispravljao je 
socijalne nepravde, dajući siromaš¬ 
nima i bogatima jednake mogućno¬ 
sti školovanja u katedralnoj školi 
bori se za jednakost, radio je na pro¬ 
svjećivanju neukih, liječio bolesne i 
slično. Kažotić je prožet duhovno¬ 
šću koja izvire neposredno iz Evan¬ 
đelja i po kojoj se ljubav prema Bo¬ 
gu dokazuje u djelima ljubavi pre¬ 
ma čovjeku (usp. Mt 25, 40). 

Marijan Biskup O.P. 


KARDINALU STEPINCU 



Za očaj Ti si dao svijetlu nadu 
Za sumnju vjeru što bodri i tješi 
I sve si veći bivao u padu 
Sa srcem što se u mukama smiješi. 

I nisi smio riječ da kažeš blagu 
Bio si kao žrtva svoga duha. 

U želji da nam udvostručiš snagu 
Skriven od našeg pogleda i sluha. 

Blagoslov Ti si povrh naših njiva 
I dar božanski napaćenoj grudi 
I pravda koja ponižena biva 
Da uspavane savjesti probudi. 

Jer Tvoja smrt se ne završi smrću 
Ona tek život u dušama budi 
Jer suze što se u očima zgrću 
Blistaju dugom što kroz bol zarudi. 

Ti nemaš smrti! Kralj vjekova sviju 
što sve živote u rukama ima 
Medj sjajne zvijezde što na nebu siju 
Tebe je samo uzdigo nad svima. 

A.Đ. 














Nadbiskup Stepinac zastupao je i branio pravdu 


Promjena u 
vodstvu Zagrebačke 
nadbiskupije 

U subotu 4. studenoga 1997 u Zagre¬ 
bačkoj katedrali za vrijeme svečanog Euha- 
ristijskog slavlja preuzeo je upravu Zagre¬ 
bačke nadbiskupije mons. Josip Bozanić, 
nadbiskup zagrebački. U nastuponom go¬ 
voru spomenuo je slavnu prošlost Nadbi - 
skupi je i njene najznačaj nije predstavnike, 
svjedoke Kristove: 

»Ova zagrebačka Crkva bla¬ 
goslovljena je brojnim nebeskim 
građanima. Iz dugog niza muževa 
i žena spominjemo: sv. Marka 
Križevčanina, prezbitera, bi. Au- 
gustina Kažotića, biskupa. Sluge 
Božje: biskupa Josipa Langa, fra¬ 
njevce Antu Antića, Vendelina 
Vošnjaka i Aleksija Benigara, te 
vjernika laika Ivana Merza. Na 
smiraju ovoga dvadesetog vijeka i 
drugog tisućljeća s pobožnom že¬ 
ljom i velikom čežnjom iščekuje¬ 
mo radosni dan kada će nas oba¬ 
sjati svetost najsvetlijeg lika svete 
Crkve zagrebačke - Sluge Božjega 
kardinala Alojzija Stepinca, čije 
zemne ostatke u ovoj katederali 
vjerni puk časti s velikom pobož- 
nosti.« 


Prelat mons. Vladimir Stanković, za¬ 
hvaljujući nadbiskupu F. Kuhariću za vjer¬ 
no služenje Zagrebačkoj nadbiskupiji, Cr¬ 
kvi u Hrvata i hrvatskom narodu na 
akademiji u Zagrebačkoj katedrali, 3. li¬ 
stopada 1997. upriličenoj prigodom pri¬ 
mopredaje nadbiskupske službe, reče: 

»Svjedoci smo kako ste pri¬ 
hvatili i nastavili stav i djelo svo¬ 
jih velikih prethodnika, osobito 
nepokolebivu vjernost i pouzda¬ 
nje Sluge Božjega Alojzija Stepin¬ 
ca. Slijedeći njegov put u tjeskob- 
nim vremenima kad su se pokole¬ 
bale i rušile mnoge vrijednosti. Vi 
ste našli sigurni oslonac u svome 
Bogu i u svome narodu. Narod 
Vam je vjerovao, a Bog pomagao. 
Upravo s ovog mjesta ispred Ste- 
pinčeva groba Vi ste neustrašivo 



Mons. Josip Bozanić , nadbiskup zagrebački, na dan ustoličenja 4. listopada 
1997., i kard. Franjo Kuharić u trenutku primopredaje nadbiskupske službe 


svjedočili sigurna moralna načela 
nudeći ih kao mjerilo i lijek tako¬ 
đer protiv svih nepravda, svih ga¬ 
ženja ljudskih i narodnih prava, 
kao poticaj obnovi slobode i pra¬ 
vednosti u ljubavi.« 

Kardinal Franjo Kuharić, sabirući te¬ 
meljne odrednice svoga služenja kao Za¬ 
grebačkog nadbiskupa, progovorio je o 
kreposti pravde koju je zastupao i branio 
nadahnut Evanđeljem i primjerom sluge 
Božjega Alojzija Stepinca: 

»Pravda je isto tako glad čo¬ 
vjeka kao i istina. Crkva mora biti 
uvijek na strani onih koji gladuju 
i žeđaju za pravdom, ona mora biti 
na strani svih koji trpe nepravdu i 


poniženi su... na pravdi se moraju 
osnivati odnosi među ljudima i 
narodima. 

Pravedni moramo biti kad 
prosuđujemo prošlost, pravedni u 
gradnji sadašnjosti, na pravednost 
se moraju položiti temelji buduć¬ 
nosti. »Pravdom se utvrđuju prije¬ 
stolja« (Iz 16,12) 

Ali nadahnuće pravde mora 
biti ljubav. To sam učio u školi II. 
vatikanskog sabora. Za to sam na¬ 
lazio primjer u zagrebačkom nad¬ 
biskupu Alojziju Stepincu. To sam 
smatrao obavezom svoje savjesti i 
poslušnosti Božjoj riječi. 

Slijedeći ta načela kroz vrijeme 
svoje nadbiskupske službe, sma- 

trao sam svetom dužnošću u veli¬ 
kim iskušenjima za Crkvu braniti 
nevinost i čast nadbiskupa i kardi¬ 
nala Alojzija Stepinca. Ali braneći 
njega, branio sam temeljno pravo 
svakog čovjeka na pravedan sud, 
branio sam sva ljudska i narodna 
prava. A toliko je bilo ljudi koji su 
bili lišeni prava da javno ispovije¬ 
daju svoju vjeru, koji su bili krivo 
optuženi i osuđeni te tako lišeni 
prava na slobodan i dostojan ži¬ 
vot! »Poruke sa Stepinčeva groba« 
imale su taj smisao. 

Vođen načelima istine, pravde 
i slobode govorio sam i djelovao i 
u vrijeme prošloga. Hrvatskoj na¬ 
metnutog rata. Bio je to rat protiv 
tisućljetnog prava hrvatskog naro¬ 
da da živi slobodno i sigurno svoj 
život. Obranu svoga doma i domo¬ 
vine, svoga života i slobode sma¬ 
trali smo ne samo pravom nego i 
moralnom dužnošću. Ali isto smo 
se tako zauzimali za prava svakog 
čovjeka bez obzira na vjersku, na¬ 
cionalnu ili neku drugu pripad¬ 
nost. Ali dok smo branili pravo na 
slobodu hrvatskog naroda, branili 
smo i dostojanstvo svake ljudske 
osobe. 

Naglašavali smo javno i gla¬ 
sno kroz cijeli domovinski rat da 
obrana ne smije nikada prijeći u 
osvetu i mržnju; mora ostati u nor¬ 
mama etike i morala, stoga nikada 
ne smije prijeći u zločin bilo pro¬ 
tiv osobe, bilo protiv tuđe imovine. 

Radovali smo se kad je, uz 
veliku cijenu žrtava, ostvareno 
tisućljetno pravo hrvatskog naro¬ 
da uspostavom slobodne, neovi¬ 
sne i suverene hrvatske države. 
Ne samo veliki i moćni narodi, ne¬ 
go i mali narodi imaju pravo na 
svoj život u punoj slobodi a to im 
jamči vlastita država. Ako svaka 
osoba i svaka obitelj ima pravo na 
svoj dom ili svoj stan, isto tako 
svaki narod ima pravo na svoju dr¬ 
žavu, jer je to njegov dom i njego¬ 
va domovina. Uvijek smo isticali 
da su sve ljudske osobe jedna¬ 
kog dostojanstva, a isto tako su i 
svi narodi, bilo veliki bilo mali, 
jednakoga dostojanstva i jedna¬ 
kih prava. Niti jedan narod, ma¬ 
kar kako bio moćan, nema prava 
tlačiti drugoga.« 


Umrla Marija Makuc-Pojatina 

U NovomMarofu umrla je 16. rujna 1997. dr. Marija Makuc-Pojatina zau¬ 
zeta katlička intelektualka, doktor filozofije i književnosti. Rođena je 6. srpnja 
1921. u Zagrebu. Budući da su njezini roditelji, osobito majka kao djelatnica 
u Katoličkoj akciji, bili u vrlo dobrim odnosima s nadbiskupom Stepincem i 
Marija je usvojila osobitu ljubav prema Katoličkoj Crkvi i žrtvovala se za nje¬ 
zin prosperitet. U Zagrebu je završila studij filozofije i književnosti te Akade¬ 
miju za kazališnu umjetnost. Bila je neumorna djelatnica u Katoličkoj akciji 
te pokretač i glavna urednica revije »Djevojački svijet«, namijenjen djevojka¬ 
ma. Od 1947. Marija je vodila u Sisku profesionalno kazalište. Poslije muževe 
smrti 1984. pristupila je u Treći svjetovni karmelski red gdje je položila doži¬ 
votne zavjete 1990. Bila je uvijek vedra, plemenita i susretljiva osoba. Kao 
vrsna spisateljica surađivala je u Glasu Koncila te napisala knjigu o svetištu 
Majke Božje Remetske: »Bolne zbilje remetskih medaljona«. Pokopana je 23. 
rujna na zagrebačkom groblju »Mirogoj«. 

Pismo gospođici dr. Mariji Makuc. U ovom pismu je Kardinal izrazio svoje udivljen je 
prema Bogu, koji je uzor, život i svjetlo svakog kršćanina. 

Krašić, 29.XII.1956. 

Gospođici dr. Mariji Makuc, Zagreb 

Primio sam Vašu čestitku k Božiću, na kojoj Vam srdačno zahvaljujem. 
Vrlo me raduje, da ste promovirala na filozofskom fakultetu, pa Vam na 
toj promociji izrazujem svoju srdačnu čestitku. 

Kad se sjetim Vaše drage pokojne majke, onda sam uvjeren, gdjegod 
bili i kamogod dospjeli, da se ne ćete nikada odreći ideala, za koje je ona 
živjela i radila, a mogli bismo reći i umrla. A ti ideali mogli bi se sažeći u 
jednu riječ - Bog! Bog naš uzor. Bog naš život. Bog i svijetlo naše na sta¬ 
zama ovoga zemaljskog života. Ima pravo kard. Faulhaber, kad veli jed¬ 
nom zgodom: »Wo immer ein Lichtstrahl in ein Menschenleben falit, Son- 
nenstrahlen auš dem Herzen der Mutter, Sonnenstrahlen aus dem Herzen 
des Heilandes, alles Licht zwischen Taufkerze und Sterbekerze und daruber 
hinaus, bis das ewige Licht uns leuchtet, alles ist Licht aus Gottes Augen« 1 . 

Neka to svijetlo Božje uvijek obasjava staze Vašega života, da ostanete 
slična svojoj majci i u životu i u smrti. A što bi Vam drugo i moglo pružiti 
pravu sreću? Nekad je i sveti Augustin mislio, da će naći tu sreću u svijetu 
i njegovim užitcima, a onda je ipak morao priznati na koncu: »Fecisti nos 
Domine ad Te et inquietum est cor nostrum donec requiescat in Te« 2 . 

Velikom se njemačkom pjesnikom Goetheu sigurno smijala sreća, na ljud¬ 
ski sudeći. Pa eto i on je morao priznati: »Man hat mich immer als einen vom 
Gltick besonders Begiinstigten gepriesen... Allein im Grunde ist mein Leben 
nichts als Muhe und Arbeit gewesen, und ich kann wohl sagen, dass ich in 
meinen 75 Jahren keine 4 VVochen eigentliches Behagen gehabt. Es war das 
ewige VValzen eines Steines, der immer von neuem gehoben sein solite.« 3 

Pođite dakle tragom svoje velike majke, da se jednom sretna opet 
združite s njom u životu, koji jedini zaslužuje ime život. 

Uz blagoslov i pozdrav u Gospodinu. 

+ Alojzije kard. Stepinac 
nadbiskup zagrebački (AP, sv. XIII , str. 447) 

1. »Gdjegod se u čovjekovom životu pojavi sunčeva zraka, zrake sunca iz maj - 
čina srca, zrake sunca iz srca Božanskoga Spasitelja i sva svjetla što se izmjenjuju 
od krsne do smrtne svijeće, i svjetle nam do vječnoga Svjetla, sve je to svjetlo iz 
Božjih očiju.« 

2. »Za sebe si nas gospodine stvorio i nemirno je srce naše dok se ne smiri u 
Tebi!« 

3. »Uvijek me je netko prosuđivao kao vrlo sretnog čovjeka ... A, uistinu, u 
mojem životu nije bilo ništa drugo osim muke i rada te mogu reći, da u 75 godina 
života ni četiri tjedna nisam bio bez zaduženja. Bilo je to stalno pridržavanje ka - 
mena, koji je trebalo uvijek iznova podizati.« 

Sluga Božji pozdravlja Svetoga Oca Pia XII. prigodom audijencije hrvatskog 
hodočašća u studenome 1939. 


Iz privatnog dnevnika dr. Mari¬ 
je Makuc Pojatina donosimo njezin 
zapis i doživljaj propovijedi nadbi¬ 
skupa Stepinca u Zagrebačkoj kate¬ 
drali, 29. lipnja 1942. u kojoj je, na¬ 
kon što je vlada NDH zabranila 
objavljivanje govora Pia XII protiv 
progona nearijevaca, osudio postu¬ 
pak vlasti i pozvao vjernike na još 
veću ljubav i vjernost prema Petro¬ 
vom Namjesniku, rekavši: »Dragi 
moji vjernici! Jedna od najvećih za¬ 
la našega vremena jest polovičnost 
u pitanjima našega vjerovanja. Ne 
pravimo si nikakve iluzije ni u 
ovom pitanju, u pitanju poštivanja 
autoriteta Sv. Petra i njegovih nas¬ 
ljednika rimskih papa. Ili jesmo ili 
nismo katolici! Ako jesmo, onda va¬ 
lja da se to odrazuje na čitavoj liniji 
našega života. Ne možemo biti u 
crkvi katolici, a na ulici napadati 
kao pogani odredbe Namjesnika 
Kristovog izdane za opće dobro, a 
koje možda ne konveniraju našem 
ličnom raspoloženju. Ne možemo 
danas, jer nam to možda konveni¬ 
ra, hvaliti Svetoga Oca, a sutra u 
novinama crvenom olovkom križa¬ 
ti njegove riječi i govore, izrečene samo u jednom cilju, 
dovesti ljude Bogu. Nitko ne može tražiti, da papa po¬ 
gazi općenita načela prava i poštenja, da zadovolji po¬ 
jedinim nemogućim zahtjevima. A htjeti se silovito 
oboriti na instituciju od Boga postavljenu, znači uda¬ 
rati glavom o pećinu, jer stoji tamo do vijeka: »Ti si 
Petar, i na toj stijeni sagradit ću Crkvu svoju i vrata 
paklena neće je nadvladati!« 

Predragi vjernici! Sveta mi je dužnost upozoriti 
vas na neke pojave koje u zadnje vrijeme mute naše 
odnose prema Svetoj Stolici i Sv. Ocu Papi; odnose, ko¬ 
ji su kroz trinaest vijekova bili najsrdačniji i najprija- 
teljskiji. Već dulje vremena čuju se prigovori, kao da je 
Sveta Stolica neprijateljski raspoložena prema hrvat¬ 
skom narodu. Tu krivu tvrdnju i klevetu obara stolje¬ 
ćima potvrđena povjesna činjenica, da je hrvatski na¬ 
rod baš u rimskim papama imao svoje najbolje, a često 
i jedine prijatelje. Te laži opovrgava osjećaj i briga da¬ 
našnjeg Svetog Oca Pape Pia XII, kojima On prati naš 
narod i domovinu. O tom mogu uz ostale hrvatske bi¬ 
skupe svjedočiti sigurno i ja osobno. S toga je najveće 
nerodoljubno djelo prema hrvatskom narodu, kad se 
osobno kao i prije sa strane nekih sinova toga naroda 
nastoji oslabiti čvrsta veza našega naroda sa nepobje¬ 
divom pećinom Petrovom. To nastojanje nema korije¬ 
na u našem narodnom duhu, ono je njemu tuđe, a do¬ 
lazi iz vana, i ne može nikako biti od koristi, makar 
tko tvrdio protivno. S toga osuđujem u ime hrvatskih 
katolika zabranu objavljivanja u štampi govora Sveto¬ 
ga Oca Pape održanog prigodom njegovog 25-godiš- 
njeg jubileja. To znači odvoditi hrvatski narod od izvo¬ 
ra prave nauke, koja jedina može da spasi svijet, pa 


prema tome i naš narod od materijalne i moralne pro¬ 
pasti. To znači isključiti naš narod iz zajednice svih ka¬ 
toličkih i kulturnih naroda, koji su se putem štampe 
duhovno okoristili i obogatili tolikim divnim govori¬ 
ma Svetoga Oca. Takav postupak je za hrvatski narod 
štetan i uvredljiv.« 

Došavši kući, gđica Makuc je zapisala: 

Zagreb, 29. lipnja 1942. 

Doživjela sam neopisiv događaj kojeg neću zaboraviti 
kroz cijeli svoj život - sav sam dan bila pod njegovim doj¬ 
mom. Doista je vrijedan da se opet latim svog dnevnika. Sa 
Skomkama (članicama seljačke katoličke omladine), kojima 
je danas završio tečaj, bila sam na pontifikalnoj misi koju je 
u katedrali celebrirao nadbiskup dr. Stepinac. On je održao 
i propovijed koja me raspalila i oduševila, riječi koje su mi 
se duboko usjekle u dušu. Javno i jasno je s propovijedaonice 
napao sve više protukatolički duh koji se širi u našoj držav¬ 
noj upravi; onaj upravo bezbožnički i zvjerski postupak s 
parvoslavnima, krilaticu da je papa Pio XII protiv Hrvata, 
kako cenzura križa njegove propovijedi i zabranila da uđe 
govor Papin u našoj štampi, a sve je to prouzročio jedan 
vanjski i hrvatskom narodu strani utjecaj (svi su prisutni 
znali odakle dolazi, skoro da ga nije imenom nazvao). Čini 
mi se da je kod nas tim govorom, koji je naravna reakcija na 
naše prilike, započeo već sluteći »Kulturkampf«. Ova je pro¬ 
povijed od historijskog značenja za našu narodnu povijest. 
Stepinac je njome spasio čast Hrvatske . Bojala sam se da će 
se pojaviti detektivi i da će ga još ravno s propovijedaonice 
odvesti pred zid. Ipak se, hvala Bogu, to još nije dogodilo, 
nismo još tako daleko dotjerali. Ali tko zna što će se još do¬ 
goditi. I vanjska slika katedrale kao da je potcrtavala zama- 

šitost. Blagdan je sv. Petra i Pavla, pr¬ 
vaka apostolskih, njihove mučeničke 
smrti. Prvak hrvatske Crkve, poglavar; 
kao i najveći hrvatski patriotai, mislim 
da je tu započeo svoju tešku borbu, tko 
zna, možda i početak mučeništva, da 
Hrvatskoj sačuva njenu najdragocjeni¬ 
ju baštinu, njenu vjeru, ustao je na 
obranu Evanđelja za koje su položili 
svoje živote i prvaci apostolski. Misa je 
bila u crvenoj boji, boji krvi, borbe, 
žrtve, ali i žarke ljubavi. U svakoj sit¬ 
nici otsjevao je sjaj i bogatstvo crkvene 
liturgije, a stara i bogata crkvena odi¬ 
jela prelijevala su se u bogatstvu crve¬ 
nih nijansa, poput onih potoka krvi koji 
su tako usko povezali Hrvate s Petro¬ 
vim nasljednikom, namjesnikom Kri¬ 
stovim, sjajilo se zlato, caklilo se drago 
kamenje i čelik značajevi koje je Hrvat¬ 
skoj odgojila Crkva. Slika je bila dosto¬ 
janstvena, svijesna zamašitosti koraka: 
usta su svima bila začepljena, a eto ipak 
jednog junaka koji se usudi javno usta¬ 
ti na obranu pravde i istine. 

Slikovit je bio sam prizor propovi¬ 
jedi: Na sivoj pozadini kamenih zidova 
isticao se tamni mramor propovjedao¬ 
nice, da još bolje istakne žarku crvenu 
boju biskupskog ruha. Biskup je bio ko 
živi plamen, zadivila je sve njegova od¬ 
važnost, svaka njegova riječ bila je pro¬ 
mišljena. Žarka, Jelena i ja, željno smo 
svaku upijale i izmjenjivale poglede 
pune oduševljenja. Da nije bilo u crkvi, 
jedino pomisao da smo pred Presvetim 
nas je suzdržavala da glasno ne počne¬ 
mo odobravati. Ova propovijed je doi¬ 
sta remek djelo našeg hrvatskog govor- 
ništva. Činilo mi se kao da i oni kameni 
stupovi i zidovi s ponosom odbijaju 
onaj ugodni glas koji spasava čast Hr¬ 
vatskoj, a i svi pokojni slavni zagrebač¬ 
ki biskupi spokojno i zadovoljno su da¬ 
je mogli zadrijemati pod starodrevnom 
katedralom, jer njihov zadnji nasljed¬ 
nik po svojoj hrabrosti i svetosti u ni¬ 
čem ne zaostaje za njima. - Kako je još 
dugo iza propovijedi bio uzbuđen, da 
sam se upravo bojala da mu ne pozli. 
Poslije Mise moje je Skomke (članice 
seljačke katoličke omladine) primio u 
audijenciju; bio je neobično drag, vaj¬ 
da što vidi vjerne ovce Kristove. Predu- 
zela sam si da mu zahvalim na tim div¬ 
nim riječima, ali, ljutim se na samu 
sebe kakav sam bedak, ništa nisam mo¬ 
gla reći, makar mije nutrina bila upra¬ 
vo prepuna najdivnijih osjećaja - još se 
sada ljutim kad se toga sjetim.« 


Obilježena 40. obljetnica 
smrti s. Marice Stanković 


Svečanom misom u Zagrebačkoj katedrali koju je 8. listopada 1997. 
predvodio kard. Franjo Kuharić i potom akademijom u dvorani »Vijenac« 
Nadbiskupskog bogoslovnog sjemeništa u Zagrebu obilježena je 40. ob¬ 
ljetnica smrti s. Marice Stanković. Prof. Marica Stanković rođena je 31. pro¬ 
sinca 1900. u Zagrebu. 

Osnovnu, građansku i učiteljsku školu pohađala je kod sestara milo¬ 
srdnica u Zagrebu gdje je završila i Višu pedagošku akademiju. Kao na¬ 
stavnica djelovala je u Podravskoj Slatini, Čakovcu, Kutini i Gračacu, a 
1935. dobila je stalno mjesto u Zagrebu. Na poticaj dr. Ivana Merza pripre¬ 
mila je osnivanje Sveze hrvatskih orlića kojemu 1927. postade prvom pred¬ 
sjednicom. Na tom položaju ostaje sve dok diktatorski režim kralja Alek¬ 
sandra Karađorđevića 1929. nije ukinuo i zabranio djelovanje svih katolič¬ 
kih organizacija. Orlovi i orliće otpočeli su svoje djelovanje 1931. pod 
novim imenom »»Veliko križarsko bratstvo« za muškarce i »Veliko križar- 
sko sestrinstvo« za žene. Marica je izabrana i potvrđena za predsjednicu 
»Velikog križarskog sestrinstva«. Vrlo rano je počela sa spisateljskim ra¬ 
dom. Objavila je poznato djelo o kršćanskom životu mladih: »Mladost ve¬ 
drine« (Zagreb, 1944.), a brojne članke objavila je u časopisu »Za vjeru i 
dom« koji je bio glasilo katoličke ženske mladeži. 

Iz dalekovidnih smjernica o laičkom apostolatu Sluge Božjega dr. Iva¬ 
na Merza Maričinom zauzetošću osnovan je svjetovni institut: »Ustanova 
suradnica Krista Kralja«. Njezinu nakanu o ustanovljenju te ustanove nad¬ 
biskup Stepinac je odobrio još 1938. Na izričiti pak njegov poticaj iz suža- 
njstva u Krašiću mons. Franjo Salis Seewis, ordinarij »Sede impedita« odo¬ 
brio je 18. listopada 1953. djelovanje te ustanove. Svrha ustanove je evan¬ 
gelizacija mladeži i društvenog života osobito na radnim mjestima 
njezinih članica. Kad je 2. lipnja 1945., u Radničkoj komori u Zagrebu, pred 
oko 2.500 prosvjetnih radnika javno i lažno napadnut nadbiskup Stepinac, 
ustala je prof. M. Stanković, i pred svim nazočnima raskrinkala bezočne 
laži: 'Protestiram u ime katoličke javnosti preotiv ovakvih kleveta. Takve 
klevete na onoga koji je grmio sa propovjedaonice na one koji su progonili 
Židove i pravoslavne, koji je svoj cvjetnjak preuredio za sklonište djece, 
čije su roditelje odvukli u logore, koji je zaklinjao katolike grada Zagreba 
da idu u Jeronimsku dvoranu po djecu progonjenih i sklone ih u svoje 
kuće da ih ne zadesi smrt. Ima veliki broj prisutnih koji mogu to potvrditi 
i zahvaliti svoj život dr. Alojziju Stepincu.' 

Otišla je zatim kući i spremila deke, jer je znala da za istinu valja trpjeti. 
I doista, na montiranom procesu osuđena je i odvedena u zatvor u Požegu. 
U svom dnevniku zapisala je i ovaj isječak iz svojih duševnih tjeskoba i 
hrabrosti podržavane vjerom, a odnosi se na kutak posvemašnje izolira¬ 
nosti u »samici« zvanoj »pasja kućica«. Zapisala je: »Da, u toj pasjoj kućici 
postidjela sam se prvi put u životu što sam čovjek. Hoće li ljudi 50 godina 
iza nas vjerovati da su u tim pasjim kućicama živjeli ljudi, da su gurali 
svoje lice na male rešetke na stropu željni zraka koji nije dolazio, da su 
večerali u mraku, takvom mraku da se nije vidio prst pred nosom, da su 
se bezbroj puta morali prati u nekoj kapi vode. A zašto? Zašto? Što su 
skrivili narodu, državi, vlasti? Pošten svijet. Najpošteniji svijet. Tko je od 
nas zločinac? Tko opasan za ljudsko društvo? Što mi zapravo predstavlja¬ 
mo? Ja nekad katoličku javnu radnicu. Danas? Stariju sijedu ženu s jakim 
katoličkim uvjerenjem. I to je sve! Zašto već petu godinu sjedim? Poradi 
stvari za koju ne bih nigdje na svijetu bila ni zatvorena, ni suđena. Sjedim 
poradi svog katoličkog uvjerenja i katoličkog rada.« 

Nakon povratka iz zatvora, 1. rujna 1952. shrvana od pretrpljenih 
ponižavanja i boli, započela je svoj hod prema Kalvariji. Umrla je u Zagre¬ 
bu 8. listopada 1957. 

Isus Krist je središte ljudske povijesti (2) 
u duhovnosti Sluge Božjega Alojzija Stepinca 


Razmišljanja uz 1. godinu 
priprave za proslavu ulaska u 
treće tisućljeće, posvećenoj du¬ 
bljem upoznavanju i produblji¬ 
vanju vjere u Bogočovjeka Isu¬ 
sa Krista 


2. ISUS KRIST U 
PROPOVIJEDANJU I 
DJELIMA ALOJZIJA 
STEPINCA 

Sluga Božji Alojzije Stepinac 
gorljivo je propovijedao Isusa Kri¬ 
sta. Rekao je: »Naša je sveta duž¬ 
nost, da se ponašamo i da mislimo 
samo kao Sluge Kristove i djelitelji 
otajstava Božjih, da propovijedamo 
samo Isusa Raspetoga i njegovo 
Evanđelje.« 

Dana 25. studenoga 1939., bla¬ 
goslivljajući novu zgradu ženske re¬ 
alne gimnazije Sestara milosrdnica. 
Sluga Božji je održao značajan go¬ 
vor. Otpočeo ga je riječima sv. Pavla: 
»Odgojitelj za Krista« (Gal 3, 24). 
Reče: »Te riječi znače cijeli jedan 
program, zapisao bih ga zlatnim 
slovima na vrata sviju škola diljem 
naše domovine gdje god ima kato¬ 
lika i Hrvata. Te riječi kratko i jez¬ 
grovito izriču neotuđivo pravo i 
dužnost, najrealniji, jedini realni cilj 
i najuzvišeniji zadatak škola tih sje¬ 
meništa, u kojima dozrijeva me¬ 
zimče naroda - njegova mladež, 
njegova budućnost. 

Za Krista! Da, naše škole imaju 
neotuđivo pravo i svetu dužnost, 
da im Krist bude temelj i vrhunac, 
sublimitas et profundum. I nemo¬ 
guće je ignorirati Krista, jer 'nema 
drugog imena pod nebom danog 
ljudima, u kojem bismo se mogli 
spasiti' (Dj 4,12).« 

»Krist je naša mudrost od Boga 
i pravda i posvećenje i otkup, ugao¬ 
ni kamen, te stoga nitko ne može 
postaviti drugog temelja, osim ono¬ 
ga koji je postavljen, a taj je Isus 
Krist. (1 Kor 1, 30; 3,11; Ef 2, 20)« 


Dvojici inozemnih sjemeništa- 
raca, koji su imali sreću pohoditi 
kardinala Stepinca zatočenog u Kra- 
šiću, napomenuo je: »Recite svojim 
drugovima, da je pred njima velika 
budućnost: narodi su zreli za Kri¬ 
sta.« Bile su to riječi ohrabrenja i 
pouzdanja za ona dva sjemeništar- 
ca, ali i svjedočke riječi djelovanja i 
rada Sluge Božjega. 

Isus je jedini Učitelj, jedini Li¬ 
ječnik naših duša, jedini Spasitelj 
našeg života, ponavljao je u svojim 
propovijedima kardinal Stepinac. 

Tako je u propovijedi na svršet¬ 
ku duhovnih konferencija sveuči¬ 
lišne mladeži u bazilici Srca Isuso¬ 
va, 19. ožujka 1942., govoreći o 
»slatkoj slobodi« jednog naroda, 
istaknuo ove misli: »Temelj, na ko¬ 
jem počiva istinska i trajna sloboda 
i sreća jednog naroda ... nisu niti 
prazni ugovori, niti bombarderi, ni¬ 
ti prijateljstva, niti novčana snaga 
naroda sama po sebi, ako ne pre¬ 
thodi nešto drugo, mnogo vrednije. 
A to drugo nije ni više ni manje ne¬ 
go Isus Krist.« 

Na svršetku uskrsnih konfe¬ 
rencija, 18. ožujka 1945., završio je 
prigodnu propovijed ovim riječima: 

»Trinaest tisuća stopa nad mo¬ 
rem, na granici Čilea i Argentine, 
diže se velik kip Krista Kralja. - Sa¬ 
liven iz topova pograničnih utvrda, 
a na uspomenu, kada je odstranje¬ 
na pogibelj rata između te dvije dr¬ 
žave 1900. godine. Na kipu je nat¬ 
pis: 'On je naš mir, koji je od nas uči¬ 
nio jedno!' Kad budu takvi kipovi 
postavljeni između svih naroda i 
država, onda će zavladati trajni mir 
u svijetu. Ne mislim brončane kipo¬ 
ve. Mislim živoga Krista u dušama 
i srcima ljudi, koji je jedini gospo¬ 
dar mira.« 

Isus Krist je jedini temelj istin¬ 
ske slobode i pravednog mira, jedi¬ 
ni temelj svakog društvenog i svjet¬ 
skog poretka. On je mir, sloboda, 
blagostanje za pojedinca, za obitelj, 
za države, za cijeli svijet. 



Službeni logotip Jubilarne godine 
izradila je Talijanka, rimska studenti¬ 
ca, dvadesetogodišnja Emanuela Roc- 
chi. Čine ga plava kružnica koja sim¬ 
bolizira svemir. Pet golubica u isto 
toliko različitih boja predstavljaju čo¬ 
vječanstvo okupljeno na pet kontine¬ 
nata. Križ kao stožer svemira i čovje¬ 
čanstva, iste boje kao i golubice, ozna¬ 
čava otajstvo Utjelovljenja: Isus je 
uzeo ljudsku narav, Bog je ušao u po¬ 
vijest čovječanstva koje je otkupio. 

U četiri kuta upisane su riječi iz 
Poslanice Hebrejima.: Christus - 
heri - hodie - semper, što znači: 
Krist - jučer - danas - uvijek. 

Svjetlo koje proizlazi iz središta 
kruga podsjeća na Krista - svjetlo 
koje prosvjetljuje svijet, dok okru¬ 
glasti oblik golubica potiče na duh 
solidarnosti koji mora nadahnjivati 
Svetu godinu 2000. 

Zivopisnost i sklad boja pred¬ 
stavljaju radost i mir kao osobite 
značajke Velikoga jubileja. 


3. MILOSRDNI 
SAMARITANAC 

Isus Krist je Bog, znači on je 
Ljubav. On traži odgovor čovjeka 
na tu ljubav. Sluga Božji Alojzije 
Stepinac spremno je odgovorio na 
tu ljubav. Još kao svećenik postaje 
prijatelj sirotinje zagrebačkog pred¬ 
građa, onih ljudi koji »stanuju na 
smetlištima starog sajmišta, u rupa- 

ma, s mnogo djece, zajedno sa šta¬ 
korima i ostalom gamadi«. Bio je 
pokretač Karitasa Zagrebačke nad¬ 
biskupije, izradio je Statut za kari¬ 
tativni rad u Zagrebačkoj nadbi¬ 
skupiji koji je potvrdio nadbiskup 
Bauer 20. listopada 1933. Utemeljio 
je i časopis Karitas sa svrhom »da 
pokažemo, da u katoličkoj Crkvi 
još živi onaj duh, koji je božanski 
Spasitelj ulio u nju ... duh djelotvor¬ 
ne ljubavi«. 

Prigodom biskupskog posveće¬ 
nja Hrvatska straža je donijela slje¬ 
deći sud o mladom nadbiskupu ko- 
adjutoru Alojziju Stepincu: »On je 
sav milosrđe i ljubav«. Katolički list 
je objavio ovo svjedočanstvo o Aloj¬ 
ziju: »On je srca milostiva prema si¬ 
rotinji, koju ljubi ljubavlju Vinka 
Paulskoga.« 

Pred sam Drugi svjetski rat ute¬ 
meljeno je pod pokroviteljskom 
nadbiskupa Stepinca više dobro¬ 
tvornih ustanova. Među njima i 
ove: Akcija (Komitet) za pomoć 
izbjeglica. Društvo sv. Pavla, Druš¬ 
tvo sv. Rafaela i druga. Njihova je 
svrha bila da prihvaćaju prognani¬ 
ke i bjegunce s područja koja je Hi- 
tler okupirao ili protivnike hitle¬ 
rovskog režima. 

Za vrijeme rata Karitas je činio 
»prava^ čudesa« u skrbi za progo¬ 
njene Židove i Srbe, Poljake i Slo¬ 
vence, za ideološki i politički 
ugrožene osobe, napose za stradal¬ 
nike i siromahe, izbjeglice i progna¬ 
nike iz raznih krajeva zemlje, a po¬ 
sebno za zbrinjavanje djece, koja su 
ostala bez roditelja. Tako je on več 
1941. zbrinuo 7.000 djece s Kozare, 
uglavnom pravoslavih i partizan¬ 
skih roditelja. Kasnije su nadošla 
djeca iz logora u Dalmaciji, njih oko 
3.000, a pri svršetku rata još 4.000. 

U propovijedi na svetkovinu 
Krista Kralja, 26. listopada 1941., 
nadbiskup Stepinac reče: »Ono či¬ 
me je Isus Krist tako privukao ljud¬ 
ska srca i dignuo paloga čovjeka, 
ono čime je bezbrojne hiljade odu¬ 
ševio, da budu spremni i na najteže 
žrtve, jest njegova beskrajna ljubav 
prema čovjeku. Pokazao ju je naj¬ 
prije djelima, jer je zemljom prošao 
'čineći dobro i liječeči sve' (Dj 10, 
38), pokazao je to i riječima, kad nas 
je učio: 'Od ove ljubavi nitko veče 
nema, nego ako tko položi život za 
svoje prijatelje' (Iv 15, 3) (...). 


Sin Božji i Kralj naših duša, ni¬ 
koga ne izuzimlje od temeljnog za¬ 
kona ljubavi prema drugom čovje¬ 
ku. Što više, ne može se spojiti lju¬ 
bav prema Bogu s mržnjom prema 
čovjeku. Ljubimac Kristov, sv. Ivan 
apostol, ne ustručava se ni za čas 
ustvrditi: 'Ako tko reče: Ljubim Bo¬ 
ga, a mrzim bližnjega svoga, lažac 
je, jer tko ne ljubi brata svoga, koga 
vidi, kako može ljubiti Boga koga 
ne vidi.' (1 Iv 4, 20).« 



Život Isusov: Navještenje - plenarij 
od bjelokosti I 7. sr.; riznica Zagrebačke 
katedrale 


U uvodniku posljednjeg izvje¬ 
štaja Karitasa Zagrebačke nadbi¬ 
skupije, s nadnevkom od 31. pro¬ 
sinca 1944., nadbiskup Stepinac je 
napisao: »Neka nam u velikoduš¬ 
nosti prema onima, koji trpe, bude 
uzorom sv. Pavao, koji je toliko lju¬ 
bio svoje vjernike, da se nije 
ustručavao reči: 'A ja ču veoma ra¬ 
do sve žrtvovati, i sama ču sebe 
žrtvovati za duše vaše.' (2 Kor 12, 
15). Žarka ljubav prema bližnjemu 
kadra je stvoriti čudesa. Ona je jača 
od razornih bombi zrakoplova i 
bojnih brodova, jača od vatre, koja 
pretvara u ruševine gradove i sela, 
jača i od same mržnje, koja je sur- 
vala čovječanstvo u ovu nevolju. 
Vjerujemo, čvrsto vjerujemo, da če 
mržnja morati konačno ustupiti 
mjesto ljubavi među ljudima. Na 
nama je svima, da prema svojim si¬ 
lama doprinesemo triumfu ljubavi, 
koju nam je Utjelovljena Riječ Božja 
primjerom pokazala, a ustima za¬ 
povjedila, da ju nasljedujemo, ako 
hočemo da budemo Njegovi učeni¬ 
ci, ili uopče budemo ljudi!« 

Ljubav prema bližnjemu, za ko¬ 
ju se nadbiskup Stepinac toliko za¬ 
lagao u svim svojim propovijedi¬ 
ma, za koju i on poput sv. Pavla 
spremno sebe žrtvuje, nije čisto hu¬ 


mana stvar, neki blijedi humani¬ 
zam koji se brzo gasi, več je to lju¬ 
bav koja je nadnaravnog reda, i ko¬ 
ja izvire iz Božjeg srca, iz Isusa Kri¬ 
sta, koji je očitovanje Boga koji je 
Ljubav. 

Prigodom blagoslova temelj¬ 
nog kamena crkve Krista Kralja u 
Zagrebu, 27. listopada 1940., Sluga 
Božji Alojzije Stepinac je u prigod¬ 
noj propovijedi naglasio ove misli: 
»Kakva je golema razlika između 
Njega (Krista), koji je ljubav progla¬ 
sio najvećom zapovijedi evanđeo¬ 
skog zakona, i onih vlastodržaca 
koji su mržnju postavili kao vrhov¬ 
ni princip svoga djelovanja. Mržnju 
na Boga i mržnju na čovjeka samo 
zato, jer slučajno pripada drugoj 
klasi ljudi ... Samo ljubav je trajna 
velevlast, jer je njezin korijen u Bo¬ 
gu, u Kristu.« 

Tu misao če on razvijati i u svo¬ 
jim snažnim propovijedima na blag¬ 
dan Krista Kralja godine 1943. i 1944. 

Značajan je govor nadbiskupa 
Stepinca i onaj što ga je održao na 
Zagrebačkom radiju prigodom Tje¬ 
dna sabiranja za zimsku pomoć, 3. 
siječnja 1941., u kojem je istaknuo 
ove značajke kršćanske ljubavi: 

»Kada je govor o ljubavi, nitko 
nije toliko zvan na službu njezinu, 
koliko Katolička crkva, koja s Kri¬ 
stovim razumijevanjem nastavlja 
djelo Kristovo (...) djelo božanskog 
Samaritanca. Nju boli kad mora 
gledati svoju vlastitu djecu, bracu i 
sestre Kristove po gradskim perife¬ 
rijama, po selima i gradovima na¬ 
ših pasivnih krajeva, kako se pate 
bez ogrjeva, bez hrane (...) trpe uda 
Kristova, članovi mističnog tijela 
Kristova (...). 

Bog, začetnik ljudskog roda, ni¬ 
je zamislio ljudskog pojedinca i ne 
dovodi ljude do društvenog života 
samo zaštitom prava, nego i potre¬ 
bom ljubavi. I teško onoj zajednici 
u kojoj više nema veza ljubavi, ne¬ 
go je sva bazirana na krutim veza¬ 
ma prava. Takva je zajednica nalik 
lješini, koja če doskora pokazati 
svu grozotu raspadanja. 

Kršćanstvo je poput proljeća, što 
kiti naša polja i livade bujnim cvije- 
čem i zelenilom, i išaralo bezbroj dje¬ 
la Kristove ljubavi na svim područji¬ 
ma ljudskih nevolja i potreba.« 

Taj govor završio je Isusovim 
riječima iz prispodobe o Posljed- 

njem sudu: »Što god učiniste jedno¬ 
me od ove moje najmanje braće, 
meni učiniste.« (Mt 25, 40. 45). 

U Kristovoj ljubavi dakle, pre¬ 
ma nauku i životu nadbiskupa Ste- 
pinca, otkrivamo istom dostojan¬ 
stvo svakog čovjeka, kojoj god rasi, 
narodu, kulturi, nazorima, religiji 
pripadao. Svaki čovjek je, naime, 
»svetište« kojemu s poštovanjem i 
nekim strahopočitanjem moramo 
pristupiti, jer je svaki čovjek »iko¬ 
na«, prisutnost Boga, koji ga je 
stvorio na »svoju sliku i priliku«. 

Svaki kršćanin mora gledati u 
krštenom čovjeku brata i sestru u 
Kristu, baštinika nebeskog kraljev¬ 
stva. U patniku i bijedniku, progo¬ 
njenu i siromahu, bolesnom i 
izgladnjelom, gledati odraz Kristo¬ 
va lica, samog Krista koji nastavlja 
u njima svoju patnju, svoju muku. 



Život Isusov: Rođenje - plenarij od 
bjelokosti 11. st.; riznica Zagrebačke 
katedrale 

Kada su počela pristizati prva 
kozaračka djeca iz logora, nadbi¬ 
skup Stepinac je napisao župnici¬ 
ma posebno pismo s molbom da 
pronađu kod dobrih obitelji smje¬ 
štaj za tu djecu. U tom je dopisu na¬ 
pomenuo i ovo: »Tko primi jedno 
takvo dijete u moje ime, mene pri¬ 
ma - a to je sam Isus Krist koji je 
kao dijete u jaslicama iskusio svu 
gorčinu života, da ljudima donese 
najveće dobro, mir s Bogom.« 

Kada su počeli pristizati prvi 
prognani slovenski svećenici, nadbi¬ 
skup Stepinac se 12. svibnja 1941. 
obratio župnicima jednom potre¬ 
snom okružnicom u kojoj je napisao: 
»Ako za ikoga, to za njih vrijedi, da 
nam preko njih Isus u prilici skraj- 
njeg siromaha kuca na vrata i srce. 
Mi smo skloni da u njihovu dolasku 
gledamo osobiti pohod Božji.« 


Samo ljubav koja izvire iz Kri¬ 
stove ljubavi, koja u svjetlu vjere 
gleda u svakom čovjeku brata i se¬ 
stru u Kristu, koja raspoznaje u si¬ 
romahu i bijedniku ispaćeno lice 
Kristovo, udo ranjeno Njegova mi¬ 
stičnog Tijela, samo takova ljubav 
stvara »čudesa«. A takova je bila 
ljubav Sluge Božjega Alojzija Ste- 
pinca prema potrebnima i progna¬ 
nima, i stvarala je »prava čudesa« 
posebno u ratnim i poratnim godi¬ 
nama. 

4. ZA KRISTA SMO 
SPREMNI UMIRATI 

Budući da je Isus Krist Bog, on 
može tražiti od vjernika i najveću 
žrtvu, žrtvu života, da bude spre¬ 
man položiti i ono najdraže za nje¬ 
ga, svoj život. To će Sluga Božji 
Alojzije Stepinac često ponavljati u 
svojim propovijedima i pismima. 
Stoga ne čudi da je prigodom smrti 
kardinala Stepinca, kardinal G. B. 
Montini, kasnije papa Pavao VI., 
nabiskup milanski, izjavio: »Kristo¬ 
vo trpljenje se nastavlja. Odatle iz¬ 
vodimo zakon, koji nas iznenađuje, 
koji nam ne prija, ali koji je nužan i 
spasonosan: 'Bilo je potrebno, da 
Krist trpi'. I danas je tako: nužno je 
da Crkva trpi, da trpi zbog svoje 
vjernosti Kristu, zbog svoje nepa- 
tvorenosti, zbog svoje sposobnosti, 
da potiče svijet, da ga pridigne i 
spasi. Mučeništvo je, dakle, jedan 
od njezinih darova Duha Svetoga.« 

Na montiranom, boljševičkom, 
»prežalosnom« procesu, nadbiskup 
Stepinac je u svojoj završnoj riječi, 3. 
listopada 1946., na sudu svečano 
izjavio: »Znajte, Isus Krist je Bog! Za 
Njega smo spremni umirati.« 

I uslijedila je nepravedna osuda 
nevina čovjeka, koji je kriv samo za¬ 
to, što ostaje vjeran Isusu Kristu i nje¬ 
govoj Crkvi. Bila je to »krivnja protiv 
naroda i države«. Sud ga je »u ime 
naroda« osudio 11. listopada 1946. 
na »kaznu lišenja slobode s prisilnim 
radom u trajanju od 16 godina«. Bilo 
je to, kako je sam Nadbiskup rekao: 
»pravno ubojstvo« nevina čovjeka, 
nakon čega će slijediti psihičko i fizič¬ 
ko ubojstvo koje će završiti mučenič¬ 
kom krunom, 10. veljače 1960. U ovoj 
presudi, kako je nadbiskup Stepinac 
na sudu izjavio, nije se sudilo 
»optuženiku Stepincu« nego Nadbi- 



Život Isusov: Uzašašće - plenarij od 
bjelokosti 11. st.; riznica Zagrebačke 
katedrale 


skupu zagrebačkom, primasu Cr¬ 
kve u Hrvata, prvom čovjeku Cr¬ 
kve u Jugoslaviji, dosljedno Crkvi 
Katoličkoj, samom Isusu Kristu. 

Sluga Božji bio je na to potpuno 
spreman. Na dan svećeničkog ređe- 
nja, o podne je, na stolu, pokraj sva¬ 
kog tanjura pripremljenog za poje¬ 
dinog mladomisnika, ležao crveni 
cvijet. Zagledavši se u cvijet pokraj 
njegova tanjura, Alojzije proročki 
reče: »Crveni cvijet mučeništva«. 

Na dan biskupskog posvećenja 
sve se odvijalo prema njegovim 
sjećanjima u znaku križa, mučeniš¬ 
tva. Apostolski nuncij mons. Her- 
menegildo Pellegrinetti o tome je 
posvjedočio u pismu-čestitci, u ko¬ 
joj je napomenuo: »Zahvaljujem Ti 
što si pristao na to da kao dobri Ci- 
renac uzmeš na sebe sjajan, doduše, 
ali težak i trnjem posut križ zagre¬ 
bačke Crkve i što si ga spreman po¬ 
nijeti za Isusom ponizno i srčano.« 

Na pozdav Prvostolnog kapto¬ 
la i Prebendarskog zbora, 3. lipnja 
1934., Sluga Božji je odgovorio rije¬ 
čima: »Moje imenovanje je za mene 
težak križ.« Kolege iz rimskog Za¬ 
voda »Germanicum-Hungaricum« 
poželješe mu pismenim putem 
»slavu križa, milost križa«. 

Znakovito i proročki je njegovo 
biskupsko posvećenje pozdravio 
isusovac, pjesnik Milan Pavelić, na¬ 
pisavši: 

»...Mlad i neznan tako do pred koji dan, 
Da, aF star vrlinom, tebi dobro znan. 

I ti skrovit bješe, mlad se na križ pope! 
Sluga tvoj i u tom u tvoje će stope. 

Krvavog će znoja mnogu prolit kap, 
Udarit će ljuto pastirski ga štap, 
Bodljikama oštrim mitra će procvasti, 
Nadbiskupski prijesto u križ će izrasti. 

0, on znade, da mu proć je Golgotom...« 

Otac Mijo Škvorc, subrat o. Mi¬ 
lana, to će potvrditi sljedećim stiho¬ 
vima: 

»Što je pjesnik reko sve se ispunilo, 

Ništa tebi nije pošteđeno bilo: 
Nadbiskupsku čast su na križ pribijali, 
Oko glave vijenac trnja savijali.« 

Sluga Božji je to radosno i smi¬ 
reno prihvatio. I mogao je sa sv. Pa- 
vlom ponoviti: »Tko će nas rastaviti 
od ljubavi Kristove? Nevolja? Tje¬ 
skoba? Progonstvo? Glad? Goloti¬ 
nja? Pogibao? Mač? ... U svemu to¬ 
me nadmoćno pobjeđujemo po 
onome koji nas uzljubi.« (Rim 8, 
35-37) 

Sluga Božji Alojzije Stepinac za 
Krista podnosi muku, ispravnije, 
Krist u njemu nastavlja svoju mu¬ 
ku. Odmah nakon Nadbiskupova 
uhićenja, mons. Franjo Salis-See- 
wis, pomoćni biskup i generalni vi¬ 
kar, 21. rujna 1946. napisao je vjer¬ 
nicima okružnicu, koja je odmah 
bila zaplijenjena. U njoj je napisao i 
ove svjedočke riječi: »Obljubljeni 
nadpastir dr. Alojzije Stepinac (...) 
lišen je slobode i čeka, da bude 
predveden pred sud kao najteži po¬ 
litički krivac, kao 'neposredni uče¬ 
snik i podstrekač i pomagač' u radu 
'protiv slobode naroda Jugoslavije' 
i kao krivac 'za provociranje rasnih 
sukoba', onda je razumljivo, da mi 
nad tim nepojmivim činom ostaje¬ 
mo zaprepašteni, da zastaje pamet 
i da nam se ledi srce. I gledajući to, 
nužno nam se u duši budi sjećanje 
na Božanskoga našega Učitelja Isu¬ 
sa Krista, koji je bio najveći dobro¬ 
činitelj svojega puka i najgorljviji 
propovjednk mira, a ipak je okriv¬ 
ljen i predan na suđenje kao onaj, 
koji se diže protiv rimskog cara i 
buni mirni narod.« 

Sluga Božji je uzeo na se svoj 
križ, križ Kristove Crkve, i uputio 
se na svoju Golgotu. Veliki papa 
Ivan XXIII., Dobri, u svojem neza¬ 
boravnom govoru na svečanim za¬ 
dušnicama, 12. veljače 1960., u ba¬ 
zilici Svetog Petra, usporedio je nje¬ 
govu smrt s Gospodinovom. Na 
kardinala Stepinca primijenio je ri¬ 
ječi liturgije Velike subote nad Spa- 
siteljevim grobom: »Ostavio nas je 
naš pastir, izvor žive vode, za čijeg 
je umiranja sunce pomrčalo.« 


I još: »Kako je uzvišeno, što je po¬ 
novio (Stepinac) riječi umirućeg Gos¬ 
podina: 'Oprosti im, jer ne znaju što 
čine' u prilog onima, koji su mu na¬ 
nijeli tako nepravedne patnje.« 

I Kardinalov slavan ukop Papa 
Ivan Dobri uspoređuje s Isusovim. 
Pilat je ustupio Kri stovo tijelo sa¬ 
milosti Josipa iz Arimateje i Niko- 
dema. Promatrajući taj evanđeoski 
prizor Papa je ustvrdio: »U teškoj 
boli, koja ne prestaje probadati na¬ 
šu dušu, viša je vlast dopustila - po 
primjeru nekadašnjeg rimskog upra¬ 
vitelja - da puk uzmogne iskazati 
poštovanje smrtnim ostacima pa¬ 
stira i oca.« 

5. ISUS KRIST - PUT, 
ISTINA I ŽIVOT 

Što je bio za Slugu Božjega Aloj- 
zija Stepinca Isus Krist? Bio je sve u 
njegovu životu. Isus Krist, utjelov¬ 
ljeni Bog i raspeti Otkupitelj, bio je 



Uskrsnuće Isusovo - oko 1500. god. 
- tempera na drvu; detalj triptiha na 
oltaru u sakristiji Zagrebačke katedrale 


nadahnitelj njegova rada i djelova¬ 
nja, za njega je živio i za njega mu¬ 
čeničkom smrću završio tijek ovo- 
zemnog života. Isus mu je bio Put, 
Istina i Život. 

Nadbiskup zagrebački, Franjo 
kardinal Kuharić, rekao je u svojem 
govoru na Teološkom pastoralnom 
Tjednu, 29. siječnja 1970.: »Kardinal 
Stepinac bio je čovjek jedne jedine 
riječi: to je bila riječ - Bog! Za njega 
je riječ Bog bio živi Bog, kojega bi 
se /danas/ htjelo staviti na perife¬ 
riju života i misli. Tu je bila njegova 
odlučnost, njegova snaga, njegova 
hrabrost.« 

Sam Sluga Božji je jednom sve¬ 
ćeniku prije svoje blažene smrti, 18. 
siječnja 1960., napisao: »Moje zdra¬ 
vlje je uvijek vrlo kolebljivo (...). Ali, 
kad bi baš i čuli, da sam završio ži¬ 
vot ovdje, ni časa se ne pokolebati 
u pouzdanju u Boga, koji bdije nad 
svojom Crkvom. Mi smo i tako ser- 
vi inutiles, beskorisne sluge, pravi 
branitelj Crkve Božje je Krist Bog, 
koji ju je osnovao. Ako on kaže: 'Ego 
vobiscum sum usque ad consummatio - 
nem saeculi - S vama sam do svršet¬ 
ka svijeta' - a znamo da je Krist 
Bog, onda nije teško pogoditi, tko 
će iznijeti konačnu pobjedu u svije¬ 
tu. Krist nije priča. Zemaljski bogo¬ 
vi od mesa poslužit će kao hrana cr¬ 
vima, dočim regni Christi non erit 
finiš - Kristovu kraljevstvu neće bi¬ 
ti konca.« 

Sam Sluga Božji je u pjesmi »Što 
znači Isus?«, koju nam je ostavio 
kao spomen svoje žive vjere u Eu- 
haristijsku prisutnost Isusovu, od¬ 
govorio na pitanje što i tko je za 
njega Isus Krist, slijedećim stiho¬ 
vima: 

Biti bez Isusa gorki je pakao, 

Biti s Isusom slatki je raj, 

Bez Isusa svaki je čovjek skapao, 

Zato, o Isuse, sebe mi daj! 

Boli i jadi, tuga i žalost 
Gdje nema Isusa, imaju moć, 

Smijeh i veselje, sreća i radost 
Gdje bude Isusa, opet će doć. 

Oj, sinci Adama, kad biste znali, 

Što znači Isus za svakoga nas, 

Blago i život, sve biste dali, 

Samo da Isus bude uz vas.« 

Celestin Tomić 


IV 

Pismo kardinala Stepinca »Ustanovi "Suradnice 
Krista Kralja"« o važnosti dobrog duha u crkvenim 
ustanovama i u redovničkim zajednicama. 

U Krašiću, dne 12.VII.1953. 

USTANOVI »SURADNICA KRISTA KRALJA« 

na ruke voditeljice - prof. Marice Stanković 

Zagreb 

Primio sam Vaše pismo od 5.VII. o.g. sa prilože¬ 
nim dopisom na zagrebačkog Ordinarija Sede Impedita, 
u cilju odobrenja Konstitucija Svjetovne Ustanove 
»Suradnica Krista Kralja«. 

Razmotrivši čitavu stvar, a poznavajući rad Usta¬ 
nove več toliko godina; gledajući čor-sokak u koji je 
svijet prispio svojim otpadom od Boga; sjećajući se i 
riječi Spasiteljevih, kad je govorio o razoru Jeruzalema 
i koncu svijeta, da če »bezbožnost uzeti mah, ljubav če 
ohladnjeti kod mnogih« (usp. Mt 24,12), onda moram 
reci, da je sa osnutkom Ustanove »Suradnica Krista 
Kralja« Božja providnost učinila opet jedan potez u ci¬ 
lju spašavanja besmrtnih duša, kakav baš odgovara 
vremenima u kojima živimo i koja još dolaze, potez, 
koji je dokaz ljubavi Božje prema našem teško iskuša¬ 
nom narodu, kad je u pitanju njegovo najveće dobro, 
sveta vjera. 

Držim zbog toga, da nema nikakva razloga oklije¬ 
vati sa odobrenjem Ustanove »Suradnica Krista Kra¬ 
lja«, nakon što se Konstitucije pregledaju, pa sam u 
tom smislu i odaslao dopis svome zamjeniku, da se to 
odobrenje što prije podijeli, te se u svakom slučaju uz¬ 
mognu zavjeti obaviti na blagdan Krista Kralja. Bitnih 
nekih promjena jedva da bi moglo biti, a da se ne dirne 
u samu svrhu Ustanove, koja je tako divna, i kako re¬ 
koh, tako odgovara vremenima, u kojima živimo. 
Osim toga, ta je Ustanova prošla kroz vatru iskušenja 
od dugog niza godina, napose ovih zadnjih godina i 
tako opravdala pravo na povjerenje i blagoslov sa 
strane crkvene vlasti. 

Sjećajući se riječi Duha Svetoga, da je »sva slava 
kraljeve kćeri iznutra« (Ps 44, 14), stavljam na srce 
Ustanovi, kao što je uostalom i u Konstitucijama ista¬ 
knuto, da se najveća važnost polaže na duh, duboku 
duhovnu izgradnju. Nije važan broj nego duh. Jedan 
sveti don Bosko preporodio je što izravno što neizrav¬ 
no milijune duša. Jedna Terezija Avilska preporodila 
je što izravno što neizravno milijune duša i danas ih 
još preporađa. Jedna Mala Terezija digla je i danas još 
diže iz mrtvila milijune duša. Nitko ne može predvi¬ 
djeti, što može da slijedi iz rada jedne jedine duhovno 
izgrađene članice Ustanove »Suradnica Krista Kralja«. 
To če pokazati tek budućnost, a u punom svijetlu sva¬ 
kako vječnost. 

U vezi s time smatram ipak vrlo dobrim, da se mo¬ 
gu učlaniti u širu skupinu članica i djevojke slaba 
zdravlja ili čak teško bolesne. Smatram velim to vrlo 
dobrim, jer je to smatrao dobrim i jedan od najvećih 
učitelja duhovnog života, sveti Franjo Sales, koji je ne- 



5. Marica Stanković predsjednica »Velikog križarskog sestrin- 
stva« predstavlja nadbiskupu A. Stepincu studentsku mladež 
koja se ispovijedi I a i pri česti la o Uskrsu 1944. (»Uskrsna borba«) 


što slično učinio kod osnivanja Reda Vizitandinki. Ni¬ 
je ni čudo. Jer ako je rod ljudski otkupljen strašnom 
patnjom Boga-Čovjeka, patnja je i žrtva u ekonomiji 
spasa zauzela jedno od prvih mjesta. Te če dakle čla¬ 
nice patnice na svoj način činiti ono, što je Mojsije činio 
na gori, dok se Jozua mačem u ruci borio sa krvnim 
neprijateljem naroda svoga, Amalečanima. Dok je 
Mojsije držao ruke u vis na molitvu, pobjeda je nagi¬ 
njala Izraelu. Kad bi ih spustio, pobjeda je naginjala 
Amaleku. Morali su dakle poduprijeti ruke Mojsiju 
Aron i Hur, dok nije izvojevana pobjeda oštricom ma¬ 
ča. Tako če svojim patnjama članice bolesnice na neki 
način držati ruke neprestano u zraku, da izmole po¬ 
bjedu onima, koje se budu borile u vrtlogu dnevnoga 
života, da zalutale privedu na put istine i spasa. Nika¬ 
da se ne može dovoljno ocijeniti patnja, podnošena u 
duhu vjere i slijedeći stope najvećeg Patnika sviju vre¬ 
mena, Krista Boga! 

Ne ču da duljim, ali jednu važnu opasku želim još 
ipak staviti. Iskustvo i povijest Crkve dokazuje, da je 
svaka nova ustanova upravo evala revnošču u prvim 
vremenima. Naravski, da neprijatelj svega dobra, so¬ 
tona, ne može toga dugo podnositi. Zato ubacuje sje¬ 
me kukolja. Jedno od najpogibeljnijih je mlitavost, ko¬ 
ja s vremenom nastupa. Neka se dakle uvijek podrža¬ 
va vatra svete revnosti u Ustanovi »Suradnica Krista 
Kralja«, i onda, kad osnivača više ne bude u životu. 
»Koji ustraje do konca, on če se spasiti« (Mt 10, 22), 
veli Isus. Tako če i »Suradnice Krista Kralja« samo on¬ 
da donijeti stostruki rod, ako sveti plamen revnosti ni¬ 
kada ne ugasne u njihovim dušama. Da se ta vatra uz¬ 
drži dobro je da se češće čitaju Konstitucije, jer ih one 
upućuju, gdje je izvor revnosti. To je Krist u svetoj Eu¬ 
haristiji, Krist, koji je rekao: »Vatru sam došao da ba¬ 
cim na zemlju, i što hoču nego da se razgori.« (Lk 12, 
49) Onda če »Suradnice Krista Kralja« spasiti ne samo 
sebe, nego i bezbrojne druge duše, koje bi inače jurnu- 
le u propast. 

Ja dakle zazivljem milost Božju na Ustanovu »Su¬ 
radnica Krista Kralja« i kao zalog tih milosti šaljem 
svoj natpastirski blagoslov Vama, svima sadanjim čla¬ 
nicama zavjetovanim, novakinjama, postulanticama. 

Izričem od srca taj blagoslov i nad onima, koje će doći 
iza svih vas, i kad mene više ne bude u životu. Bit će 
mi utjeha i preko groba, da se je u ovim apokaliptič- 
kim vremenima našlo junačkih duša među kćerima 
našega naroda, koje su znale ostaviti i oca i majku i 
braću i sestre i obiteljski život radi viših ideala, da za¬ 
lutale duše privedu natrag k Bogu i učine ih zauvijek 
sretnima. 

Kad sam ovo naše doba nazvao apokaliptičkim, 
nema razloga strahovanju. I prvi kršćani nisu imali 
boljih vremena, kako dokazuje povijest Crkve. I baš u 
to doba gledamo najdivnije primjere vjere. Baš u to do¬ 
ba gledamo onaj veličanstveni apostolat pojedinaca, 
koji su osvajali dušu za dušom, trgajući ih iz pandža 
sotone i privodeći ju Kristu: apostolat ne samo muže¬ 
va nego i žena, koje ne jedanput hvali sveti Pavao u 
svojim divnim poslanicama, a kojima je i sveti Jeronim 
ostavio divan spomenik u svojim poslanicama, koje 
doduše nisu kanonske, ali kroz vijekove već djeluju 
kao da su od Boga inspirirane. 

Ako se dakle ponavlja danas pokvarenost pogan¬ 
stva u novom obliku, providnošću Božjom obnavlja se 
i revnost prvih kršćana u raznim formama, među ko¬ 
jima je i Ustanova »Suradnica Krista Kralja«. I kao što 
je nakon tristogodišnjih krvavih progonstava kršćan¬ 
stvu osvanuo dan slobode, tako nema sumnje, da će 
Krist Kralj opet pokazati svoju moć i Crkvi omogućiti 
razdoblje mira, da duše odahnu i u radosti srca služe 
Stvoritelju svomu. 

A kad završi historija svijeta i osvane dan vječno¬ 
sti, moći će vjerne »Suradnice Krista Kralja« ponosno 
dignuti glavu, jer su se borile za Njegovu čast i slavu 
u vremenima, kad su mnogi slabići podlegli i radi stra¬ 
ha pred tamnicom ili gubitka kore kruha zatajili svoga 
Boga. 

+ Alojzije kard. Stepinac, nadbiskup zagrebački 
(AP, sv. XIl f str. 191-193) 


Uz obljetnicu smrti Sluge 
Božjega Miroslava Bulešića 

Svjedočanstvima o 50. obljetnci umorstva Sluge Božjega Mi - 
roslava Bulešića, objavljenima u prošlom broju Glasnika Postu - 
lature želimo nadodati i ovo pismo kardinala Stepinca, što ga 
je on, nakon izlaska iz tamnice u Lepoglavi i premještaju u kuć - 
ni pritvor u Krašiću, napisao mons. dr. Ivanu Paviću, svećeniku 
Porečko-pulske biskupije. 

Krašić, 16. kolovoza 1953. 

Carissime! 

Gdja Mila Wood izručila mi je Vašu raspravu 'De 
communio parvulorum' i Istarsku Danicu' za 1951. koju 
ste po njoj poslali. 

Srdačna hvala za jednu i za drugu, jer ima toliko 
zanimivih stvari o Istri. 

Sa velikom boli saznao sam nakon svog dolaska iz 
tamnice, da je ubijen vlč. g. Bulešić, taj dobri i idealni 
mladi svećenik. To umorstvo ne će donijeti blagoslova 
ubojicama niti onima, po čijipri su direktivama izvršili to 
gadno umorstvo. Žao mi je veoma, da je jedan dobar 
radnik manje na njivi Gospodnjoj u dragoj Istri. 

Uz pozdrav i sveti blagoslov 

+ Alojzije, kardinal-nadbiskup zagrebački 


Hvala svim čitateljima, štovateljima i prija¬ 
teljima kauze u domovini i širom svijeta za mo¬ 
litve i darove kojima nesebično i velikodušno 
promiču glas svetosti i mučeništva kardinala 
Alojzija Stepinca. 



Zagledan kroz prozor župnog dvora u Krašiću , kamo ga je na daljnje izdržavanje 
kazne premjestio MUP 5. prosinca 1951. iz Lepoglave , Sluga Božji ostvaruje svoj 

kutak slobode. 


Hvala Vam što čitate i dru¬ 
gima omogućujete primati 
glasnik »Sluga Božji Alojzije 
Stepinac«. Ako navrijeme 
podmirite svoje obveze prema 
Glasniku, moći će redovito 
izlaziti i biti vjesnik njegovih 
vrlina kojima ga je Bog prosla¬ 
vio za dobro svoje Crkve i hr¬ 
vatskog naroda. Glasnik može 
svaki čitatelj i svjedok oboga¬ 
titi svojim dopisom i uspome¬ 
nama na kardinala Stepinca ili 
fotografijom iz njegova živo¬ 
ta. Ako ste bili dionik koje 
svečanosti priređene u njegov 
spomen, izvijestite o tome pu¬ 
tem Glasnika sve prijatelje i 
štovatelje kard. Stepinca. 

Mučeništvo Sluge Božjega Alojzija Stepinca 


Zbog svoje načelnosti u postupcima, hrabrosti u ispovijedanju vjere, vjernosti u vršenju biskupske 
službe i nevinosti u odnosu na optužbe zbog kojih ga je bezbožni sustav, podržan komunističkom dikta¬ 
turom, nepravedno osudio, zbog smrti u zatočeništvu prouzročene sustavnim progonom, slugu Božjega 
Alojzija Stepinca još su za života držali svecem i mučenikom. Tako je protumačena i njegova smrt, a glas 
o njegovoj svetosti i mučeništvu svjedoče rijeke Kristovih pobožnika koji na njegovu grobu upućuju 
Bogu svoje molitve i prošnje i nalaze mir duše. 

Stoga nastavljamo donositi svjedočanstva o glasu mučeništva kojim su obilježeni život i smrt zagre¬ 
bačkog nadbiskupa i kardinala Alojzija Stepinca, uz napomenu da u teološkom smislu mučeništvo pret¬ 
postavlja nasilje koje progonitelj vrši na žrtvi iz mržnje prema istinama kršćanske vjere, sve do prolije¬ 
vanja krvi, nasilje koje je dovelo do trenutne ili prijevremene smrti (materijalna strana mučeništva) te 
spremnost mučenika da podnese takvu smrt iz ljubavi prema Kristu i njegovoj Crkvi, opraštajući pri tom 
onima koji ga mrze, progone i nanose smrtni udarac. 


41 . Mons. J. P. Hurley, apostol¬ 
ski nuncij u Beogradu (imenovan 
15.1.1946.) zapisao je, 12. svibnja 
1947, nakon posjeta zatočenom 
nadbiskupu Stepincu u Lepoglavi, 
a bio je i posljednji njegov odlazak 
u Lepoglavu: »Dok je malo vjerojat¬ 
no u ovom času da bi se vlada usu¬ 
dila ubiti ga, jasno je da prijetnja 
smrti služi kao sredstvo da slomi 
njegovu volju. Moramo se sjetiti da 
je Nadbiskup sada potpuno izoli¬ 
ran od svih izvora inozemnih vije¬ 
sti. Njegovi tamničarski čuvari drže 
ga na svoju milost i nemilost. Ako 
ga ne mogu pokoriti, a ja sam sigu¬ 
ran da u tom i neće uspjeti, mogli 
bi zaboraviti svaki obzir i ubiti ga, 
ili pustiti ga da umre "prirodnom 
smrću".« (Arhiv Postulature (AP), sv. 
C, str. 721-724) 

42 . Gosp. Miha Marinko, po¬ 
litički i partijski jugoslavenski moć¬ 
nik, priopćio je iščekivanje Kardi¬ 
nalove smrti, u Beogradu, počet¬ 
kom 1953, nizozemskom piscu A. 
Van Daarstadu, ovim riječima: »Još 
najdulje do proljeća i onda će nesta¬ 
ti!« (VRANEKOVIĆ J. (VJD), Dnev¬ 
nik, sv. II., str. 15s.) 

43 . U pismu prof. Ivanu 
Meštroviću, Kardinal je 3. VII.1953. 
napisao: »Sada je konzilium liječni¬ 
ka pronašao da imam previše crve¬ 
nih krvnih tjelešaca (možda jer me 
"crveni" neprestano grizu)«(AP, sv. 
XII, str. 188s.). 

44 . Dr. John Lawrence, neka- 
tolik koji je bolesnoga Kardinala 
mogao pohoditi tek nakon što je na 
molbe američkih Hrvata i katolika 


američki Kongres izvršio pritisak 
na Tita da to dopusti, istaknuo je 
govoreći o bolesti kard. Stepinca, 
na povratku iz Krašića, u Trstu sli¬ 
jedeće misli: »Najveća opasnost za 
njegovo zdravlje proizlazi iz du¬ 
ševnog trpljenja koje je proživio i 
još podnosi, iz mučne napetosti 
zbog svega što mora vidjeti, čuti i 
podnositi. Ako pogledate bilo koju 
medicinsku enciklopediju, vidjet 
ćete da policitemija ne potječe, obi¬ 
čno, niti od nasljeđa niti traumatske 
naravi, već nadasve i u prvom redu 
iz uzroka psihološke i moralne na¬ 
ravi.« ( VitaNuova , 1. kolovoza 1953, 
str. 1.) 

45 . Ljubav prema svojim ne¬ 
prijateljima Kardinal je očitovao u 
brojnim pismima. Zabilježio ju je i 


u pismu što ga je uputio vlč. Josi¬ 
pu Gjuranu, župniku u Svetoj Jani. 
Naime, njega su komunistički akti¬ 
visti, skupljeni sa svih strana doče¬ 
kali pred župnom crkvom i fizički 
napali. Narod ga je trenutno obra¬ 
nio i dopratio u župni dvor. No, ne¬ 
prijatelji Božji došli su noću i nakon 
prepada odveli župnika na policij¬ 
sku stanicu, pretukli, zatvorili i 
udaljili iz župe. Da ga ohrabri. Kar¬ 
dinal mu je 12.IV.1953., uputio ove 
riječi: »Carissime! Doznao sam sve 
što se je s Vama dogodilo. Tako zva¬ 
ni »narod« odigrao je komediju ko¬ 
ju mu je naredio CKKP preko svoga 
područnog organa D. Ja Vam česti¬ 
tam, što je i Vas Spasitelj pronašao 
dostojnim da pretrpite nešto za 
Njegovo sveto Ime. »Narod« će 
proći, a Isus će ostati, a već Vam sa- 

da dovikuje što je rekao u Evanđe¬ 
lju: »Gaudete et exultate, quoniam 
merces vestra copiosa est in coelis .« 

Brigu za župu prepustite Spasi¬ 
telju. Ostale su Vam dvije ruke za 
molitvu, sveta Misa, meditacija, 
brevir, duhovno štivo dok duhovna 
oblast ne odredi što će sada s Vama. 
Doći će vrijeme kad ćete se vratiti 
na svoju župu. Sada molite za nju. 
Molite i za onaj tako zvani »narod«, 
onu šačicu zavedenih i zaslijeplje¬ 
nih ljudi, da im se otvore oči i da 
nađu put k Bogu svome prije nego 
ih zadesi pravda Božja. U najtežoj 
muci molio je Isus za svoje krvnike 
i one koji su Mu se rugali: »Oče, 
oprosti im jer ne znaju što čine!« Mi 
ne bismo bili dostojni učenici našeg 
Učitelja kad Ga ne bismo nasljedo¬ 
vali i u ljubavi prema neprijatelji¬ 
ma. Njima je vodič i lozinka mrž¬ 
nja. Nama mora biti ljubav koja 
ostaje i preko groba, kad nema više 
mjesta vjeri ni ufanju, jer ćemo biti 
u posjedu Onoga koga sad vjerom 
i ufanjem tražimo. 

Tko zna, koliko će još napadaja 
biti sa strane »naroda«. Ali bilo 
kako bilo, ostaje na snazi: » Confidi - 
te, Ego vici mundum!« Budite dakle 
puni pouzdanja, puni dobre volje i 
vedre duše i spremajte se na posao 
koji Vas još čeka u životu, bilo u 
ovoj ili onoj formi. U časovima 
eventualne osamljenosti i potište- 
nosti zapamtite dobro: »Deus non 
deserit nisi deseratur.« Ne će niti Vas, 
to je apsolutno sigurno, ako Mu 
ostanete vjerni, kao što sam uvje¬ 
ren.« (AP, sv. XII, sv. XII, str. 195) 

46 . U drugoj polovici travnja 
godine 1953. liječnici su utvrdili bo¬ 
lest Vasquez. U pismu upućenom 
mons. Marku Periću, u Mostar, 
29.X. 1953. Kardinal je ustvrdio: 
»Moja je bolest smrtonosna.«(AP, 
sv. XII, str. 200) 

47 . Na svoj imendan, 21. lip¬ 
nja 1954. u pismu dr. Ivi Andresu 
Kardinal je obrazložio stanje svoga 
sužanjstva i razlog svoje ustrajno¬ 
sti: »Taj dan ili bolje ovi dani ispu¬ 
njeni su silnim pojačanim terorom 
u župi (...). Naši siromašni i vjerni 
seoski župnici pribijeni su na križ 
boli i danju i noću da ih duševno 
dotuku, kad nije uputno i dalje ubi¬ 
jati fizički, kao što se činilo u ratu i 
poratnim godinama (...). Dominus, 


veliki Bog naš znade vrlo dobro da 
mi nismo nikakvi buntovnici protiv 
građanskog poretka, nego branimo 
neotuđiva prava Božja u našem na¬ 
rodu i zato se ne bojimo nikoga.« 
(AP, sv. XII, str. 245) 

48 . U pismu P. Ivanu Kukuli, 

provincijalu Dl Kardinal je, 30. VI. 
1954., prikazujući teške prilike svoga 
sužanjstva i progon koji nikada nije 
jenjao, očitovao herojsku hrabrost u 
obrani vjere, ovim riječima: »Mi smo 
ovdje u opsadnom stanju. Sve poku¬ 
šavaju da nam slome živce: pojačali 
straže, opljačakli župnika već drugi 
put, teroriziraju vjernike na svakom 
koraku, prijete sad ovim sad onim 
(...). Izgleda, da sveta Marijanska Go¬ 
dina tek sada počinje. Zato se isplati 
trpjeti i umrijeti. Vidim da bi ovim 
stalnim teroriziranjem htjeli djelovati 
na mene da se udaljim iz mjesta ka¬ 
mo su me silom doveli baš oni, da mi 
se narugaju tobožnjom slobodom. 
Ali ja ostajem, makar i pod cijenu ži¬ 
vota, osim da Sveti Otac drukčije ne 
odredi, u što ne vjerujem, jer i on zna 
dobro o čemu se radi.« (AP, sv. XII, 
str. 247) 

49 . Kardinal je u pismu Usta¬ 
novi »Suradnica Krista Kralja«, 

napisao 24.IV.1955: »Mržnja nas na¬ 
ših neprijatelja progoni ove godine 
takvom žestinom da prije mogu ra¬ 
čunati na pogoršanje negoli pobolj¬ 
šanje zdravlja.« (AP, sv. XII, str. 325) 

50 . Vlč. Josip Vraneković, 

krašićki župnik i stanodavac zasu- 
žnjenom Nadbiskupu i Kardinalu 
zabilježio je 27.III.1957. u svom 
dnevniku da su toga dana Kardina¬ 
la pohodili dr. B. Bogičević, liječnik, 
vlč. M. Pišonić, nadbiskupski taj¬ 
nik, te medicinske sestre s. S. Prpić 
i s. K. Sobota, milosrdnice. Kardina¬ 
lu su pustili 7 dcl krvi. Do toga 
dana su mu izvadili 27 1 krvi. Dr. 
Lawrence putem pošte, koja nije 
uvijek bila pouzdana, primao je iz¬ 
vještaje o Kardinalovu zdravstve¬ 
nom stanju od dr. Bogičevića. U 
svojim je uputama inzistirao na to¬ 
me da se Kardinalu snizi broj elek- 
trocita (sic!) na 5,000.000. »Do dc*- 
nas to nije uspjelo«, piše župnik i 
nastavlja: »Najniža je mjera bila 
5,600.000. Isti Amerikanac je prepo¬ 
ručio da se Eminenciji krv uzima 
češće, ali u manjim količinama, ne 
kao do sada (...). U nedjelju 24. o. 


mj. razgovarali su dr. Bogičević i dr. 
Šercer o izjavi dr. Lawrencea i dr. He- 
ilmeyera. Isti izjavljuju da ovakvog 
pacijenta - sa ovakovom policitemi- 
jom, kako ima Eminencija, oni još ni¬ 
su imali u svojoj praksi. Naši liječnici 
zaključuju da su 'crveni' u Lepoglavi 
na neki način otrovali Eminenciju 
(...). Crveni su ga mrzili, od naroda 
izolirali, iz Lepoglave ga morali pu¬ 
stiti - e da ne bude njihov poraz pot¬ 
pun - otrovali ga.« (VJD, nav. mj., sv. 
III. str. 124-125). 

51 . Mržnja progonitelja nije je¬ 
njala. Kardinal Stepinac ju je opisao i 
u jednom od svojih posljednjih pisa¬ 
ma iz sužanjstva, napisanog 16. I. 
1960. p. Ivanu Kukuli, provincijalu 
Dl: »Mržnja progonitelja kipi na me¬ 
ne i dalje, nadajuć se da će mi ipak 
na koncu slomiti živce. Bog je među¬ 
tim jači. U Njega sam uvijek stavljao 
svoju nadu i nisam se prevario. Ne 
ću se prevariti ni ubuduće. Bolje je 
časno poginuti negoli sramotno živ¬ 
jeti kao izdajnik Crkve. Znam da ona 
ne će propasti, ali će prije ili kasnije 
propasti oni koji rade na njezinoj 
propasti. U Njega se i nadalje uz- 
dam!« (AP, sv. XIV, str. 808) 

52 . Mons. Alfredo Cifuentes, 

nadbiskup La Serena u Čileu, objavio 
je u »E1 Diario Hustrado« od 16. ve¬ 
ljače 1960., pod naslovom (u prijevo¬ 
du) »Jedan je mučenik uzišao na 
nebo«, ovo svjedočanstvo o kardina¬ 
lu Stepincu: »Nije bio u rimskom an- 
fiteatru, pred krvožednom gomilom; 
nijesu ga proždrle bijesne zvijeri, nje¬ 
gova glava nije pala pod oštricom 
sjekire. Ali kad je umro, cijeli je svijet 
gledao njegovu smrt. Njegovo muče- 
ništvo ne bijaše prolazan prizor. Če¬ 
trnaest godina bijaše mučenik du¬ 
šom i tijelom i tako je posvjedočio 
svoju nepokolebivu vjeru i svoju ne¬ 
ograničenu ljubav prema Crkvi. 

Njegovi su ga krvnici htjeli uništi¬ 
ti, a uveličali su ga mučeničkom au¬ 
reolom. Mislili su, da će izbrisati nje¬ 
govo ime, a učinili su ga besmrtnim. 
Računali su da će kukavička krutost 
njihove 'pravde'izazvati strah i trepet. 
Postigli su protivno: pojavio se je pri¬ 
mjer herojstva za čitave generacije. 

Za svoje progonitelje kardinal 
Stepinac je umro. Za nas i za cijeli 
katolički svijet započeo je njegov 
besmrtni život slave i pobjede, jer 
jedan je mučenik uzišao na nebo.« 

DOKUMENTI 


DOKUMENTI* (13) 


Radi donošenja objektivnog suda o nekim događajima koji su se zbili u drugome svjetskom ratu, nastav¬ 
ljamo donositi pojedine dokumente koji će svim čitateljima i svim tražiteljima istine omogućiti istinito 
prikazivanje i tumačenje osobe Sluge Božjega. Tako ćemo iz broja u broj upoznavati desetke, stotine i tisuće 
osoba različitih narodnosti, vjeroispovijesti i svjetonazora, pa i pripadnike, simpatizere i bojovnike Komuni¬ 
stičke partije koji svoj životni iskoračaj iz bunkera smrti ili sablasti tamnice duguju zagrebačkom nadbiskupu 
Alojziju Stepincu. 

Ovdje donosimo dio uvodnog teksta iz knjige o djelatnosti Sluge Božjega Alojzija Stepinca u pomoganaju 
i zaštiti Zidova koja će uskoro biti objavljena. 



Mons. Stepinac , na hodočašću u Mariju Bistricu , predvodi Misu kod kapelice 
Majke Božje Sljemenske 


Nadbiskup Stepinac 
zaštitnik Židova 

Dolaskom Nijemaca u Hrvat¬ 
sku započeo je pojačani progon Ži¬ 
dova. Hrvatska vlada počela je tada 
protiv Židova izdavati oštre zakon¬ 
ske mjere. Većina Hrvata osuđivala 
je taj postupak. Najbolji dokaz je 
poznata »Akcija Stadion«, kada se 
godine 1941. hrvatska mladež u Za¬ 
grebu solidarizirala sa Židovima. 

To potvrđuje i činjenica da je preko 
pedeset Hrvata proglašeno praved¬ 
nicima među narodima, jer su ti ljudi 
uz cijenu životne pogibelji spašava¬ 
li Židove. I sam dr. Pavelić bio je 
oženjen Židovkom, a isto tako i ne¬ 
ki ministri u vladi NDH. 

U prošlosti su se mnogi Židovi 
uključili u život hrvatskog naroda i 
nikad se kod Hrvata nije očitovala 
netrpeljivost prema Židovima. Rasistički zakoni u 
NDH bili su diktat Njemačke i pojedinih njezinih po¬ 
dložnika u NDH. O tome je bio uvjeren i nadbiskup 
Stepinac kao i papin izaslanik, opat Marcone koji u 
jednom izvješću napominje da je sam zapovjednik nje¬ 
mačke policije Himmler došao u Zagreb i davao na¬ 
redbe kako se ima postupati sa Židovima. Nadbiskup 
Stepinac se u ovom pitanju, i uz opasnost po vlastiti ži¬ 
vot, pokazao doista velikim braniteljem i zaštitnikom Ži¬ 
dova. 

1. Prijeratna pomoć prognanima pred 
naletom rasne ideologije 

Kad je Hitler počeo progoniti narode nearijevskog 
podrijetla i svoje političke protivnike, mnogi su bježali 
na jug i tražili utočište u Jugoslaviji, uglavnom u Za¬ 
grebu. »U Zagrebu na kolodvoru viđali su se izglad¬ 
njeli, izmoreni, preplašeni bjegunci, bez odjeće i obu¬ 
će, bez novčanih sredstava. Mnogi bi se od njih po ne¬ 
kakvu nagonu uputili i prema katedrali, i vidjevši 
nadbiskupski dvor, ušli bi u nj s pouzdanjem da će u 
njemu naći dobro srce koje će im u nevolji pomoći. Broj 


takvih je danomice rastao.« (BENIGAR A., Alojzije Ste¬ 
pinac ..., nav. dj., str. 364) 

a) Pomoć Židovima protjeranima 
iz Njemačke, Austrije i Poljske 

Videći potrebe tih stradalnika, nadbiskup Stepinac 
je 16. prosinca 1938. uputio pismo Prvostolnom kap¬ 
tolu zagrebačkom u kojem je zaiskao za pomoć pro¬ 
gonjenim Židovima: »Kako Vam je dobro poznato, 
uslijed zakona 7 za čuvanje rase 7 mora iz Njemačke i 
Austrije iseliti veliki broj pripadnika židovskog naro¬ 
da, ponajčešće bez ikakvih novčanih sredstava i bez 
određenog cilja. Mnogi od njih su pokršteni i pripad¬ 
nici su Katoličke Crkve. Takovi se u sve većem broju 
obraćaju ovamo za pomoć ili zagovor. Činimo im ko¬ 
liko možemo, da dobiju produženje boravka ili vizum 
za putovanje u druge države. No sve to nije dosta. Broj 
takovih koji se na nas obraćaju svakim je danom veći. 
Osim toga sada se obraćaju ne samo za intervencije 
nego i za novčanu pomoć (...). 

Vama je, prečasna Gospodo, poznato da zagrebač¬ 
ki nadbiskup u današnjim prilikama nipošto nije u sta¬ 
nju da sam pomogne sve što bi ovim nesretnicima bilo 

od potrebe. Treba pomoći i s drugih strana. Zato sam 
htio da se s Vama posavjetujem što da se učini.« Zatim 
je konkretizirao slijedeće prijedloge: 1. Koji bi od preč. 
gospode kanonika mogao i bio voljan da toj akciji bu¬ 
de na čelu? i 2. Da li bi bilo zgodno da se upute pi¬ 
smene molbe, u prvom redu pokrštenim Zidovima, da 
prema mogućnostima pridonesu novčana sredstva za 
ovu akciju (usp. Arhiv Postulature (AP), sv. CVIII, str. 
3140). 

Bijaše tada doista velik broj i velika bijeda tih jad¬ 
nih ljudi. Da bi se moglo pomoći najsiromašnijima, on 
je 31. prosinca 1938. osnovao Akciju za pripomoć izbje¬ 
glicama i stavio je pod protektorat samog nadbiskupa 
zagrebačkog Alojzija Stepinca koji je bio posrednik 
kod jugoslavenskih vlasti. 

Da bi ublažio bijedu i teško stanje tih prognanika, 
on je na adrese uglednijih građana katolika uputio oko 
298 pisama slijedećeg sadržaja: 

Zagreb, dne 11. januara 1939 

Poštovani gospodine! 

Uslijed žestokih i nečovječnih progona morao je 
veliki broj ljudi ostaviti svoju domovinu. Ti su jad¬ 
nici ostali ne samo bez domovine nego i bez sredsta¬ 
va za život. Lutaju po svijetu da nađu zemlju koja će 
im dati mogućnosti da stvore sebi i svojima novu or¬ 
ganizaciju. Velik broj takovih boravi privremeno u 
Jugoslaviji. Mnogi su od njih sa ženom i djecom. 
Njihova je tragika teška, a bijeda neopisiva. 

Svaki se dan obraća na nas veliki broj takovih 
emigranata tražeći savjeta, intervencije, preporuku, 
pripomoć u novcu ili naravi. Ima među njima i inte¬ 
lektualaca i takovih koji su negda dobro stajali. 

Naša je kršćanska dužnost da im pomognemo. 
Stoga držim za potrebno obratiti se na ljude dobra 
srca i plemenitih osjećaja s molbom za pripomoć 
spomenutim bijednicima. Slobodan sam obratiti se 
i na Vas, Poštovani Gospodine, kao člana naše Cr¬ 
kve, koji ćete najbolje shvatiti tragiku ovih ljudi bez 
doma, bez sredstava, bez pravoga cilja, da dadete 
svoju potporu fondu koji će biti upotrebijen u korist 
emigranata. 

Molim da na priloženom listu označite svoj do¬ 
brovoljni mjesečni doprinos, kojim ćete podupirati 
ovu tako potrebnu akciju.« 

4 - Alojzije Stepinac , nadbiskup zagrebački 
(AP, sv. C, str. 708) 

No to pismo nadbiskupa Stepinca nije kod svih 
građana primljeno s odobrenjem. Osobito gaje boljelo 
pismo puno žuči i mržnje, koje mu je upućeno s prije¬ 
korom radi potpore Zidovima. Naime, neki »Hrvat 
nacionalista« iz Zagreba, u siječnju 1939., napisao je 
oduži pamflet u kojem je naveo: »Sabiranje milodara 
za gladne i bijedne vrlo je lijepa kršćanska pojava i pr¬ 
vi puta vidim, da se je jednoj takovoj akciji stavio na 
čelo sam naš zagrebački, odnosno hrvatski Nadbi¬ 
skup, davši si truda da lično upućuje apele na poje¬ 
dince. 

Za koga se je ali sa tolikom kršćanskom ljubavlju 
zauzeo tako aktivno naš dobri g. Nadbiskup? Za Zi¬ 
dove i k tome još Židove tuđince!!! (...). G. Nadbiskup 
smatra 'kršćanskom dužnošću' pomagati onom naro¬ 
du čija je vjera u najvećoj opreci sa pojmom ljudske 
časti; čija vjera niječe sve pojmove kršćanske etike i 
morala; čija vjera odgaja svoje pripadnike u najvećoj i 
najkrvoločnijoj mržnji naprama svim kršćanima (...). 

Pod prijetnjom najtežih kazna zahtijeva vjera od 
Židova da ne smiju pomagati kršćanima ni u najvećoj 
bijedi pa makar isti krepali (njihov originalni izraz), 
jer baš radi uništenja kršćana i svih nežidova dozvo¬ 
ljava, dapače propisuje im vjera nekažnjivo lihvu, pre- 
varu, pljačku, krivu prisegu, pa čak i ubojstvo.« 

I u takovom bijesu nastavlja i na kraju završava taj 
na više stranica^ tiskani pamflet: »I kao što je Isus Krist 
bičem istjerao Židove iz hrama Božjeg, tako će i u no¬ 
vom duhu preporođeni narodi istjerati iz svojih sredi¬ 
na sve nenacionalne ili nekrštene, nosili na grudima 
potajno Davidovu Zvijezdu ili javno svećenički or¬ 

nat.« (nav. mj., sv. C, str. 708-710; podvukao J.B.) 

Iz ovog pisma zrači mržnja i bijes nacizma koji će 
ubrzo s njemačkim trupama zakoračiti u Hrvatsku. 
Već se osjeća dah pogubne nauke koja najavljuje novi 
poredak, poredak utemeljen na mržnji svega i svakog 
koji nije tvoje krvi i rase. No nadbiskup Stepinac se ne 
da prestrašiti. Ljubav je jača od mržnje. Ne ljubav čo- 
vječanska, nego ljubav Kristova koja je u srcu nadbi¬ 
skupa Stepinca razlivena snagom Duha Svetoga, sna¬ 
gom Duha Isusa Uskrsnuloga. Nikakvi napadi, izru¬ 
givanja, prijetnje neće ga pokolebati da Kristovu 
ljubav posvjedoči kao istiniti i pravi apostol Evanđelja 
ljubavi. 

Dapače, nadbiskup Stepinac je uskoro utemeljio 
Akciju za pripomoć izbjeglicama (Komitet) koji je pružao 
izbjeglicama financijsku i moralnu pomoć, liječničku 
njegu i lijekove, poučavanje u raznim jezicima, dozvo¬ 
lu boravka koja im bijaše odobrena uz posebnu inter¬ 
venciju samog Nadbiskupa, troškove putovanja u ra¬ 
zne krajeve, vizu za mjesto njihovog odredišta koja im 
bijaše dana na preporuku Komiteta. 

Najveći broj ovih ljudi je otputovao u Francusku, 
a potom u Ameriku, Englesku, čak u Kinu i Japan. 

Među tisućama ovih izbjeglica nalazili su se 
ugledni ljudi, kao Dr. Gere, kasnije ministar pravde u 
Austriji, šef tajne službe Beneševog kabineta koji je po¬ 
bjegao sa svim dokumentima češke vlade, inžinjeri 
češki, osobito poljski koji su masovno prelazili u našu 
zemlju. Komitet im je na kolodvoru pružao utočište te 
im davao i znatnu novčanu pomoć koju je organiziralo 
za to posebno osnovano Društvo prijatelja Poljske. 

U Zagrebu se još i danas nalazi kolonija austrijskih 
izbjeglica koja je bila u to doba pod zaštitom nadbi¬ 
skupa Stepinca. 

Komitet za pomoć izbjeglicama je davao pomoć i uto¬ 
čište koloniji Istrana u Žagrebu, jer ovi siromašni ljudi 
nisu uživali u Kraljevini Jugoslaviji nikakova prava i 
radi toga su bili primorani živjeti u najvećoj bijedi. 

»Radi toga Komiteta nadbiskup Stepinac je bio če¬ 
sto predmet ismijehivanja i novine su ga napadale, ali 

on je nastavio ovo veliko djelo milosrđa do posljed¬ 
njeg dana«, svjedoči gđica Terezi ja Škringer, tajnica 
Akcije za pripomoć izbjeglica, (usp. Arhiv Postulature, sv. 
CVIII, str. 3173-3174) 

b) Osnivanje Komiteta za pomoć 
prognanim Židovima 

Spomenuti Komitet radio je s komitetima »za pomoć 
izbjeglica« iz čitavog svijeta, a Zagreb bijaše središnji¬ 
ca, jer je bio najbliži austrijskoj granici. 

Komitet je radio sve do dana dolaska Nijemaca u 
Zagreb. U strahu pred racijom Nijemaca spaljen je bio 
sav arhiv da se tako izgubi svaki trag ovih jadnih ljudi 
i da ih se sačuva od bijesa nacista. 

Kakovu je važnost Njemačka vlada pridavala Ko¬ 
mitetu dokazuje i uhićenje gđice Terezi je Škringer, taj¬ 
nice koju je Gestapo dao uhititi 15. travnja 1941., ubrzo 
nakon ulaska Nijemaca u Zagreb. Najprije je bila od¬ 
vedena u zatvor u Graz i u Beč gdje je bila osuđena na 
smrt. Na intervenciju nadbiskupa Stepinca gđica 
Škringer je 1. rujna 1941. puštena na slobodu, (usp. Ak¬ 
cija za pripomoć izbjeglica , izvješće gosp. Terezije Skrin- 
ger, bivše tajnice, bez datuma. Arhiv Postulature , sv. 
CVIII, str. 3173-3174; Nadbiskup je u istražnom po¬ 
stupku nakon uhićenja u svibnju 1945., dana 20. svib¬ 
nja 1945. o tome izjavio: »Gestapo se nije ništa obazi¬ 
rao na hrvatske vlasti, nego je našu činovnicu koja je 
tamo besplatno radila uhapsio i odveo u zatvor u Nje¬ 
mačku, gosp. Škringer, gdje je odsjedila 5 mjeseci u za¬ 
tvoru.«, nav. mj., sv. XCIII, str. 4391) 

Uz uspostavu ovog Komiteta za pomoć svim izbje- 
glim Židovima nadbiskup Stepinac je već prije, 24. 
studenoga 1938., odobrio ustanovu Djelo sv. Pavla, ko¬ 
joj bijaše svrha da »duhovno i socijalno pomogne svi¬ 
ma obraćenicima koji iskreno žele da stupe u Katolič¬ 
ku Crkvu, a naročito - u ovim izvanrednim prilikama 
- sinovima i kćerima Izraelskog naroda«, (nav. mj.) 

Istog dana Nadbiskup je najtoplije preporučio 
»svim ljudima dobre volje i plemenita srca da svojim 
velikodušnim doprinosom pomognu 'Djelu sv. Pavla' 
koje ide za tim da u ovim teškim vremenima omogući 
i olakša život tolikima koji su vjere radi izgnani iz svo¬ 
jih domova, svoje zemlje i inače toga radi trpe progon¬ 
stvo«. (AP, sv. CVIII, str. 3137) 

Treba istaknuti da je spomenuta društva i komite¬ 
te svojim dopisom od 9. siječnja 1939. preporučio i kar¬ 
dinal E. Pacelli, tajnik Državnog tajništva Svete Stoli¬ 
ce. I mons. Wilhelm Beming, biskup biskupije Osna- 
briick u Njemačkoj je dopisom upućenim 5. ožujka 
1939. nadbiskupu Štepincu istaknuo da se što svrho¬ 
viti je ostvare poticaji Svete Stolice za pomoć izbjegli¬ 
cama, Židovima, kako pokrštenima tako i nepokršte- 
nima. (Pri tome valja napomenuti kako susc pokršteni 
Židovi nalazili u većoj bijedi, jer ih ostali Židovi nisu 
prihvaćali u svojim zajednicama te su bivali lišeni sva¬ 
ke pomoći. Njima je izdašnu pomoć pružalo Društvo 
sv. Rafaela ('St. Raphaelverein'), (usp. AP, sv. XC, str. 
3737-3739). 

Ali valja i to napomenuti daje nadbiskup Stepinac 
te poticaje Svete Stolice ne samo spremno prihvaćao. 





Ljubav prema Sluzi Božjemu očitovala se i množinom 
položenoga cvijeća i natpisima , koji su bili izraz 
povjerenja i ljubavi. 


već im je upravo radi prirođenog suosjećaja sa stradal¬ 
nicima i nezaštićenima u mnogočemu prethodio. I u 
tom njegovom radu se očitovalo kako je Ljubav Kri¬ 
stova doista domišljata: »Sve ispričava, sve vjeruje, 
svemu se nada, sve podnosi«. (1 Kor 13, 7). (...) 

2. Nadbiskup Stepinac u spašavanju 
židovske djece 

Nadbiskup se zauzimao i za djelovanje zagrebač¬ 
ke Židovske bogoštovne općine. Ista je Nadbiskupu 
proslijedila nekoliko pismenih molbi za pomoć. Jedna 
od tih bila je i molba za pomoć u spašavanju »oko 200 
djece u dobi od 7-17 godina. Najveći dio te djece ovdje 
(u Zagrebu, op. J.B.) je bez očeva, stanoviti broj bez 
očeva i majki. Naša je namjera odobrenjem nadležnih 
vlasti sukcesivno preseliti ovu djecu u Italiju. Kao mje¬ 
sto smještavanja dolazi u obzir Firenza ili Padova«. 
(AP, sv. LXVI, str. 1187) 

Nadbiskup Stepinac se odmah zanimao kod tali¬ 
janskog veleposlanika u Zagrebu gosp. Casertana i 
ovaj mu je rekao, jer je to karitativna, a ne politička 
stvar, da bi preporuka Svete Stolice bila najučinkovi- 

Grupa srednjoškolaca iz Varaždina u pohodu grobu Sluge Božjega 


tija. Nadbiskup je doista 9. siječnja 
1942. poslao pismo kard. L. Magli- 
oneu, tajniku Državnog tajništva 
Svete Stolice u kojem je preporučio 
molbu Židovske opčine te zamolio 
da se za tu djecu isposluje kod tali¬ 
janskih vlasti što brže dopuštenje 
za ulazak u Italiju, jer su djeca u 
opasnosti (usp. AP, sv. XGV, str. 

4672) 

Kard. Maglione je odgovorio 
23. siječnja 1942., napomenuvši da 
talijanske vlasti nisu voljne udovo¬ 
ljiti molbi i dati dozvolu spomenu¬ 
toj djeci za ulazak u Italiju (usp. AP, 
sv. XCIV, str. 4674). 

Židovska Bogoštovna općina je 
13. travnja 1942. zamolila Nadbisku¬ 
pa preporuku u otpremi pedesetoro 
židovske djece u Tursku. On je tu 
molbu osobno odnio ministru unu¬ 
tarnjih poslova koji je molbu odobrio 

(usp. AP, sv. LXVI, str. 1188). 

Dapače, nadbiskup Stepinac je intervenirao, izni¬ 
jevši spomenutu preporuku i glavaru Ravnateljstva za 
javni red i sigurnost, napisavši: »U svrhu nastavka ove 
akcije potrebni su razgovori s mađarskim vlastima, 
kako bi se spomenuta djeca mogla u Budimpešti pri¬ 
ključiti skupini koja odavle odlazi u Tursku. U tu je 
svrhu zagrebačka bogoštovna općina podnijela molbu 
da se izda njenom nadrabinu dru Miroslavu Freiber- 
geru putnica za putovanje u Mađarsku i natrag. Ovu 
molbu židovske bogoštovne općine u Zagrebu najto¬ 
plije preporučam da joj se udovolji.« ( Dokumenti ne¬ 
davne prošlosti , u: Službeni vjesnik Nadbiskupije zagre¬ 
bačke, 32 (1945), br. 8., str. 51) 

Radi nastalih poteškoća omogućeno je iseljenje za 
samo 11 djece. Tada je Nadbiskup, na ponovnu zamol¬ 
bu Židovske bogoštovne općine u Zagrebu, pismeno 
intervenirao kod ministra unutranjih poslova NDH da 
se »povrh neiskorišćenih 38 odobrenja izda daljnje za 
tridesetero djece sa pratnjom« (AP, sv. LXVI, str. 1188). 


Značajne su intervencije nadbiskupa Stepinca i za 
oslobađanje iz zatvora 17-godišnje Inge Kraljević, dje¬ 
vojke židovskog podrijetla, rođene u Sarajevu, a osu¬ 
đene radi komunističke djelatnosti. Navodimo te do¬ 
kumente i kao potvrdu Nadbiskupove pomoći pruže¬ 
ne Židovima, ali i radi očitovanja njegove brige za sve 
progonjene, bez obzira na stranačku pripadnost ili po¬ 
litičku opredjeljenost. 

Da bi omogućio preživjeti progon i školovanje ži¬ 
dovske djece, osobito djevojčica, nadbiskup Stepinac 
bi ih preporučivao na čuvanje pojedinim obiteljima ili 
internatima koje su vodile časne sestre. Tako su u 
»Domu sv. Terezije« na Vrhovcu u Zagrebu, uz 15-oro 
pravoslavne djece i dvije muslimanke, bila smještena 
i židovska djeca: Sabina Berkeš, Koleta Njemiravski, 
Karla Haas, Ruth Dajč Perl, Djuro Engelsrat i drugi 
(usp. Kronika Doma Sv. Terezije ss. Karmelićanki Božan¬ 
skog Srca , u Zagrebu, Vrhovac 29) 

Dana 6. rujna 1944. nadbiskup 
Stepinac je osobno intervenirao 
kod dr. Mate Frkovića, ministra 
unutranjih poslova, za 19 zatočenih 
građana. Među njima su bili i su¬ 
pružnici Židovi - Bernard i Eliza¬ 
beta VViesner sa sinovima Mirom i 
Vladom. 

Valja osim toga spomenuti i to 
kako su upravo na intervenciju 
nadbiskupa Stepinca, a po prepo¬ 
ruci vlč. Franje Jurića, župnika u 
Modriči, spašena dvojica Židova, 
studenta iz Modriče, sinovi trgo¬ 
vačkih obitelji od kojih se jedna 
preživala Elakzar ( Svjedočanstvo To¬ 
me Bekavca , izbjeglice iz Modriče, 
Bosna i Hercegovina, Dubrovnik, 
26. listopada 1992., u AP). 


Učenici osnovne škole iz Jakšića na grobu Sluge Božjega 10. prosinca 1997. 


26 


Sluga Božji Alojzije Stepinac 5 (1998) 1-2 





























DOKUMENTI 


Ljubav prema siromasima i progoniteljima 


Upoznajmo novi grob 
Sluge Božjega Alojzija 
Stepinca 

Na lijevom krovnom reljefu 
južne strane groba prepoznajemo 
Slugu Božjega Alojzija Stepinca 
kao krašićkog zatočenika od 5. pro¬ 
sinca 1951. do preminuća 10. veljače 
1960., u radosnu susretu s djecom. 
Ta prepoznatljiva slika podsjeća na 
ljubav prema siromasima koju je 
Alojzije Stepinac očitovao svega 
svog života. Samilost prema ljud¬ 
skoj bijedi ispunjala je od mladosti 
njegovu dušu te nije mogao ravno¬ 
dušno gledati beskućnika bez odje¬ 
će ili siromaha bez pokrivača. 

Kao mladi svećenik rado je obi¬ 
lazio i pomagao siromašne obitelji 
u zagrebačkim predgrađima, a stu¬ 
dentima koji su dolazili u Zagreb 
potražio bi pogodniji smještaj i po¬ 
brinuo se da imaju toplu hranu. Na 
njegovu inicijativu utemeljio je 
nadbiskup Bauer 25. studenoga 
1931. Karitas Zagrebačke nadbiskupije 
kojemu je svrha bila »njegovati, 
jačati i širiti duh djelotvorne ljubavi 
prema bližnjemu«. 

Za vrijeme 2. svjetskog rata taj 
Karitas činio je 'prava čudesa'. Osob¬ 
nim zauzimanjem ili putem Karitasa 
Nadbiskup je smjestio oko 15.000 
djece prispjelih iz Hercegovine, Dal¬ 
macije ili iz logora. Bilo je tu djece čiji 
su roditelji pripadali različitim vjero¬ 
ispovijestima, narodnostima i svjeto¬ 
nazorima. Njegovim zauzimanjem, 
prema svjedočanstvu sačuvanih do¬ 
kumenata, izbavljeno je od smrti ili 
iz logora na tisuće ljudi: Židova, Sr¬ 
ba, Poljaka, Slovenaca, Hrvata, a ma¬ 
terijalnu pomoć primali su svi koji su 
se na nj obratili. 

U danima pak osobnog progo¬ 
na i izolacije u krašićkom sužanj- 
stvu osobitu su mu utjehu pružala 
djeca koju bi susretao i darivao 
bombonima na šetnji ili u župnoj 
kući. Po njegovom nastupu i odgo¬ 
voru djece na njegovu dobrotu oči¬ 
to je kako je vjerno usvojio u svoj 
život Isusove riječi iz Evanđelja: 
Pustite malene k meni, takvih je 
kraljevstvo nebesko'. (Mt 19,14) 



S djecom za vrijeme sužanjstva u 
Krašiću - reljef u srebru na novome 
grobu Sluge Božjega 


Djeca su mu govorila 'ti' što je 
Nadbiskupu bilo izvanredno drago 
i od srca se radovao toj dječjoj po¬ 
vjerljivosti. Dijete koje bi ga prvo 
opazilo kako ide na šetnju (sa žu¬ 
pnikom i u pratnji naoružanoga po¬ 
licajca), zavikalo bi i pozvalo ostalu 
djecu: Ide Isus! Idu župniki!' 

Znakovita je zgoda koju je u 
svom dnevniku zabilježio vlč. Josip 
Vraneković, župnik krašićki, veli¬ 
kodušni domaćin i supatnik Kardi¬ 
nalov. Naime, prigodom prve pri¬ 
česti i na Kardinalov imendan, 21. 
lipnja 1956., Sluga Božji je, nemaju¬ 
ći ni dinara, zamolio župnika da 
mu posudi 1.000 dinara da može 
dati malenu nagradu ministranti¬ 
ma. A dijeleći svetu pričest bio je 
opazio da je jedna djevojčica išla 
bosa na sv. pričest. Stoga je zamolio 
župnika da joj kupi cipele, a on kad 
bude imao, vratit će mu i taj novac. 
Župnik je poslušao Kardinalovu 
molbu, pozvao je majku te djevojči¬ 
ce i priopćio joj Kardinalovu želju. 
Žena zaplakala od ganuća te kroz 
plač priopćila župniku: »Nije samo 
jedno moje dijete bilo boso danas 
kod sv. Mise, nego troje.« 

Bila je to dobra žena, no siro¬ 
mašna. Župnik joj dade 4.000 dina¬ 
ra da barem dvoje obuje. (usp. VJD, 
Dnevnik , sv. III, str. 60) 

Dobri ljudi u Zagrebu koji su 
poznavali samilosno srce Kardina¬ 
lovo slali su mu katkada pakete s 


odijelima. A kad mu župnik reče da 
će ti darovi začepiti mnoge rupe, on 
sav radostan usklikne: »Kako je 
dobar Bog! Ništa nemamo u obi¬ 
lju. Ništa ne možemo primiti redo¬ 
vitim putem, a ipak možemo da¬ 
vati.« 

Kršćansku krepost ljubavi je 
Sluga Božji Alojzije Stepinac vršio i 
prema svojim progoniteljima. Za 
njih je prikazivao mise, molio i pri¬ 
kazivao djela pokore, a često je i 
svećenicima davao misne nakane 
za obraćenje progonitelja Crkve. 
Dana 22. listopada 1956. župnik je 
zapisao kako Kardinal 'gleda poli¬ 
cajca kako budno pazi na svaki naš 
kret i tko ulazi k nama'. A onda je 
zabilježio tako prepoznatljive Kar¬ 
dinalove riječi kršćanskog oprašta¬ 
nja i ljubavi: 

- Mi ih ne smijemo mrziti. Da¬ 
leko to od nas! Jadni su - vidim - 
ti naši stražari. »Čuvamo svoj 
kruh«, ispričavaju se. Vjerujem da 
je gorak taj kruh. Da jednom ovo 
svrši i da odem u Zagreb, vjerujte 
mi, bio bih sretan da im svima mo¬ 
gu prirediti jedan dobar objed i 
sve bez razlike imati za stolom, 
(usp. VJD, Dnevnik , sv. III, str. 80) 

I u svojoj oporuci upravljenoj 
vjernicima 28. svibnja 1957. Sluga 
Božji je u jedinstvenom poticaju 
prozborio o djelima kršćanske lju¬ 
bavi i potrebi praštanja: 

Konačno, jer je Bog ljubav, 
kao što veli apostol, ljubite se me¬ 
đu sobom! Pomažite se uvijek 
bratski među sobom! Budite jed¬ 
no srce i jedna duša! Ali ljubite i 
neprijatelje svoje, jer je zapovijed 
Gospodnja. »Tada ćete biti djeca 
Oca svojega nebeskoga koji pušta 
da sunce Njegovo izlazi nad dobre 
i zle i daje da daždi na pravedne i 
na griješne.« Neka vas od te ljuba¬ 
vi prema neprijatelju ne odvrate 
opačine njegove. Drugo je čovjek, 
drugo je opačina njegova. Čovjek 
je, veli sveti Augustin, djelo Bož¬ 
je, opačina je djelo ljudsko. Ljubi 
ono što je Bog načinio, a ne ono što 
je čovjek načinio. 

(Alojzije kard. Stepinac, nadbi¬ 
skup zagrebački: Oporuka , Krašić, 
28. svibnja 1957.) 

Pismo Jage Zdenčar 

Vaška, 21. 11. 1993. 

Zovem se Jaga Zdenčar, r. Reksa. Rođena sam 1926. 
godine u lijepom selu Vaška u Slavoniji. Župa mi je So- 
pje. U Zagreb smo otišli ja, muž i troje djece. Radili smo 
i ja i muž i tako djecu othranili i postali i oni roditelji 
te sada i oni svoju djecu odgajaju i paze na njih. 

Kućicu smo si kupili u Zagrebu u Dubravi, Resnič- 
ki put 54. U njoj sada živi najmlađi sin sa svojom obi¬ 
telji, a u Zagreb smo došli 1959. godine. Eto malo sam 
opisala kao svoju biografiju. 

Čitam rado Glas Koncila. Baš danas sam pročitala 
članak, 21.11.1993., u vezi dragog nam i nezaboravlje¬ 
nog Alojzija Stepinca. Dragog Pokojnika prvi puta sam 
vidjela u mom rodnom mjestu Vaški. To je bilo kada 
sam imala 9 godina. Posvetio nam je križ pred crkvom. 
To je bilo 1933. godine. Mislim da je bilo tako, a možda 
ranije ili kasnije, ne mogu se sjetiti baš sve u dane, ali 
bilo je. 

Kada je Križ posvetio rekao je: »Pogledajte tko je 
na križu. Onaj koji se dao raspeti za nas, molimo mu 
se.« 

U svojoj dječjoj glavi sam razmatrala: pa to je sve¬ 
tac, zračilo je iz njega nešto neopisivo. Vidite, naš ne¬ 
beski Otac, čim se rodio Alojzije, sigurno ga sebi oda¬ 
brao. Zato je i morao puno trpjeti da nam bude uzor 
kako moramo i mi trpjeti, ali, da ne bude uzalud. 

Bila sam u Zagrebu kada je umro dragi naš, slobod¬ 
no rečem svetac. Znam da me dragi Bog neće za to ka¬ 
zniti. Preko radia bilo rečeno da će biti sahranjen u 
svom rodnom Krašiću a ne u katedrali. Kako smo svi 
slušali radio, od jednoć netko govori da se pokop obav¬ 
lja u katedrali. Nisam stigla na sahranu, jer je kasno 
bilo objavljeno. Moje susjede su ranije čule pa su trčale 
do tramvaja i stigle i rekle su mi da je zračila od njega 
cijela crkva čistoćom i svetošću. 

Kasnije sam išla na njegov grob kada sam god mo- 
gla.Molila sam najprije za njega, a onda njega neka nas 
preporuči dragom Bogu da nam udijeli one milosti ko¬ 
je su nam potrebne za dušu i tijelo. Kad sam se god 
vraćala sa njegovoga groba bila sam sretna i zadovolj¬ 
na i u duši mirna. 

To je moj doživljaj i razmatranje i stvarnost o dra¬ 
gom Pokojniku. 

Ja se sada nalazim u svojem rodnom mjestu Vaška 
sa svojim mužem. Primamo skromnu mirovinu, ali 
smo zadovoljni. 

Od srca Vas pozdravljam sa mirom i Božjim blago¬ 
slovom. 

Jaga Zdenčar 


Pismo Josipa Bučara 

U to vrijeme bio sam nastanjen u selu Galin, kuća 
br. 1, općina Vivodina, Hrvatska. 

U ljetu, godine Gospodnje 1957, uputio sam se u 
Krašić na sajam. 

Prilazeći selu Krašić, sa zapadne strane (pješice), 
oko 100 metara od krašićke župne crkve, susreo sam 

kardinala Stepinca, tada zatočenog u Krašiću, i krašić- 
kog župnika Vranekovića. Nekoliko koraka iza njih 
dvojice išao je naoružani policajac. Malo podalje, na¬ 
slonjen na dvorišnu ogradu jedne kuće, stajao je 

drugi, bolje naoružani policajac. 

Prolazeći pokraj Kardinala i svećenika ja ih pozdra¬ 
vim s »Hvaljen Isus i Marija!«. Na to oni odgovoriše: 
»Uvijeke!« Prolazeći pokraj policajca pozdravim i nje¬ 
ga sa »Dobar dan!« On mi odgovori: »Zdravo!« 

Tek sam ih prošao nekoliko koraka, kad začuh za¬ 
povijed: »Natrag!« Misleći da je to za mene, da sam im 
možda sumnjiv (jer nisam iz tog sela), ja se okrenem. 
Ali, vidjeh da je zapovijed bila za Kardinala i svećeni¬ 
ka. Oni se okrenuše natrag, put prema crkvi, a policajac 
pričeka dok oni dođu pred njega i on opet za njima. 

Tako je završila jedna kratka šetnja nevinog Robi¬ 
jaša. 

Žao mi je da sam ga morao sresti u ovakovoj okol¬ 
nosti, ali sam Bogu zahvalan da smo ga imali, i da mi 
se bila pružila prilika sresti tog svetog čovjeka. 

U Clevelandu, 12. veljače 1997. 

Josip Bučar 

Obnovljen stari župni dvor u Krašiću 

U Krašić, napose posljednjih šest godina, dolazi 
sve više ljudi. Privlači ih mjesto, župa u kojoj je rođen, 
gdje je živio svoje djetinjstvo i prve mladenačke godi¬ 
ne, te konačno dovršio svoju žrtvu vjernosti Bogu i Ka¬ 
toličkoj Crkvi, Sluga Božji Alojzije kard. Stepinac. 

Prošle je godine Krašić pohodilo oko sedam tisuća 
osoba, koje bez neke pretencioznosti možemo nazvati 
hodočasnicima. Dolaze pojedinci, obitelji, organizirane 
skupine preko raznih putničkih agencija. Veliki je broj 
dolaznika napose u travnju i svibnju, kad mnogi uči¬ 
telji dovode u Krašić djecu osnovnih i srednjih škola. 
Krašićki župnik koji put teško može uskladiti te posjete 
s ostalim pastoralnim obvezama, osobito ako je posjet 
nenajavljen. No, hvala Bogu, tu su dvije čaše sestre iz 
družbe »Služavki Maloga Isusa«: s. Lucija i s. Bonfilija, 
koje primaju dolaznike dok je župnik spriječen. 



Novoobnovljeni župni dvor u Krašiću (1997) 












DOPISI ČITATELJA 


Cilj je svakog hodočasnika krašička župna crkva Presvetog 
Trojstva i stari župni dvor, koji čuva dvije skromne spomen-so- 
be u kojima je zadnjih osam godina zatočeničkog života živio 
Sluga Božji Alojzije. Ta zgrada, stara oko 300 godina, bila je na- 
grižena zubom vremena, a napose jakom vlagom. Župni je dvor 
u proteklim vremenima nekoliko puta obnavljan, koliko su to 
materijalne mogućnosti dopuštale u vrijeme župnika Josipa 
Vranekoviča i župnika Franje Nežiča. Sada smo prišli temeljitoj 
obnovi župne kuče »od vrha do dna«, kako bi ovi prostori bili 
dostojni uspomene na Slugu Božjega, koji ih je svojom žrtve¬ 
nom nazočnošču od 1951. do 1960. posvetio. 

Bio je to velik zahvat. Sama župa Krašič, unatoč nesebičnom 
zalaganju župljana, ne bi posao uspjela privesti kraju. No, našlo 
se dobrih ljudi koji su pomogli. Dužni smo iskreno zahvaliti po¬ 
slovnici »Zagrebačke banke« u Jastrebarskom, a napose gospo¬ 
di Miroslavu Blaževu i Andreju Deuru iz Zagreba, koji su po¬ 
mogli na poziv krašičkog sina gosp. Ivana Peniča - ministra 
unutarnjih poslova Republike Hrvatske. Nadamo se da su pro¬ 
blemi zaštite starog župnog dvora u Krašiču ovom obnovom 
riješeni na duži rok. Ovom prilikom u obje župne kuče, kao i u 
crkvu, uvedeno je centralno grijanje. 

Dok radosno zahvaljujemo Gospodinu i dobrim ljudima za 
uspješno dovršen posao na očuvanju naše baštine za buduće 
naraštaje, preporučamo se i svim budučim dolaznicima u Kra¬ 
šič, kako bi svojim makar skromnim prilogom pomogli u odr¬ 
žavanju ovih prostora i župne crkve. 

Neka sve bude Bogu na slavu i na što skorije uzdignuče Slu¬ 
ge Božjega Alojzija kard. Stepinca na čast oltara. Na tu nakanu 
svakodnevno molimo, i tome se radosni nadamo. 



Novoobnovljena župna crkva 
Presvetog Trojstva 

Vlč. Josip Balog, krašićki župnik , i 
gđa Terezi ja Cuk, štogod i šnjakinja 
krašićke župe 


Krašička stogodišnjakinja 

Dana 30. kolovoza 1997. u Krašiču je bilo osobito svečano. Toga je dana 
župljanka Terezija Ćuk s kućnog broja 152 navršila 100 punih godina ži¬ 
vota. Rođena je 28. kolovoza 1897. u selu Hrženiku od oca Mate Torbara 
i majke Rože rod. Županac. Godine 1923. ušla je u brak s Josipom Ćukom 
i rodila troje djece, od kojih je kćerka Terezija umrla kao jednogodišnje 
dijete, te sinove Franju i Matiju. Suprug Josip otišao je uskoro u svijet i 
tamo ostao, dok je Terezija, uz velike žrtve, ostala sama podizati djecu. 
Ono što joj je davalo snagu, bila je čvrsta i nikad pokolebana vjera u Boga. 
Gledajuči njezin život, moramo na nju primijeniti riječi Svetoga pisma - 
majka Tereza bila je uvijek »mulier fortis« - jaka žena. U vjeri od koje je 
živjela odgajala je i svoju djecu, te je njezin odgoj na sinovima ostavio 
značajan trag. 

Našu slavljenicu resi duboka mudrost u prosuđivanju znakova vre¬ 
mena i razboritost u donošenju sudova. Njezini če sinovi s ponosom reči: 
»Naša je mama uvijek bila stroga, ali pravedna.« 

Naša Tereza i danas mnogo čita, osobito vjerski tisak, i to bez naočala 
i neprestano moli. Župnik krašički iz svakog susreta s njom odlazi rado¬ 
stan i ohrabren. Blažena vjera i ustrajnost tih naših seljaka! To su ti »ma¬ 
leni«, kojima Bog objavljuje otajstva Kraljevstva sakrivena od »mudrih i 
umnih« ovoga svijeta. 

Tereza Ćuk osam je mjeseci starija od Sluge Božjega Alojzija Stepinca. Jako 
ga je dobro poznavala - išla je s njim u školu. Ona je autentični svjedok svega 
događanja iz Alojzijeve mladosti, kao i iz vremena njegove žrtve. Ona je pravi simbol svih Krašičanaca, koji su 
sa Slugom Božjim neustrašivo nosili križ vjernosti Bogu i Crkvi. Našoj dragoj župljanki Terezi čestitamo proteklo 
stoljeće, moleći Gospodina da joj udijeli još snage. Rođena je u 19. stoljeću, proživjela je 20., a ona se ne bi ljutila da 
uđe i u 21. stol ječe. No, kako ona voli reči: »Sve je dragom Bogu u rukama, pa nek se vrši njegova sveta volja!« 

Josip Balog, župnik krašićki 

IZ »SPOMEN-ZBIRKE« 


Zapisi iz knjige dojmova »Spomen-zbirke 
Sluge Božjega Alojzija Stepinca« 


Nakon svečanog otvaranja »Spomen- 
zbirke Sluge Božjega Alojzija Stepinca« 7 
veljače 1995. u prizemlju Nadbiskupsko¬ 
ga duhovnog stola u Zagrebu, iza kate¬ 
drale tisuće vjernika i kardinalovih štova¬ 
telja imala je priliku izbližega upoznati 
njegovu osobu, život i djelo. U ovom broju 
Glasnika donosimo nekoliko zapisa što su 
ih pojedini posjetitelji upisali u knjigu doj¬ 
mova. 

U mjesecu lipnju i srpnju 1997. posje¬ 
tilo je zbirku nekoliko razreda osnovnih i 
srednjih škola iz Zagreba, Splita, Sv. Iva¬ 
na Zeline, Donje Zeline, vjeronaučnih za¬ 
jednica iz raznih krajeva Zagrebačke nad - 
biskupije te brojni hrvatski vjernici koji su 
iz daleka svijeta došli, nakon mnogo go¬ 
dina, u posjet svojoj slobodnoj domovini 
Hrvatskoj. Iz brojnih zapisa odabrali smo 
nekoliko misli koje sabiru molitve i želje 
za beatifikacijom kardinala Stepinca, 
udivljenje posjetitelja nad njegovom du - 
hovnom i moralnom veličinom i utjecanje 
u njegov moćni zagovor. 

Hvala, Kardinale, što si bio ta¬ 
ko požrtvovan za svoj narod i time 
omogućio pobjedu dobra nad zlim. 
Vodi nas kroz naš odabrani put da 
ustrajemo kao što si i ti - s. Terezija 
od D.I., s. Samuela, s. M. Antonija, 
s. Marina, 7. studenoga 1996. 

* * * 


Sretna sam što postoji ovakva 
izložba. Molit ću se za proglašenje 
svetim Alojzija Stepinca - Sanda, 9. 
lipnja 1997. 

* * * 

Ovo je zadnji dan boravka u 
Hrvatskoj strine Willie i strica Mar¬ 
ka koji su došli prvi put od 1958. 
kad je stric kao dječak otišao, a da¬ 
nas završavamo najsvečanijim či¬ 
nom zahvale na grobu kardinala 
Stepinca čije smo posmrtne ostatke 
sinoć dopratili u Katedralu gdje je 
sada obnovljeni prekrasni sarkofag. 
Posebnom dozvolom smo prije od¬ 
laska u Australiju snimili novi grob 
kardinala Stepinca. Sve što smo 
uspjeli ostvariti zahvaljujemo upra¬ 
vo dragom Kardinalu koji nas je 
svojim zagovorom pratio. Stoga 
mu vječno HVALA - Miše Lukač, s. 
Imakulata Lukač, M. Lukač, W. Lu¬ 
kač -10. lipnja 1997. 

* * * 

Hvala kardinalu Alojziju Ste- 
pincu za sve što je učinio za hrvat¬ 
ski narod. Preporučam se i nadalje 
u zagovor - s. Anđela Brkić FDC - 
10. lipnja 1997. 

* * * 

Hvala ti, dragi Kardinale, hvala 
ti za sve, dragi naš Alojzije Stepinac 
što si učinio za našu dragu domo¬ 
vinu Hrvatsku. Ostaješ mi u preli¬ 
jepom sjećanju s blagoslova naše 
crkve sv. Nikole Tavelića u Kustoši- 


ji. To su bili divni dani naše duhov¬ 
ne jakosti. Hvala ti i moli za nas - 
M. Sydney (Australia), 16. lipnja 
1997. 

* * * 

Dragi Kardinale! Ti si se u Gos¬ 
podina pouzdao i živo ga svjedočio. 
Daj nam snage da i mi slijedimo taj 
put. Čuvaj nas i naše obitelji - Snje- 
žana, Mateja Đ., David Đurasek. 

Množina uspomena izvire ra¬ 
zgledavanjem ove izložbe a i pone¬ 
ki primjer za slično predstavljanje 
mučenika Miroslava Bulešića - Mr. 
Marino Baldini, 19. lipnja 1997. 

* * * 

Zadivljene smo tvojim izni¬ 
mnim životom koji je u današnjem 
svijetu tračak nečeg posebnog. Mi, 
obični ljudi divimo se takvim oso¬ 
bama koje se izdižu iz masa i ostav-, 
ljaju vječan trag u povijesti - Stella, 
19. lipnja 1997. 

* * * 

Dirnuti bliskošću i veličinom 
našeg Kardinala od srca zahvaljuje¬ 
mo Bogu na ovom susretu te moli¬ 
mo i želimo što brži dolazak na ol¬ 
tar tog dragocjenog svjedoka vjere 
i junaka Crkve - Ivan Sešo, duhov¬ 
nik, Đakovo i posjetitelji iz Njemač¬ 
ke i Rumunjske, 20. lipnja 1997. 

* * * 

Zahvalne Gospodinu našemu 
Isusu za svako saznanje o našem 
dragom Kardinalu koji svjetli Kri¬ 
stovim svjetlom cijelom našem na¬ 
rodu - s. Beata, Anica Dujmović - 
Majurec, 20. lipnja 1997. 

* * * 

Zahvalne smo i sretne što smo 
imale priliku upoznati nešeg veli¬ 
kog i svetog kardinala Alojzija Ste¬ 
pinca. Preporučujemo se u Njegov 
zagovor za sretnu budućnost - Dje¬ 
vojke u duhovnim vježbama kod 
ss. milosrdnica - Ines Herceg, Zrin- 
ka Zrnetić, Sanja Varga, Marina Ve- 
čević. Maja Pintar, Marija Lihvar- 
ček, s. Ksenija, Ivana Zemljičanec, 
Marinka Blatarić, Mirka B., Maja K., 
Valentina Ban, s. M. Anđela, Marta 
Lončar, Ivana Škverić, Ivana Ma¬ 
kar, Nikolina Lončar, Jelena Ženko, 
Antonija Vrbanić, 21. lipnja 1997. 

* * * 

Nakon posjeta Križevcima i su¬ 
djelovanju na natjecanju Vjeronauč- 
noj olimpijadi 1997. na temu: Isus 



»Društvo prijatelja cvijeća« u pohodu »Spomen-zbirci iz ostavštine Sluge 
Božjega Alojzija Stepinca16. listopada 1997. 

IZ »SPOMEN.ZBIRKE« 


Krist, u organizaciji Malog Konci¬ 
la', posjetili smo spomen zbirku 
kardinala Stepinca: HVALA TI, 
ISUSE, NA TAKVOM HRVAT¬ 
SKOM SINU! - Slijede potpisi vje- 
roučenika (11) osnovne škole 'BI- 
JAĆT, župa Kaštel Novi, 22. lipnja 
1997. 

* * * 

Spomen-zbirka ostavlja duboki 
dojam. Čovjeka zahvaća snažan 
osjećaj da se nalazi pred ostavšti¬ 
nom svetoga čovjeka i pastira Cr¬ 
kve! Dao Bog da ga što prije mo- 
gnemo i javno častiti kao blaženika 
i sveca! - dr. Slavko Zec, bisk. taj¬ 
nik, Krk, 7. srpnja 1997. 

* * * 

Duboko zahvaljujem da sam 
primila dar Duha Svetoga iz Vaših 
ruku u Sv. Martinu na Muri. To mi 
je ostalo u vječnoj uspomeni. Sada 
sam u svojoj dragoj domovini Hr¬ 
vatskoj u posjeti iz Švedske - Anna 

MEM i I ^ ' t * . ii 


Kovacs sa kćerkom Annom, 7. srp¬ 
nja 1997. 

* * * 

Velika je stvar kada netko du¬ 
hovno uzdigne jednog čovjeka, ali 
kada netko uzdigne čitav svoj na¬ 
rod onda taj ne ostavlja ravnoduš¬ 
nim ni svoje neprijatelje - Demir 
Ljubica, Split, 15. srpnja 1997. 

* * * 

Dio solo basta! Questo servo 
buono e fedele posti pače e amore 
in tutto ii popolo croato - Intercedi 
per la Chiesa universale e prega an- 
che per me /Samo Bog dostaje! Ti, 
dobri i vjerni slugo, uspostavi mir i 
ljubav u cijelom hrvatskom narodu. 
Zagovaraj sveopću Crkvu i moli za 
me! - p. Giovannangelo M. Polloni, 
OSM, 28. srpnja 1997. 

* * * 

Dvadeset i tri svećenika iz nove 
biskupije varaždinske posjetili smo 
danas grob sluge Božjega i ovu kra¬ 


snu zbirku te preporučili u njegov 
zagovor sve članove naše biskupije, 
posebno nam dragog biskupa 
mons. Marka Culeja - Valent Posa- 
vec, župnik vinički, 2. rujna 1997. 

* * * 

Dragi, sveti Kardinale! Hvala ti 
na svemu što si učinio za hrvatski 
narod i Katoličku Crkvu. Na svje¬ 
tlom primjeru koji si svojim svetim 
životom ostavio svima nama. Dao 
Bog da svim mladim ljudima Ti bu¬ 
deš uzor i da u svojim životima po¬ 
kušavaju nasljedovati Tvoj život. 

Blagoslovi cijelu moju obitelj, 
posebno moga brata. Stavi ga pod 
svoju zaštitu i blagoslovi svakim 
blagoslovom. Molim te i za svoju 
budućnost, svoga dečka i našu obi¬ 
telj. Ispuni naše živote svojim bla¬ 
goslovom. Amen - S.I., 5. rujna 
1997. 


DAROVATELJI I OBAVIJESTI 


Darovi za pokriće troškova u postupku proglašenja 
blaženim kard. Alojzija Stepinca 


Uz popis prijatelja i štovatelja sluge Božjega Alojzija Stepinca koji 
su uz molitvu poslali i novčani dar sa zahvalnošću se sjećamo svih 
darovatelja koji su uz svoj dar izričito napomenuli da se ne objavljuje 
njihovo ime. Raduje činjenica što su među darovateljima zastupljeni 
gotovo svi staleži, nastanjeni diljem svijeta što potvrđuje općenarodnu 
želju za proglašenjem blaženim kardinala Stepinca. 

Nakon objavljivanja zadnjeg broja Glasnika svoj dar za pokriće troš¬ 
kova u postupku za proglašenje blaženim kard. Alojzija Stepinca uručili 
su ovi darovatelji: 

Hrvatska Katolička župa »Naša Gospa Kraljica Hrva¬ 
ta« u Torontu (vlč. Josip GJURAN); Mary NIKOLICH - 
Fairview (USA); T. P. - Zagreb; N.N. - Zagreb; prim. dr. 
sci. med. Ivan KILIĆ - Imotski; vlč. Stjepan DESKAR - 
Pitomača; Javorka MOSKOVINA - Tugare (Split); Vjeko- 
slav KLARIĆ - Varaždin; Georg PRPIC - S.A.D.; Provin¬ 
cijalna uprava ss. Kćeri Milosrđa - Zagreb; Marija KO- 
NJEVIĆ - V. Lošinj; Manda TOMAŠEVIĆ - Vidovice (Bo¬ 
sanska Posavina); Vrhovna uprava družbe sestara milo¬ 
srdnica sv. Vinka Paulskoga - Zagreb; Zora KODIĆ - 
Zagreb; Miro ŠTEFANEC - Zagreb; N. N. - Zagreb 


Svoj dar za pokriće troškova u postupku za pro¬ 
glašenje blaženim i svetim kardinala Alojzija Stepin¬ 
ca možete poslati preko Zagrebačke banke na ime: 

Postulatura kard. Stepinca 

devizni račun: 012101-01-2421741339 
kunski račun: 012101-12-2320444313 


Vjernici koji na zagovor sluge Božjega budu usli¬ 
šani, zadobiju tjelesno ili duhovno ozdravljenje ili 
koju osobitu milost neka opis uslišanja i kompletnu 
liječničku dokumentaciju dostave na adresu: 

Postulatura Sluge Božjega Alojzija Stepinca 
Kaptol 31 
10000 ZAGREB 


Svaki dopis na Postulaturu kojim se priopćuje pri¬ 
mljeno uslišanje ili uspomena na slugu Božjega neka 
bude potpisan te obilježen nadnevkom i mjestom pisa¬ 
nja. Anonimna pisma se ne arhiviraju. Vjernici koji žele 
ostati anonimni neka to napomenu u dopisu. 


Molitva za proglašenje blaženim 
Alojzija Stepinca 

Gospodine Bože, ti si sluzi svome Alojziju Ste- 
pincu udijelio milost ne samo vjerovati u Isusa Kri¬ 
sta nego i trpjeti za njega. Neustrašivim apostol¬ 
skim žarom i ljubavlju prema Crkvi ostao je vjeran 
do smrti. 

Proslavi ga čašću oltara da nam bude primjer i 
zagovornik u borbama života na putu vječnoga 
spasenja. Po Kristu Gospodinu našemu. Amen. 

STEPINČEVO ’98 


Obljetnica smrti 
kardinala Stepinca 

Ovogodišnju, 38. obljetnicu smrti Sluge Božjega Alojzija Ste - 
pinca, proslavit ćemo u razmišljanjima o 100. obljetnici njegova 
rođenja. On je bio svjestan istinitosti liturgijskih riječi: ništa 
nam ne bi koristilo što smo se rodili, da se krštenjem nismo za 
nebo preporodili. 



Kad je vlast dopustila ukop tijela Sluge Božjega u Zagrebač¬ 
koj katedrali, mnoštvo je vjernika dočekalo lijes i suzama 
popratilo duhovni susret sa svojim Pastirom, vodom i učiteljem 



Njegov zemaljski i nebeski rođendan obilježit ćemo u pripre - 
mnoj godini za Jubilej o početku trećeg tisućljeća kršćanstva. 
A ta je godina posvećena 3. Božanskoj osobi: Bogu Duhu Sve - 
tomu. Važno je stoga prisjetiti se njegovih riječi kojima je, isku - 
sivši sve protivnosti svijeta, želio sve nas upozoriti na potrebu 
njegovanja pobožnosti u čast Boga Duha Svetoga: »Jao onome 
koji odbija milost Duha Svetoga!« I drugom prilikom reče: »Štet - 
no je ako kršćanin ne njeguje pobožnost u čast Duha Svetoga 
i ne govori o njemu!« Dapače, upozorio je: »Ne bi smjelo biti 
dana u našem životu da se ne preporučimo Bogu Duhu Sveto - 
mu da nas krijepi u borbi protiv grijeha i zla i da nam pomogne 
do pobjede nad neprijateljima naše duše. Strašna je stvar opi - 
rati se milosti Duha Svetoga.« 

U svjetlu tih misli, uoči Stepinčeva '98., održat će 
se u Zagrebačkoj katedrali prigodna trodnevnica: 

- u subotu 7. veljače: euharistijsko slavlje pred¬ 
vodi i propovijeda mons. Antun SKVORČEVIC, bi¬ 
skup požeški; pobožnost Krunice predvodit će sred¬ 
njoškolska i studentska mladež iz župa grada Zagre¬ 
ba; 

- u nedjelju 8. veljače: euharistijsko slavlje pred¬ 
vodi i propovijeda mons. Ivan MILOVAN, biskup 
porečko-pulski; dramsko skazanje na temu: »Oče 
budi volja Tvoja!« (iz života i pogibije svećenika 
mučenika vlč. Miroslava Bulešića) izvodi dramska 
skupina Pazinskog kolegija - klasične gimnazije; 


napisao: o. Ivo PERAN ofm; scenografija: dr. Živko 
NIZIĆ; 

- u ponedjeljak 9. veljače: euharistijsko slavlje 
predvodi i propovijeda mons. Marko CULEJ, biskup 
varaždinski; euharistijsko klanjanje predvodit će re¬ 
dovnici i redovnice grada Zagreba. 

Pobožnosti će započinjati u 16,45 h, a sveta Misa 
s prigodnom propovijedi u 17, 30 h. 

Na samu obljetnicu preminuća Sluge Božjega, 
10. veljače 1997., s početkom u 10 sati, euharistijsko 
slavlje u Krašiću predvodit će uzoriti gosp. Franjo 
kard. KUHARIĆ, nadbiskup zagrebački u miru. 

U 14 sati u Zagrebačkoj katedrali, uz grob Sluge 
Božjega, bogoslovi Nadbiskupskog bogoslovnog 
sjemeništa u Zagrebu upriličit će svetu uru preminu¬ 
ća kardinala Stepinca. 

U 19 sati svečanu Euharistiju u Katedrali pred¬ 
vodit će mons. Josip BOZANIC, nadbiskup zagre¬ 
bački. 


Mons. Franjo Šeper, apostolski administrator , pokraj odra Sluge Božjega 


»Oživijujmo trajno našu vje¬ 
ru, ufanje i ljubav prema Duhu 
Svetome, da se učinci njegove mi¬ 
losti odraze što bolje i u našim du¬ 
šama!« 

+ Alojzije kard. Stepinac, 
nadbiskup zagrebački 


Postulatura moli župnike u 
domovini i sve voditelje hrvat¬ 
skih katoličkih misija u svijetu, 
da slikom i riječju izvijeste o pro¬ 
slavama koje će se u njihovim 
sjedištima pripremiti i održati s 
Božjim narodom o 38. obljetnici 
preminuća ili 100. obljetnici ro¬ 
đenja Sluge Božjega Alojzija Ste¬ 
pinca. 

Pobjednik u znaku križa (13) 


Piše: Serafin Romanov 


Privremeni upravitelj župe u župi 
Sveti Ivan Zelina 

Uskoro je Alojzijebio opet imenovan privremenim 
upraviteljem župe. Ovaj puta je to bilo u župi Sv. Ivan 
Zelina gdje je 21. veljače 1933. umro župnik dr. Martin 
Gjuranec i župljani su za novog župnika tražili dota¬ 
dašnjeg kapelana Janka Vedrinu. Odbijali su prihvatiti 
bilo kojeg drugog svećenika. Nadbiskup nije mogao 
prihvatiti zahtjeve župljana. Oni, naime, svoju želju 
nisu obrazložili pastoralnim i crkvenim razlozima a i 
način podastiranja molbe bio je nalik ucjeni i prijetnji. 
Radi duhovnog boljitka župe nadbiskup Bauer je 28. 
veljače 1933, imenovao svoga obredničara, vlč. Alojzi- 
ja Stepinca, privremenim upraviteljem župe Sv. Ivana 
Zelina. Odredba toga imenovanja glasi:- 

Broj 2281 

Veleučeni gospodin 

dr. Alojzije Stepinac, nadbiskupski ceremonijar 

Zagreb 

Ovime Vas imenujem privremenim upraviteljem 
župe Sv. Ivan Zelina s time da Vam ima dosadanji 
upravitelj Ivan Vedrina, koji se rješava službe upravi¬ 
telja, odmah predati sve stvari, spadajuče na crkvenu, 
zadužbinsku i nadarbinsku imovinu župe Sv. Ivan Ze¬ 
lina. 

U Zagrebu, dne 28. veljače 1933. 

+ Antun 
Nadbiskup 

Kad su zelinski župljani saznali da im dolazi drugi 
svećenik, a ne onaj kojega su oni tražili, nastala je pra¬ 
va uzbuna. U želji da ostvare svoj naum, zatvorili su 
vlč. Janka Vedrinu u župni dvor i oko njega postavili 
danonoćnu stražu. Dok su se za njega svesrdno brinu¬ 
li, odlučili su bojkotirati svećenika kojega im šalje 
Nadbiskup. Dapače, zabarikadirali su crkvena vrata. 
Osim toga bez svečenika su pokapali mrtve, bolesni¬ 
cima nisu omogućili primiti popudbinu, a ni djeca ni¬ 
su bila krštavana. 

Alojzije je iz Zagreba prispio autobusom. Kad ga 
ugledaše, župljani mu zapriječiše uči u župni dvor. Ni¬ 
je mogao unići ni u crkvu. No, on je mirno izvadio na¬ 
redbu nadbiskupa Bauera i pročitavši je dao do znanja 
da je vlč. Janko Vedrina razrješen službe upravitelja 
župe Sv. Ivan Zelina, a ta je služba povjerena njemu. 

Tada je nastala još veča uznemirenost među naro¬ 
dom. Sluga Božji im je uzaludno pokušao protumačiti 
kako u ispražnjenoj župi samo Nadbiskup ima po cr¬ 
kvenom zakonu pravo imenovati novog župnika. Pre¬ 
ma Nadbiskupovim uputama pozivao ih je na pokor¬ 
nost zakonitoj duhovnoj vlasti. Ni te njegove riječi ni¬ 
su primljene s odobravanjem, nego s pojačanim 
negodovanjem. 

U tako uzavrelim okolnostima Alojzije je odlučio 
mirnim putem doči do smirivanja duhova i praved¬ 


nog rješenja. Isključio je mogućnost rješevanja toga cr¬ 
kvenog problema prinudnim načinom i civilnom vla¬ 
šću. Iznajmio je sobicu u prizemlju svratišta smješte¬ 
nog nasuprot crkve. Uzimao bi u ruke najjača sredstva 
do pobjede: časoslov i krunicu. Šetao bi po sobi i mo¬ 
lio. Nije se obazirao niti odgovarao na neprimjerena 
zavirivanja kroz prozor ili dobacivanja i psovke, oso¬ 
bito ženskog svijeta. Predaja je zabilježila uvredljivu 
upadicu očitovanu riječima: »Gledaj ga, tu moli Boga, 
a sam greha dela!« 

Kad je drugog dana ujutro želio uniči u župnu cr¬ 
kvu i slaviti Euharistiju naišao je na zaključana i cr¬ 
kvenim klupama zapriječena vrata. Bez uznemireno¬ 
sti se povukao i krenuo u 5 km udaljenu župnu crkvu 
u Donjoj Zelini kamo če ubuduće svakog dana odlaziti 
slaviti misu. 

Da smiri uzavrele prilike obratio se 5. travnja pi¬ 
smom isusovcu p. Josipu Vrbaneku (r. u Zorkovcu, žu¬ 
pa Vivodina 4X1882.; + 12.VI.1945.), duhovniku Dje¬ 
vojačkog Društva Presvetog Srca Isusova koje je u žu¬ 
pi imalo snažan ogranak. Moleći za njegovu pomoć, 
napisao je: 

»Kao najboljem poznavaocu duha, svite i organi¬ 
zacije Djevojačkih Društava Srca Isusova, pišem Vam 
nekoliko redaka ravnanja radi. 

U ovdašnjoj župi več devet mjeseci vrije. Smrču 
blakopokojnog župnika Djuranca stvar ne samo da ni¬ 
je svršena nego se do skrajnosti zaoštrila i došla dotle 
da sam ja morao preuzeti privremenu upravu ove ve¬ 
like župe, a bivši kapelan i upravitelj je suspendiran i 
ne može vršiti nikakve funkcije. Njega sad drže zato¬ 
čena u župnom dvoru ... u nedjelju nije bilo Mise, mr¬ 
tvi se pokapaju bez svečenika, jer ne mogu dozvoliti, 
da se sveti obredi nedostojno ponizuju. 

Kad bih ja naime izašao kuda na crkvenu funkciju 
navalile bi žene i zahtijevale da samo bivši kapelan vr¬ 
ši funkciju...Većina je naroda, a svi razumni i pošteni 
ljudi bez iznimke za to da se pokore svom nadbisku¬ 
pu, a ovi harangaši spremni su otiči vele (premda toga 
neče izvršiti) i na drugu vjeru. Ja si ne mogu nikako 
zamisliti kako u ovakvom bezbožnom djelu (jer duh 
vjerskoga prkosa protiv zakonitoj duhovnoj vlasti, a 
to je naš nadbiskup, duh prkosa velim i neposlušnosti 
ne može biti duh Božji), kako u tom mogu sudjelovati 
i pomagati najaktivnije članice Društva Srca Isusova. 
Od muških se našao u tom kolu i jedan trečoredac i 
čujem da ga je centrala več isključila...Što je svećenički 
ugled pretrpio ovih dana to znade samo dragi Bog....Ja 
imadem nalog od Preuzvišenoga biti što blaži prema 
narodu i zato sam do sada priječio da ih državna vlast 
ne pograbi; no od Uskrsa više neču nikako čekati, jer 
zaostaju matice i svi drugi poslovi ...Pozdravlja Vas i 
preporuča u Memento u sv. Misi ovaj nesretni zaslije¬ 
pljeni narod - Odani Vam u Kristu 

A. Stepinac, privremeni upravitelj župe Sv. Ivan Ze¬ 
lina 

(AP, sv . XI, str. 75) 

Fotografija središta mjesta Sveti Ivan Zelina iz 1918.; strelicom označen prozor 
gdje je stanovao Sluga Božji kao privremeni upravitelj zelinske župe , dok nije 

mogao ući u župni dvor 


Dani su prolazili, a duhovi se 
nisu smirivali. Jedne večeri su bun¬ 
tovni seljaci pripremili zamku da 
ga uhvate i bace u bunar. Na vrije¬ 
me je to doznao i vratio se drugim 
putem u svoj iznajmljeni stan. Jed¬ 
nog dana pozvao ga susjed na ob¬ 
jed. Tek što su sjeli za stol, pojavi se 
pred prozorom nekoliko žena: zuri¬ 
le su kroz prozor i počele siktati od 
bijesa. Udaljile su se na izričiti zah¬ 
tjev Alojzijeva gostoprimca. 

Jednog dana ga je posjetio vlč. 

Vilim Cecelja, kapelan u Bedenici. 

Promatrajući zbivanja i slušajući 
Alojzijeva svjedočanstva, reče: 

»Bilo je toplije vrijeme. Prozor je bio 
otvoren. Dolazila su djeca i žene, 
bacali bi kamenčiće u sobu, a neke 
žene su i prostački pljuvale u sobu. 

Stepinac se na sve to smješkao i ka¬ 
zao da će se narod već umiriti (...). 

Bio je to žalostan događaj, ali se 
upravo tom zgodom ispoljila ponizna, ustrpljiva, ne¬ 
ustrašiva, mudra i kreposna ličnost dr. Stepinca. Dok 
su u sličnim događajima iskorištavali prilike obično 
starokatolici, kao nekoć u Stenjevcu gdje su zbog isto¬ 
ga slučaja uspjeli osnovati svoju župu, dr. Stepinac je 
u potpunom zatajivanju svoje osobe gledao samo na 
besmrtne duše i postavio sebe za žrtvu da ih privede 
na pravi put i spasi.« (BENIGAR A., Alojzije Stepinac ..., 
nav. dj., str. 104s.) 

Uslijed napetosti koja se nije smirivala Alojzije je 
29. ožujka 1933. uzeo kovčeg i vratio se u Zagreb da 
obavijesti nadbiskupa o stanju u župi. Nadbiskup Ba- 
uer mu naloži da se odmah vrati s nalogom i upozo¬ 
renjem župljanima, da će, ako ustraju u otporu zako¬ 
nitoj crkvenoj vlasti, morati primijeniti odgovarajuću 
crkvenu kaznu interdikta. Nadbiskup je vlč. Stepincu 
dao i sljedeće pismeno priopćenje: »Vaš sam izvještaj 
o prilikama u župi Sv. Ivan Zelina primio na znanje te 
Vam i nadalje povjeravam privremenu upravu ove žu¬ 
pe dok se ona definitivno ne popuni. Prvom danom 
zgodom upozorite župljane, da su dužni pokoravati 
se odredbama duhovne vlasti, a ne budu li se pokora¬ 
vali, to ću biti prisiljen da ih kaznim interdiktom, a Vi 
njima protumačite posljedice ove teške crkvene ka¬ 
zne.« 

Sluga Božji je nastavio svoj pastoralni rad i većina 
župljana, izuzev onih iz sela Biškupec, videći njegovu 
smirenost i nedužnost, počeli mu prilaziti. U oglasnoj 
knjizi župe zapisao je za V. korizmenu nedjelju 1933: 
»Zbog nereda i nemira nije bilo nikakovih funkcija od 
18.III. - 8.IV.33.« 

Obvezan na poslušnost i nadbiskupovu nalogu, 
uz pomoć žandara, crkva je otvorena uoči V. krozme- 
ne nedjelje. Najavljujući misu s procesijom na Cvijet- 
nicu i misne nakane u tjednu, na kraju oglasa najavio 
je da će prva tri dana u tome tjednu služiti mise »na 


čast Srcu Isusovu da prestanu smutnje i uvede mir i 
red u ovoj župi«. Prisjećajući se nasilnog otvaranja cr¬ 
kve, kao sužanj u Krašiću, reče: »Što sve tu nisam mo¬ 
rao slušati? Najviše sam se bojao krvoprolića. Molio 
sam tiho u duši Boga dragoga, da se to ne dogodi. I 
prošlo je mirno. Crkva je otvorena. Poslije sam ušao u 
župni stan.« (VJD, Dnevnik , sv. I, str. 39s.) 

U knjizi oglasa na drugu uskrsnu nedjelju zabilje¬ 
žio je sljedeći oglas vjernicima: »Sutra je prvi svibanj, 
mjesec posvećen na čast Majci Božjoj Kraljici Svibnja. 
Dok sam ja ovdje, bit će svaki dan večernica u 7 h na 
večer. Kad preuzme župu novi g. župnik, odrediti će 
glede svibanjskih večernica po uviđavnosti.« 

Njegova molitva, neograničeno pouzdanje u Bož¬ 
ju pomoć i zagovor Majke Božje dokrajčili su neslogu 
i mir se vratio u savjesti i život vjernika. »Mjesec dana 
je već skoro prošlo«, prisjećao se tih dana kao krašićki 
sužanj, »a nijedno dijete koje se rodilo u to vrijeme nije 
bilo kršteno. Oglasio sam u crkvi, da će prema posto¬ 
jećim propisima biti kažnjeni oni koji u roku od mjesec 
dana ne dadu krstiti i upisati dijete u župske matice. 
Drugi dan donesoše cijeli niz djece da ih krstim. Na 
sreću bližio se svibanj, Marijin mjesec. Najavio sam da 
će svaki dan biti svibanjska pobožnost i propovijed. 
Prvi dan bilo nas je oko deset: ja, zvonar, ministranti i 
još nekoliko njih. Nisam se smeo zbog malog broja, 
nego sam propovijedao. Pročulo se to, i drugi dan bilo 
ih je oko 30 do 50 osoba. Svakoga dana je broj sve više 
rastao, dok je potkraj mjeseca crkva bila ispunjena 
vjernicima. Marija je pomogla i pobijedila! Koliko sam 
mogao uredio sam kancelariju. I nakon mnogih gorkih 
časova, kad je kriza prošla, pozove me Nadbiskup u 
Zagreb, a ovamo dođe novoimenovani župnik.« (nav. 
mj.) 

Već 12. svibnja nastupio je novi župnik: vlč. Zvo¬ 
nimir Štefančić, a Alojzije se vratio u Zagreb. Njegovo 

primjereno pastoralno djelovanje u Sv. Ivanu Zelini 
imalo je velik odjek. Pohvalio ga je i mons. Dominik 
Premuš, pomoćni biskup posebnim pismom od 16. 
lipnja 1933. u kojem je Sluzi Božjemu napisao sljedeće 
priznanje: »Ovime Vam se izrazuje zahvala i priznanje 
što ste u tako teškim prilikama vodili upravu župe Sv. 
Ivan Zelina, te što ste dragovoljno od svojih prihoda 
namirili ondje nadarbinske i crkvene račune odrekavši 
se i dijela dohotka pro rata temporis u korist nasljedni¬ 
ka.« 

Već slijedeće godine (1934.) Sluga Božji bijaše po¬ 
svećen za nadbiskupa-koadjutora. U Sv. Ivanu Zelini 
održavale su se od 19. do 26. kolovoza pučke misije. 
Župnik Štefanec mimo običaja pozove i nadbiskupa 
koadjutora da prigodom misija propovijeda. On se 
spremno odazvao. Sam o tome pripovjeda: »Još je bilo 
svježe u uspomeni i meni njima, ali sam mislio i odlu¬ 
čio: idem da po mogućnosti do kraja razoružam one 
koji su još bili u zabludi.« (usp. BENIGAR A., Alojzije 
Stepinac..., nav. mj, str. 40) 

Nadbiskup koadjutor došao je u Sv. Ivan Zelinu 
25. kolovoza, održao pontifikalnu misu i propovijed 
na Isusove riječi: »Tko hoće za mnom, neka uzme svoj 
križ i slijedi me«. Na kraju se osvrnuo na žalosne 
događaje prošle godine i rekao: »Sve opraštam što 
sam onda doživio i kada su mi pljuvali u lice i kad su 
mi pisali pisma puna prostote, psovki, kletava i izru¬ 
givanja, sve to opraštam svima iz dubine svoga srca. 
Mnogobrojna pisma koja sam primio, pročitao sam i 
bacio u koš i rekao: Bože, oprosti im, jer ne znaju što 
čine! Uvijek molim Gospodina Boga da bi mi dao tu 
milost da svaku uvredu oprostim odmah čim mi je na¬ 
nesena. Nikad nisam bio osjetljiv i danas mi nije ni na 
kraj pameti da se komu osvećujem. Ali iako praštam 
sve što je bilo, naglašujem posebice da sam tražio i da 
ću uvijek tražiti poslušnost poglavarima i neću dopu¬ 
stiti da itko dira u crkvenu stegu.« (KL, 85 /1934/ str. 
451-452) 

Kada je spomenuo kako su 
pljuvali po njemu, obuze neku že¬ 
nu takav strah da je glasno zavika¬ 
la: »Ja nisam! Ja nisam!« 

Poslije crkvenih obreda zadržao 
se u duljem razgovoru. Njegov po¬ 
hod je razbio i posljednji led, pa su 
se konačno smirili i najokorjeliji. 

Prisjećajući se tih događaja reče 
kao sužanj krašićkom župniku: 

»Kasnije sam vidio kako je to bila 
dobra škola za mene i velika milost 
Božja kad su došli slični pa i gori 
slučajevi. Kad ne bih imao nekog 
iskustva, teško bi se koji put kasnije 
bio snašao.« (VJD, Dnevnik , sv. I, str. 

40) 

A selo Biškupec koje je vodilo i 
prednjačilo u buni, pred Božić je 
poslalo k mladome nadbiskupu ko- 
adjutoru izaslanika s molbom da 


im za božičnu polnoćku pošalje svećenika, jer su u se¬ 
lu imali kapelicu. Budući da su već svi svećenici bili 
raspoređeni. Nadbiskup koadjutor reče izaslaniku: 
»Moj Joža, uz najbolju volju ja vam nemam koga dati. 
Jedino da ide moj ceremonijar«. 

Joža, ne znajući što znači ceremonijar, reče: 

»Naj bu ki će, samo ako zna mašiti.« 

I od tada bi Nadbiskupov ceremonijar redovito za 
božične blagdane odlazio u Biškupec. 

Očeva smrt 

U ljetu te godine, 1. kolovoza 1933. nakon dulje 
bolesti preminuo je njegov tata: Josip Stepinac. Sa¬ 
znavši za očevu smrt odmah je otišao u Krašić na tatin 
sprovod. Koliko mu je za život značilo očevo svjedo¬ 
čanstvo vjere očitovao je u pismu što ga je 11. listopada 
1933. napisao p. Josipu Vrbaneku: 

»Malo, doduše, kasno, ali tim srdačnije zahvalju¬ 
jem Vam na izrazu sućuti kao i Mementu u sv. žrtvi za 
mog blagopokojnog oca. 

Ako dospijem jednom poslao bih Vam par redaka 
o njemu kako ste me molili. Njegova živa katolička 
vjera meni je uvjek imponirala, a sad ju kao svećenik 
još stoput više cijenim. Uvijek će mi ostati u pameti s 
kakovim je poštovanjem susretao i primao svećenike 
u svojoj kući, kako je visoko cijenio svećenika pa i ne¬ 
vrijednoga, ne njegove čine, nego njegov svećenički 
karakter. 

Ja se nadam da mu je dobri Bog bio milostivi su¬ 
dac.« 

Bogato pastoralno iskustvo i rad u središnjim 
ustanovama nadbiskupije dobro će doći u životnim 
obvezama koje će Alojzije uskoro preuzeti kao nadbi¬ 
skup koadjutor zagrebački. 

Časopis Sluga Božji Alojzije Stepi- 
nac glasnik je Postulature za proglaše¬ 
nje blaženim i svetim kardinala Alojzi- 
ja Stepinca te časopis svih njegovih 
štovatelja, Kristovih vjernika i ljudi 
dobre volje. 

God. 5 (1998) Broj 1 

Cijena: 5 kn; za inozemstvo 3 DEM 
ili 3 USD 

Glasnik izlazi četiri puta godišnje s 
dozvolom crkvenih poglavara. 

Izdavač: Postulatura Sluge Božjega 
Alojzija Stepinca, Kaptol 31 - 10000 
Zagreb 

Uređuje i odgovara: Dr. Juraj Batelja, 
Kaptol 31 - 10000 Zagreb 

Adresa uredništva: Postulatura Sluge 
Božjega Alojzija Stepinca, Kaptol 31, 
10000 Zagreb, telefon: 4811781 

Sve što se u našem Glasniku navodi 
ili naziva »čudo«, »svetost«, »svetac« 
i slično, sve to, u duhu crkvenih pro¬ 
pisa, treba uzeti i razumjeti u našem 
običnom ljudskom načinu izražava¬ 
nja. O svemu će tomu konačni sud 
izreći Crkva. 

Rješenjem Ministarstva kulture i pro¬ 
svjete Republike Hrvatske, br. 532-03- 
1-7-94-01, časopis »Sluga Božji Alojzije 
Stepinac « oslobođen je plaćanja pore¬ 
za na promet. 

Lektor: s. M. Ancilla ZRINJŠĆAK 
Slog: LASER plus 
Tisak: Tiskara PULJKO 



Mila Wood: »Juda!« Lik napravljen za 
jednog nevjernog svećenika, koji je, 
prozrevši nakanu umjetnice, otklonio 
poklonjeni rad. Sluga Božji ga je stavio 
na svoj radni stol, gdje stoji i danas. 
Došavši u Krašić, prof. dr. Tomaš Špid- 
lik, ugledavši ovaj lik, reče: »Zamislio 
sam si Kardinala kako sjedi za stolom 
i upirući prstom u ovu figuru, hrabri 
sebe i ostale: "Ne biti kao on! Ne biti 
Juda, izdajnik!"« 



I PAPINA RIJEČ 

Mučenici su osobiti dionici Kristova pashalnog misterija 

UREDNIKOVA RIJEČ 

Alojzije Stepinac - ponos Katoličke Crkve . 2 

f SVJEDOČANSTVA 

Alojzije Stepinac - branitelj Crkve i ljudske osobe (R. Šutrin) . 4 

ZAŠTITNICA KATEDRALE 

Slava Crkve zagrebačke (s. Una Slavica Plukavec) . 7 

' DUHOVNI VELIKANI 

Blaženi August in Kažotić (o. 1260/65 -1323) (p. Marijan Biskup) . 12 

KRONIKA 

Nadbiskup Stepinac zastupao je i branio pravdu. . 15 

Umrla Marija Makuc-Pojatina . 16 

Obilježena 40. obljetnica smrti s. Marice Stanković . 18 

Pismo kardinala Stepinca »Ustanovi "Suradnice Krista Kralja"« o 
važnosti dobrog duha u crkvenim ustanovama i u redovničkim 

zajednicama . 19 

Uz obljetnicu smrti Sluge Božjega Miroslava Bulešića . 20 

GLAS MUČENIŠTVA 

Mučeništvo Sluge Božjega Alojzija Stepinca (bi: 41-52) . 21 

j DOKUMENTI (13) 

Nadbiskup Stepinac zaštitnik Židova . 23 

Ljubav prema siromasima i progoniteljima . 27 

DOPISI ČITATEUA 

Pismo Jage Zdenčar . 28 

Pismo Josipa Bučara . 28 

Obnovljen stari župni dvor u Krašiću . 28 

Krašićka stogodišnjakinja . 29 

IZ "SPOMEN-ZBIRKE" 

Zapisi iz knjige dojmova »Spomen-zbirke Sluge Božjega 

Alojzija Stepinca« . 30 

DAROVATELJI I OBAVIJESTI 

Darovi za pokriće troškova u postupku proglašenja blaženim 

kard. Alojzija Stepinca . 31 

STEPINČEVO '98 

Obljetnica smrti kardinala Stepinca . 32 

POBJEDNIK u ZNAKU križa (Životopis, nastavak 13.) . 33 

USUSRET TREĆEM TISUĆLJEĆU 


Isus Krist je središte ljudske povijesti u duhovnosti Sluge Božjega 
Alojzija Stepinca (C. Tomić; nastavak) . I-IV 

I___I 


Na zadnjoj strani: Mons. Josip Bozanić, nadbiskup zagrebački, na dan ustoli¬ 
čenja za nadbiskupa zagrebačkoga, 4. listopada 1997., u pratnji svoga predša- 
snika, kard. Franje Kuha rida, kard. Vinka Puljića, nadbiskupa vrhbosanskoga 
te mons. Giulia Einaudia, apostolskog nuncija u Hrvatskoj, nakon završetka 
Euharistijskog slavlja, pošao je pomoliti se na grobu Sluge Božjega Alojzija 
Stepinca; gesta značajna, znakovita i poučna! 

Učenici Gimnazije iz Sesveta pohodili su 10. prosinca 1997. grob kardinala 
Stepinca i »Spomen-zbirku« iz njegove ostavštine, na Kaptolu 31. 

ALOYSIUS 

(...) 

II. 

Glas Istine silu združenih ortaka 
u klanac on surva u kovitlac mraka; 
u zbilju nam, dozor novovjekih dana 
nad jecaj u slavu još grimiznih rana. 

Uz vječnoga treptaje svjetla pod svodom, 
u stolnici grobu mi hrlimo hodom 
do mjesta zov trublje gdje čeka u slavi 
a vijenac neuveli ures je glavi. 

- Aloysius! - zvoni. 

- Aloysius! - pjeva. 

Štit uzdignu pravde, bez srdžbe i gnjeva, 
taj zagorski pokrov modrine i zvijezda 
pelikan gdje mlade hrani vrh gnijezda 
u muku dok ječi kraj milosnog zdenca 
poniznost i hrabrost, 
sveta Eminenca. 

- Fidei defensor! - sjaj malenu Krasu, 
uz branik si stao k Raspetome Spasu 
kad raskolni naum gujolika zloba 
htjede žilje čupat s Petrovoga groba, 
ne bi li sa debla o koje se hvata 
skršila je, granu Crkve u Hrvata... 

»Što dalje od Stijene, što dalje od Rima!« 
u nakani štono klancem zvečat stade 

- prozreo si spletku, vonj sumporna dima 
i stao pred one što tuže i sude. 

Iz naroda 
za nj bje, 
za Crkvu i ljude. 

Pula 1997. Danijel NAČINOVIĆ 


Srednjoškolci u pohodu Sluzi Božjemu u 
novome grobu u Zagrebačkoj katedrali 



Srednjoškolci iz Sesveta u pohodu 
»Spomen-zbirci iz ostavštine Sluge Božjega 
Alojzija Stepinca« 












































